*Melissa Moretti*

*Elátkozott asszony*

Copyright: Nemere István

Borítóterv: Frigya

ISBN 963 9066 01

Anno Kiadó

Felelős kiadó az Anno Bt vezetője

1.

**Az első napon**

A komp lassan közeledett a parthoz.

Vega a korlátnál állt. Igyekezett nem észrevenni, hogy az mennyire rozsdás, a vaslapokról javarészt lepergett a festék és a csavarok feje is meztelenül meredt fel. A szerkezet – sejtette a nő – hamar szétesne egy komolyabb viharban.

De most nem volt vihar. A tenger égszínkéken terült el. Ma sima volt, egészen apró, szinte gyermekhullámok szaladoztak rajta, amelyek nem keltették a mozgás benyomását. Nem is látszottak hullámnak. Csak egy nagy állat bőre rezdült néha, mintha legyeket hajtana el lustán, kényelmesen. Szél sem vágott Vega arcába. Egyáltalán, az időjárás alig létezett, és a táj is békét sugallt. A nagy szigetet már a tengerpartról látta, hiszen nincs olyan messze, talán hat kilométer az egész. Már a túloldalról, amikor kiszállt a taxiból, jól látta a zöld domboldalt és valami fehéres foltot. Nos, ez a folt a halászfalu volt. Az öbölben félkörívesen harapott a földbe a víz, Vega most látta meg a kis kikötőt, a kopott betonmólót. Az egyik oldalán hely a kompnak, vagyis nekik. A másikon négy vagy öt rozsdás motoros halászbárka sorakozott. Úgy simultak össze, akár a testvérek, az egy alomból való kölykök. Még hasonlítottak is egymásra, de főleg azért, mert a rozsda barnaságát itt-ott némi fehér és foltokban pattogó piros festék törte meg.

Vega mellett kerékpárok sorakoztak. A kompon lett volna hely autóknak is – de induláskor egyetlen egy sem hajtott rá. Ez akkor nem tűnt fel neki.

A szigetet néhány magasabb domb, afféle kisebb hegy dominálta. Oldalaikon ültetvények kapaszkodtak fel, alighanem szőlő és valamilyen más növény volt – ilyen távolról nem látta, a szeme is gyakorlatlan volt az ilyesmihez.

A komp egyre lassabban ment, a motor elhallgatott.

Egy pillanatra csönd lett, Vega tisztán hallotta a sirályok tompa kiáltását. A parton és a mólón színes ruhás gyerekek és pár felnőtt sorakozott. Valahogyan érződött a testtartásukon, hogy nem mindenki vár valakit. Többen csak azért jöttek ide, mert a komp érkeztével végre valami történt a kis kikötőben.

Aztán a jármű a kátrányos facölöpökhöz döccent. A betonfal is mintha elmozdult volna a nagy súlytól – de rögtön helyreállt a rend. Vega kilépett, megtámasztotta testét. Nem akart a piszkos korláthoz érni. Mellette egy kisgyerek fakadt sírva, két felnőtt asszony nyögve emelte fel cókmókját. Biciklik indultak előre. Vega úgy döntött, megvárja, míg az utasok java lemegy a kompról. Három csomagja volt – a jókora retikült is annak számította, meg persze a két utazótáskát. Három hétre elég lesz – döntötte el otthon. Kora hajnalban indult a fővárosból, expresszvonattal jött a tengerpartig. Még ebédelt is egy rozoga büfében, míg a kompot várta.

A délután még napos volt, szelíd sárgás fény ömlött szét. Látta, hogy a komp leeresztett elején már áramlanak ki a gyalogosok. Mozdultak a kerékpárok is. Valaki üdvözletet kiáltott, egy anya szidta csapongó gyermekét, aki kis híján beleesett a vízbe. Magukat tengerésznek álcázó komp-matrózok álltak már a kopott betonon, csíkos ingükre olajos kék overall feszült, csúnyák voltak és mosdatlanok.

– Segíthetek? – kérdezte egy hang.

Az első pillanatban nem fogta fel, hogy neki szól a kérdés. Aztán megperdült, mert a megszólító mögötte állt. De tévedett, ha férfira gondolt, bár a hang... hát igen. Ez egy kamaszgyerek volt, mutáló, nyurga, szeplős. Hirtelenszőke, vidám szemmel, mosolygós szájjal:

– Gondoltam, egy ilyen igazi hölgy csak nem fogja maga cipelni a nehéz cuccokat – a gyerek nem várt ellenkezésre, lehajolt. A retikült otthonos mozdulattal átadta Vegának, a másik kettőt felkapta. Kicsit nehéznek bizonyultak, mert válla leesett és megkérdezte:

Köveket hozott a szigetre? Kár volt, mert van itt éppen elég enélkül is...

Vega azért nem volt ennyire vidám:

– Gyalog jöttem, remélem, van itt valami taxiféleség...

– Én vagyok a taxi – közölte a gyerek ellentmondást nem tűrő hangon. Eszébe sem jutott volna letenni a csomagokat. Máris a parton voltak. A kölyök egy kerékpárhoz ment, ügyesen a kormányra akasztotta kétfelől a táskákat és csak a válla fölött szólt hátra:

– Bruno a nevem és általában én segítek elvinni a poggyászt a nyaralóknak. Itt vagyok minden kompnál és rábeszélem a legjobb külsejű utast, hogy rám bízza magát.

– Most én voltam a legjobb külsejű? – mosolygott Vega.

– Ma maga volt az egyetlen nyaraló – jelentette ki a gyerek komolyan, de közben nevetett a szeme. – Ilyenkor tavasszal még ritkán jönnek. Mellesleg hová megyünk?

– Hát nem is tudom. Azt már hallottam, hogy nincs szálloda, de az utazási irodában azt mondták, vannak panziók – bizonytalankodott Vega. Tekintete körberepült, plakátokat, reklámtáblákat keresett. De csak kopott házakat látott, és mindösszesen két utcát. Ennyiből állott a halászfalu. A nap szerencsére nem sütött erősen. Ha most igazi nyár lenne, megsülnék – jutott eszébe.

– Magának Rosa néninél van a helye – döntötte el a gyerek és egy felfelé kanyarodó keskeny útra tért.

Vegának mindegy volt, hát követte. A kopott beton már a kikötőben megszűnt, úgy jöttek ki belőle a házak közé, hogy észre sem vette. Aztán két ház között keskeny út indult a domboldal felé. Az ültetvények már közelebb voltak. Csakugyan szőlőtőkék álltak a karók mellett, fegyelmezetten. Szóval jól sejtette – elégedetten húzta ki magát.

Bruno közben energikusan tolta kerékpárt. Néha a nagy súlyok majdnem eldöntötték járművet kis tulajdonosával együtt, de minden alkalommal ellenállt, visszatérítette a gépet az egyensúlyba, közben pedig tolta, tolta felfelé. Vega szinte szégyellte, hogy ő meg egy előkelő idegenként sétál mellette. De már késő volt bármit is tenni.

Amikor kiértek a házak közül és a kertek is elmaradtak mögöttük, egy percre megfordult.

Most fentről látta az öblöt. A kis kikötőt. És azt a húsz házat, de most javarészt inkább csak a tetőket, a kéményeket.

A tenger nyugtató jelenség volt, otthonosan ölelte körül a lenti látványt. A föld is szinte Vega lába alá simult. A nő most megnyugodott. Már nem sok idő kell ahhoz, hogy valamiféle révbe érjek, még akkor is, ha csak ideiglenesen. Ha csak három hétre is. No, legfeljebb négyre...

Bruno nem állhatott meg, már vitte a lendület. A lejtő megtört, majdnem kiegyenesedett, a domboldalon volt egy bemélyedés, ott állt egy ház. Terjedelmes, földszintes. Valamiféle árnyas terasz is volt előtte, mellette pedig gazdasági épületeket sejtett Vega.

Amikor már elbírt a kerékpárral, Bruno megtorpant és visszafordult:

– Ez itt Natahék háza. A háziasszony Rosa Natah, fogad vendégeket. Két ilyen szobája van.

Mintegy végszóra megjelent a kis teraszon egy nő.

Magától értetődő volt, hogy ő Rosa Natah. Kicsi volt, kövér, mosolygós. Kellemes aurát árasztott, ami azonnal megnyerte magának Vegát.

Az asszony nézte a jövevényt.

Vega magas volt, karcsú, kisportolt. Világosbarna haja és zöld szeme nyugalmat, békességet sugárzott. Farmernadrág, blúz, tornacipő, hajában homlokszalag. Natah asszony huszonhét-huszonnyolc évesnek taksálta.

– Rosa vagyok – nyújtott kezet.

Vega hátrébb dobta vállán a retikült.

– Vega Vaal. Pár hétre jöttem a szigetre. Bruno szerint önnél bérelhetnék szobát.

– Természetesen, most van éppen kettő is. Egyedül van?

– Igen. Nyugalmat szeretnék – egy pillanatra elcsuklott a hangja. Maga sem tudta, miért érezte így ebben a pillanatban. Majdnem túl őszinte lett Rosa asszonyhoz. Akinek fekete szemében megértés csillant.

Rosa asszony sejtette, valami történt Vega életében, persze nem itt a szigeten, hanem ott messze.

– A fővárosból jön – ezt nem kérdezte, állította.

Vega bólintott. Bruno a maga módján jelezte, hogy célba ért:

– No, én végeztem – és a terasz lépcsőjére helyezte a táskákat és várakozó testtartással állt. Vega fizetett, bár fogalma sem volt róla, mennyi jár. Amikor elindult a terasz felé, csak a szeme sarkából látta, hogy Bruno kap valamennyit Rosa asszonytól is.

A szoba ugyan kicsi volt, de hangulatos. A még apróbb fürdőszoba jólesően vette körül. Ahogyan utazásai közben, a szállodákban szokta, rögtön megeresztette a csapokat, van-e hideg-meleg víz? Volt, hát abbahagyta.

Mindenütt tiszta törölközők, sőt egy fehér fürdőköpeny is lógott a sarokban. Meg volt elégedve.

Mielőtt elmúlott a délután, bejárta a halászfalut és környékét.

Minden tetszett neki. Pedig eleinte tiltakozott a lelke. Ne hagyd magad befolyásolni, te lány – általában így szólította önmagát gondolatban, eszébe sem jutott, hogy nem lány ő már a szó eredeti értelmében – ne engedd, hogy az első befolyások győzzenek. Mégsem tudott ellenállni. Sejtette persze, hogy a nagyváros irdatlan kőrengetege és zaja, fárasztó nyüzsgése és nyomasztó méretei után ez a kicsiny falu valóságos felüdülés lesz. Csak arra nem számított, hogy ennyire elringatja a lelkét.

Ment a házak között. Az utca majdnem néptelen volt. A turistaszezon még nem kezdődött el és ezt Vega is látni vélte. Főleg abból, hogy talán ő maga volt most az egyetlen idegen a kis szigeten. Amely olyan közel van a parthoz, és a prospektusokból általában nem marad ki a neve. Nyáron persze sokan mászkálhatnak itt.

De most hűvös volt, bár itt-ott, ahol szélmentes helyre ért, szinte a kőfalakból is érezte a sugárzó meleget.

Az udvarok elhanyagoltak, a házak falát most festették néhol. Vagyis készültek a szezonra. Asszonyok álltak a nyitott ablakokban, vagy előtte létrákon. Ablaktáblák csillantak vakítóan, férfiak festettek egy házat, pallóról. Az egyik vidáman ráhunyorított Vegára, a másik köszönt is:

– Szép jó délutánt, kisasszony!

Vega visszaintett és a lelke valahogyan elbágyadt.

Kisasszony...? Ez is csak afféle turistacsalogató trükk lehet, – jutott eszébe. De az önérzete máris tiltakozott: miért ne? Hiszen csinos és fiatal. Kellemes látvány lehetsz, te lány!

Elégedetten ballagott tovább. A kikötő eléggé lehangoló látványt nyújtott, erre hát nem nagyon figyelt.

A túlsó oldalon állt még néhány ház, egyik magasabban, mint a másik. A falu ott kapaszkodott fel. A szeleket jól bíró, felágaskodó tetőormok mintha büszkén feszültek volna az öböl fölé.

Az öböl is tetszett Vegának. Kékeszöld volt a vize, de ott, ahol az egyik domb már árnyékot vetett rá, acélszürkére sápadt. Csónakok ringatóztak, fiatal fiúk csapata ült a mólón és horgaikat lógatták, mellettük táskarádióból hallatszott valamilyen újfajta zene. A dombok – mert három is összefutott a halászfalu fölött – keskeny völggyel választódtak el egymástól és mind zöld volt. Errefelé elég gyakran eshet az eső. Amikor Vega továbbment és most a falut mintegy felülről kerülte, szinte észre sem vette, mikor került át a másik dombra. A dombok a lábuknál összenőttek, itt még nem volt éles a szakadék.

Vega hát felfelé ment ismét. Most már csak félig látta a falut, eltakarta az a domb, amely Natahék házát – most az ő otthonát – is hordozta hátán. Innen hamarosan láthatta, milyen kicsi a sziget – alig három-négy kilométerrel távolabb már ismét kibukkant a tenger. A zöldes víz talán ott is egy öblöt harapott ki magának a földből.

Amikor szeme megelégelte a látványt, lassan megfordult. Nagyon jól érezte magát. Minden, ami tekintete elé került, simogatta a szemét és ezáltal az agyát is. A nap már nyugaton járt, az árnyékok furcsán megnyúltak. Vega látta a sajátját is, amely végigfutott a domboldalon.

Aztán továbbment, ferdén felfelé. Ösvényre lelt, talán valamilyen itteni állatok – birkák? Kecskék? – kicsiny patanyomait látta: Vagyis mások is járnak erre.

Ahogy feljebb jutott, a dombok ismét eltávolodtak tőle, láthatára kitágult.

A faluval ellentétes oldalon, nem túl magasan, meredek sziklák fölött egy háztetőt látott. Nagyon furcsának találta, hogy ott, a többi háztól olyan messze is van valamilyen épület. Először az hitte, csak egy raktár lehet, de valami azt súgta neki: ez bizony lakóház. Kíváncsian közelebb ment, de hamarosan egy meredek partszakaszhoz érkezett. A különös, magányos házból többet látott. Szürke kőből volt a fala, és bár nem volt nagy, azért impozáns benyomást keltett. Amikor Vega felülről-oldalról nézett le rá, észrevette: a meredek sziklafalba keskeny lépcsőt vágtak és a ház lakói onnan lejuthattak vagy ötven méterrel alább, az ugyanolyan sziklás kis öbölbe. Vagyis saját strandjuk is van.

A nap még alább szállt. Vega hátat fordított a háznak, szeme végigszaladt a zöld füvön. A harmadik domb volt a legtávolabb és a legalacsonyabb, azt szinte teljesen belepték a szőlőskertek. Itt-ott kőfallal nem magasan, inkább jelképesen elválasztott szögletes táblákat látott, ezek ferdén kapaszkodtak fel tőkesoraikkal a domboldalon. Köztük akadtak olajfák és mások is Vega nem tudhatta, milyenek. A levegőben virágillatot is érzett. Hamarosan rájött, hogy a középső dombon, amelyen állt, valamivel lejjebb virágkertészetek tábláit és fóliasátrait látja. Lehet, itt kertészek is laknak és kompon viszik át árujukat a szárazföldre?

Maga elé képzelte a sziget alakját, ahogyan a térképeken nézegette az elmúlt napokban. Amikor ott ült félig romokban heverő lakásában és görcsösen igyekezett nem gondolni Lauronra. A férjére. Elég furcsa most már csak ex-nek nevezni őt, még gondolatban is – jutott eszébe. A lakásból hiányzott a bútorok fele, emiatt olyan... olyan nyomorék lett ott minden. Az is, ami pedig ottmaradt és egészben volt, amit tovább használhatott. Még jó, hogy Lauron a szövőszékeket nem bánthatta a műteremben.

Amikor ült a félig üres lakás közepén, a nappaliban, ahonnan még a tévé is eltűnt – érezte először, hogy nem jó neki ott. Mi több, kezdte felfogni, hogy ez egy ellenséges világ. Nem csak azért, mert elment a férje, és mert egyedül maradt, hanem azért is, mert a nagyváros hirtelen olyan ellenséges lett. Zúgást hallott, zajok türemkedtek be kívülről, az utca felől. Ezeket régebben is hallotta, biztosan, hallania kellett – mégsem jutottak el a tudatáig. De most...

Viszont amint kezébe vette a turistatérképeket és prospektusokat, valamilyen vonzást érzett. Idegen és megmagyarázhatatlan volt a dolog, először nem is akarta elhinni. Nem akart vele foglalkozni. Nem akarta engedni a lelkét ebbe az irányba. De aztán szinte maguktól csúsztak a kezébe azok a füzetek a remek színes fotókkal. Látta azt, amit most – az Ivoner-szigetet a szárazföld felől fényképezve, ahol csak kicsiny zöld háromszög volt a tenger fölött. Háromszög, mert a hegycsúcsok magasodtak fel, akkor persze még nem láthatta, hogy három nagyobb dombról van szó csupán.

Aztán volt néhány kép erről a kikötőről, de egészen más szögből, mint most látta. Vagyis alighanem alacsonyan szálló repülőről készültek. Zagora, a halászfalu mintha sokkal nagyobb lett volna, mint a valóságban.

Ivoner, Zagora – a szavak kissé idegenek voltak.

Persze ősi nevek, amikor egy ma már kihalt nép élt ezeken a parti tájakon. És mi van, te lány, ha nem is haltak ki, a genetikai emlékeik itt vannak a most is errefelé élők vérében?

Mielőtt átment volna a másik dombra, megtorpant.

Visszanézve nem látta már azt a különös házat, amely az előbb még olyan baljósan magasodott arrafelé. Most ismét csak szelídséget tükrözött a táj és Vega lelke kezdett kisimulni. Igen, erre van szüksége – értette meg – erre a csöndre. Mert olyan végtelennek tetszett a csönd, hogy eleinte fel sem fogta: hallja őt.

Csak este, amikor már lefeküdt, de résnyire nyitva hagyta az ablakot – kezdte azt hallani. Mert igazi, totális csönd talán csak az űrben létezik, ahol nincs anyag.

Itt volt anyag, élő és holt egyszerre, együtt. Apró szellő osont fától falig és vissza. Madarak fészkelődtek valamelyik ágon. Talán macska osont, talpa alatt reccsent egy mikroszkopikus ágacska. A messzeségben valaki hangosabban mondott egy szót – és ez is olyan volt, mint az álom. Vega feküdt a jószagú, puha ágyneműben és bár igyekezett még többet is hallani ebből a jóindulatú, békességes, áldott csendből – egyszercsak elaludt, de ezt maga sem vette észre.

2.

**Szigeti hangulatok**

Vega lement a partra és keresett egy aránylag csöndes öblöt.

Amikor körülnézett, először csak a remek napsütést látta. Mindenfelől ömlött a fény és a tájat aranyszínbe öltöztette. Még a zöld domboldal is más lett, mint azelőtt, mint árnyékban. A pázsit kivilágosodott, a domboldalon távolabb felkúszó ültetvények is halványabb zölden ragyogtak. Az ég kéken nevetett le.

Kicsit kellemetlen volt végigmenni a kavicsos parton, de sebaj. Ennyit kibírt, aztán máris körülvették a habok. A víz csak az első pillanatban volt hideg, de máris alkalmazkodott hozzá. Ebben a kis öbölben csöndesen és nyugodtan, majdhogynem tükörsimán állt a tenger vize. Csak a természetes gáton kívül, a falu felől fújt némi szél.

Vega lassan, kényelmesen úszott. Ha felemelte a fejét, látta a kis kikötő rozsdás daruit, ott magasodtak a szűkült látóhatára szélén. Mögötte a hegy mintha erőt sugárzott volna, neki is biztonságot adott. És az a csend... Minden mozdulatát hallotta, ahogyan úszott, egyik vagy másik keze néha feljött a felszínre, vagy az állához ütődtek egészen apró kis vízgyűrűk, amiket maga keltett haladás közben. Ennyi, és nem több nesz hatolt be a tudatába.

Most fogta fel, hogy otthon a nagyvárosban nem hallotta önnön mozgását, saját testének neszeit. Ott mindig olyan zajos volt minden... De most ennél sem időzött sokáig. Ez Ivoner-sziget volt, kicsiny pontocska a térképen – persze csak a részletesebbek tüntetik fel, a többieken nem is látható – nem a főváros. Az egy másik világ, másik világ – ismételgette úszás közben.

Hamar kimerült, régóta nem úszott ennyit egyfolytában. Hol is tette volna – egy medencében, faltól falig, folyton visszafordulva, másokra ügyelve, éktelen zajban...? Hát csak ringatózott a felszínen és élvezte, hogy egyedül van. Hogy maga lehet.

Pedig nem volt egyedül, de ezt csak jóval később vette észre.

A parton sziklák meredeztek. Ismerősnek tűnt a táj, mégis, valahogyan idegen volt ugyanakkor. Úszni kezdett hát ismét, kiment a kis öböl tenger felőli végébe.

Mielőtt a nyílt vízre és a fodrozó hullámokhoz ért volna, megtorpant és a vizet taposva visszafordult a part felé.

Akkor értette meg: valahol odafönt lehet az a ház, amit tegnap délután az ellenkező oldalról, a szárazföld felől látott. Tegnap a domboldalról lenézhetett rá most viszont alulról nézett fel. Ismét csak egy kis részét látta a sziklák takarásában, de az is elég volt, hogy felismerje a jellegzetes világosszürke kőfalakat. Mintha a sziklába vájt lépcső néhány fordulóját is látta volna.

És odalent a vízfelszín közelében egy piros pont úszkált.

Vega először labdának vagy bójának hitte. De nagyon gyorsan mozgott és akkor rájött, hogy egy fürdősapka lehet. Ilyent férfiak ritkán viselnek. Megerőltette a szemét, de nem tudta kivenni az úszó arcvonásait, túl messze volt. Legalább kétszáz vagy háromszáz méterre tőle. Valami ősi vadászösztönnel közelebb akart úszni.

A sziklák közé épített furcsa háznak saját kis öble volt, kisebb mint ez, ahol bárki fürödhetett. Natah asszony, vagyis Rosa egy órával ezelőtt világosította fel Vegát, hogy az ő lakói ebben az öbölben szoktak fürödni, de most még teljesen mindegy, mert nem kezdődött el a szezon. Akárhová mehet, kedves Vega.

Úszott, úszott, de mielőtt közelebb ért volna a másik öbölhöz, a piros úszósapka eltűnt. Csak valamivel később mintha látott volna valami fehéret vagy világossárgát villanni a lépcsőfordulóban, még elég magasan, közel a házhoz – de a látványt ismét eltakarták a sziklák. Aki fürdött, felment a házba.

Vega hát visszafelé úszott lassan, kényelmesen. És már előre örült az érzésnek, amikor hamarosan kifekszik a partra, a földre terített vastag törölközőre és átadja magát a napsugaraknak.

Később a napon feküdt, élvezte a meleget, és annak örült, hogy hamarosan lemegy a faluba és valamelyik kis étteremben eszik valamilyen helyi finomságot. Mindenképpen persze halat vagy egyéb tengeri herkentyűt, ahogyan a fővárosi barátai is nevezik néha az efféle ételeket. A tenger gyümölcsei, persze, ez a hivatalos nevük...

Egy pillanatra elfogta a kétségbeesés. Hiszen egyedül van. Soha életében nem ment még nyaralni egyedül.

Régebben a szüleivel, később a barátaival, aztán Lauronnal, csak vele... Most meg egyedül. Hát ilyenek az élet útjai – próbált fölényes lenni, de ez önmagával szemben nem sikerülhetett. Vega, Vega, ne játszd meg magadat, hiszen szomorú vagy, – intette azt a parton napozó nőt, aki ő maga volt.

Huszonnyolc éves voltam a múlt hónapban – tette hozzá. – Nem vagyok már fiatal, de bizony öreg sem. Huszonévesen az ember ne essen kétségbe még akkor sem, ha rákos lett. De én nem vagyok beteg. Munkám és lakásom is van. Azt csinálok, ami érdekel, szinte a hobbim a szakmám, szép dolgokat hozok a világra.

Csak én, egyedül tehetem ezt, és senki más nem fog soha ugyanolyan dolgokat csinálni, mint én. Ez a művészet lényege – gondolta. Kicsit meg is ijedt, hogy talán azért a művészet mégsem ennyire önző, egyszemélyes dolog?

Feküdt hát és örült, hogy ott lehet. Az a jó, hogy szezon előtt jött. Ilyenkor még nincsenek sokan.

Olyannyira – jutott eszébe – hogy talán ő az egyetlen, aki most Ivoner szigetén nyaral. Mielőtt még erre is büszke lett volna, felült és elterelte a gondolatait a tengerrel.

Nézte a vizet, lentről. A feje majdnem egyszinten volt a vízzel, ettől különös volt a látvány. Kényszerképzete támadt, a víz mindjárt belefolyik a fejébe, önmaga lett most minden tér és esemény központja, ide áramlottak a vízzel a levegő és a felhők, mint egy kád alján a lefolyóba... Aztán nevetett, megrázta a fejét, megint hanyatt dőlt és csukott szemmel élvezte, ahogyan a kicsiny, láthatatlan arany sugarak szurkálják a bőrét, jólesően.

Amikor megrendelte az ételt, érezte: túlzásba vitte a napozást. Nem kellett volna a hosszú tél után rögtön kitárnia magát az erős fénynek. Kicsit megkapta a vállát és a karjait, és talán az orrát is...? Elővette kicsiny tükrét, belepillantott.

– Csak egy kicsit lett pirosabb az orra – mondta egy meleg hang, közvetlenül mellette.

Vega csak akkor vette észre, hogy már nincs egyedül az étterem teraszán. Az a másik vendég talán madárszárnyakon repült ide, hogy nem hallotta? Vagy csak túlságosan is elmerült a gondolataiba?

Fiatal férfi volt, huszonéves. Meghatározhatatlan a kora, lehetett éppenséggel huszonkettő is, olyan kölykös volt a tekintete, az arca. Mégis, valahogy mintha ennél azért néhány évvel idősebb lett volna. Bár mindenképpen fiatalabb Vegánál.

– Bocs, hogy beleszóltam. De sejtem, mire gondolt – folytatta. A szomszéd asztalnál ült, kicsit Vega háta mögött. Fehér inget és farmernadrágot viselt, a feje arany fényben ragyogott. Merthogy a haja vörösarany színű volt. Mivel aznap nem borotválkozott, a borostája is vörhenyesen csillant arcán. Kék szempár, kisfiús mosoly, nem túl erős, de arányos test.

– Maga gondolatolvasó? – kérdezte Vega. Nem sértődött meg, de a hangja még közömbös volt. Nem akarta, hogy a férfi azt higgye, azonnal kész az ismerkedésre. E tekintetben fiatal kora ellenére is meglehetősen konzervatív volt. Vagy azt hitte magáról. Félig elfordult és úgy tett, mint aki az étlapot tanulmányozza.

Pedig már rendelt az imént a pincérnőnél.

– Csak amatőr – mosolygott a férfi nyugodtan, szabadon, minden zavar vagy elfogódottság nélkül. – Láttam, ahogyan végigsimította a vállát, rémülten megnézte a karját, kicsit felszisszent, aztán előkapta a tükrét és az orrát szemlélte... igazán nem kell detektívnek lenni ahhoz, hogy sejtsem, mi játszódott le önben.

Vega még egyszer rápillantott. A férfiban volt annyi tapintat, hogy itt abbahagyta és nem jutott eszébe bizalmaskodni, bemutatkozni és azonnal átülni hozzá.

Ezt nem is engedte volna meg. Jött a pincérnő, az új vendégnek is étlapot hozott:

– Hello, Tony! Mit kérsz?

– Szia, Maria. Az idén is csináljátok még azt a fűszeres ráksalátát?

– Hát persze. Az öregem is kedveli, minden reggel nekigyürkőzik és ha nem eszik belőle túl sokat, hát a vendégeknek is jut – nevettek mindketten.

– Akkor abból hozzál egy nagy adagot, légy szíves.

A lány elment, most Vegában szólalt meg a kisördög.

– Én sem vagyok profi gondolatolvasó, mégis teszek egy kísérletet. Magát Tonynak hívják, és vagy idevalósi a szigetre, vagy gyakran megfordul itt. Az idén most jött először ebbe az étterembe, kívülről fújja az étlapot, már bele sem néz. A jelek szerint jó kapcsolatokat ápol a személyzettel.

Tony ránevetett, de most sem tett kísérletet, hogy közelebb kerüljön hozzá – fizikailag. Mert azért a hangja egy árnyalattal megváltozott, amikor válaszolt:

– Remek a megfejtés, kisasszony! Itt születtem, mindenkit ismerek, és ők is engem. De két éve egy főiskolára járok innen elég messze, ezért csak kéthavonta kukkantok haza.

Vega egy pillanatig habozott. Aztán ránézett és elnevette magát. A fiú is nevetett.

– Minden stimmel, kedves uram – így a nő. – Csak sajnos nem vagyok már kisasszony.

– Nem-e...? – tettette amaz a mérhetetlen csodálkozást. – Hiszen ha jobban megnézem, még azt is kétségbe kell vonnom, hogy már befejezte a középiskolát! Nehogy alkoholt kérjen Mariától, mert kénytelen lesz megtagadni magától.

– Kösz a bókot, de célt tévesztett. Bizony már jó sok éve nagykorú vagyok – Vegának mégis jólestek ezek a szavak.

– Nem hiszem – somolygott Tony. – Nem lehetséges, hogy valaki meghamisította az anyakönyvi kivonatát?

Kellemes hangulat telepedett rájuk. Tony átült saját asztalának másik oldalára, így majdnem szemből látták egymást. Aztán Maria meghozta előbb Vega ételét, majd a fiú csakugyan extra adag ráksalátáját.

– Szereti a hagyományokat? – kérdezte később a férfi.

– Ha a régi ételekre gondol...

– Nem, dehogy. A régi jó szokásokra, amelyek megkövetelik, hogy ismeretlenekkel ne álljunk szóba. – Egy pillanatra felállt, de csak félig, behajolt a ráksaláta fölé és hamiskás mosollyal közölte: – Ha megengedi, hölgyem, a nevem Tony Grandi.

Vegának olyan jó kedve volt, hogy ő is úgy tett, mint aki a szent cél érdekében majdnem feláll:

– Vega Vaal a kies fővárosból.

– Vega, Vega! Milyen szép név. No és ráadásul alliterál is azzal a Vaallal – Tony ízlelgette a szót, majd úgy tett, mint aki most veszi először szemügyre az asszonyt. – Csakugyan van magában valami... valami Vegás.

– Még jó, hogy nem Vaalos – a nő arcán átfutott valami, ami megint csak nem kerülte el a férfi figyelmét. Gyorsan reagált:

– Mint profi gondolatolvasó, hadd következtessek: a Vaal név jelen pillanatban az ön számára nem hangzik kellemesen. Vagyis nem a leánykori neve, hanem a legnagyobb sajnálatomra asszonynév. Jól következtetek?

– Igen. De ez egy ideje... már csak emlék.

– Ez a mondat mérhetetlen örömmel töltött el, kedves hölgyem – bohóckodott tovább a férfi, még egyszer mélyen meghajolt, csaknem bele a ráksalátába, aztán hirtelen leült. Látszott rajta, most hatolt el tudatába a mondat mélyebb értelme: – Jól értettem...?

– Jól értette. – Vega most már nem kételkedett abban, hogy jól érzi magát a férfi társaságában. Csak ne lenne olyan fiatal! De hát... még eszébe villant, hogy nyaralni jött. Itt aztán kinek is kéne számot adnia arról, hogy kivel beszélget? Mert egyelőre több eszébe sem jutott. Olyan kényelmes és andalító volt a napsütés, a hangulat. Az étel, amely érezhetően zsongította a gyomrát és talán a tudatát is...

– Szóval elvált. És még nem lehetett az olyan régen – találgatta a fiú, provokálóan.

– Három hete... lesz holnap.

– Óh, azt meg kell ünnepelni! – Tony ismét elemében volt. Közelebb tolta az asztalát, hogy a két bútor széle összeért, majd tapsolt: – Maria...! Van még abból a házi vörösből?

Vega úgy nevetett, hogy az oldala is megfájdult.

Tony nagyon jó hangulatot árasztott magából, és a kedve azonnal átragadt Vegára. Hát nem is ellenkezett.

Maria címke nélküli házi üvegben hozta a bort, két jókora pohárral. Vega kicsit megijedt, látva ezt a mennyiséget. De amikor megízlelte, már nem bánt semmit sem.

Elvégre nyaralok. Semmi sem számít. Nem leszek részeg, nem kell hazatámogatni, nem vezetek autót. Itt a szigeten még kocsik sem járnak, nem érhet baleset...

Tony felemelte poharát és koccintottak. Most már közelről nézték egymást:

– Igyunk arra a szerencsétlen, ostoba fickóra, arra a bizonyos Vaal úrra! – javasolta a férfi.

Vega csodálkozott.

– Miért éppen őrá?

– No hallja...? Hiszen neki köszönhetjük, hogy itt és most találkoztunk. Ha nem válik el tőle, tudja, mikor jött volna maga Ivoner szigetére, ráadásul egyedül?

– Ja, hát így... csakugyan igaz – nevettek. Ittak és megint ettek, majd megint ittak.

– Ivoner szép szigetére! – javasolta Vega. Ittak.

Öt perccel később:

– Igyunk arra a fővárosi hölgyre, akinek a neve olyan ismerősen cseng fülemnek – Tony csak egy pillanatra komolyult el. A felemelt pohara mellett kutató pillantást vetett Vegára. – Mondja, honnan ismerem én ezt a nevet: Vega Vaal?

– Az előbb hallotta tőlem. Nincs még negyedórája – incselkedett a lány és többet nem árult el magáról.

Amikor az ebéd végén az üveg is kiürült, Vega úgy érezte, nem fog tudni felállni. Ehhez képest meglepően jól sikerült. Csak egyszer szédült meg egy csöppet. De elkapta a korlátot. Mire feleszmélt, a férfi már ki is fizette a közös számlát.

– Ezt nem szeretem – ingatta fejét az asszony. – Telik rá, hogy kifizessem az ebédemet.

– Semmi baj – legyintett nagyvonalúan Tony. – Egyszer egy diáknak is lehet úri gesztusa. Ha hagyják... mellesleg holnap majd maga fizeti az enyémet is. Ígérem, nem fogok sokkal többet enni, mint ma – mosolygott a fiú. Magabiztos volt, kicsit talán szemtelen is.

Vega azon csodálkozott, hogy ez most neki imponál.

Nem ismerek rád, Vega Vaal...!

A Natah-ház felé irányította lépteit. Pihenni kéne, valahová elbújni, ahol nem látják, milyen állapotban van. Mert bizony azért a fejébe szállt az a bor. Nagyon erős volt, most úgy érezte, visszamenőleg.

– Ez a bor csakugyan itt termett?

– Igen, vörösborban Maria apja igen erős – Tony a hátuk mögé intett, ahol az étterem egyre kisebb volt.

Felfelé mentek a domboldali macskaköves úton. Ennyi elég lehetett a férfinak ahhoz, hogy máris tudja, mi az úti cél: – Rosa asszonynál lakik? Jó kis panzió, csöndes.

Amikor már a ház elé értek – Vega nem mert felnézni, a napfény bántotta a szemét, és a vállán, arcán megint érezte az égetést – Tony azt kérdezte:

– Mi a véleménye a halásztáncról?

– Miről? – Vega azt hitte, rosszul hallotta.

– A halásztáncról, amit ma este fog lejteni Ivoner apraja-nagyja a főtéren.

– Csak nem? Valami utcabál lesz?

– A Halászok Napja alkalmából – a fiú lelkesen jelentette, aztán várakozóan Vegára nézett.

– Mit néz, mit néz? – mormolta a lány. – Esetleg...talán. Ha addigra kialszom magamat, mert most rám tört a meleg, a csodálatos levegő. És nem utolsósorban a Maria-féle házibor hatása...

– Megértem. Én nagyon megértő vagyok. Ha nyolcra idejövök, menetkész állapotban lesz...?

Vega csak bólintott. Túl gyors volt neki ez a tempó, és a bort is érezte a fejében. Zúgást hallott, és reszkettek a térdei. Nem emlékezett, hogyan ment be a szobájába. Egy pillanatig nézte a kis fürdőszoba ajtaját, szinte hallotta a zuhany csöppjeinek zaját. Aztán legyintett és megcélozta az ágyat. Még szinte le sem vetkőzött, már eldőlt és aludt, aludt...

Kábult volt az álma, de erőt adott. Pihenten és tiszta fejjel ébredt. Különösen akkor tisztult ki az agya, amikor kijött a zuhany alól. Nagyot nyújtózott és felöltözött. Odakünn sötétedett. Az óráját a kis éjjeliszekrényre tette, hát most föléje hajolt: fél nyolc múlott.

Gondolta, felteszi a karjára, de aztán legyintett. Nem kell. Nem kell. Minek is...? Ivoner az időtlenséget jelezte. Meg talán egy kis kalandot. Ha Tony jutott eszébe, felemás érzések kergetőztek benne. Zavarta, hogy a fiú szemmel láthatóan fiatalabb nála. Másrészt viszont hízelgett a hiúságának, hogy ennyire tetszik az első férfinak is, akivel összefutott a szigeten.

Rosa asszony kopogott be:

– Nem kér vacsorát?

– Hiszen nem jár – vágta rá csodálkozva.

– Persze, hogy nem, de némi kis fizetségért készíthetek valamit – most is mosolygott.

– De engem meghívtak a Halászok Napjára. Vagyis estére – majdnem összezavarodott.

Rosa asszony arca felderült:

– Igen, ma este lesz a bál! De jó, hogy jön. Éppen gondoltam is, mit fog csinálni itthon egyedül. Tudja, a turisták néha olyan anyátlanok. Eljönnek ide a messzi városokból, aztán nincs senkijük, akivel beszélgethetnének.

Mentek le a lépcsőn. Vega könnyű blúzt és még könnyebb bő szoknyát viselt, a lábán szandál, a nyaka körül kacér kis piros-aranyos kendővel libegett ki a szobából. Rosa asszony egyetlen nőies pillantással felmérte és megjegyezte:

– Sikere lesz a bálon. Ki hívta meg?

Vega nem látott okot rá, hogy elhallgassa:

– Tony Grandi.

– Hja, a Tony...! Az nagy nőcsábász, vigyázzon vele.

Vega, hogy más témára terelje a szót, még önmaga számára is váratlanul megkérdezte:

– Láttam itt nem messze egy szürke kőházat a sziklafalon. Ki lakik ott?

Rosa asszony közelről nézett rá. Most nem mosolygott. És váratlanul azt mondta:

– Az utcabál nagy esemény ám a szigeten. Mindenki ott lesz, még tán a haldoklók is eljönnek, az utolsó erejükkel. Ezen a napon mindenki... vagy majdnem mindenki ott lesz.

Vega nyitotta a száját, hogy megismételje a kérdését. Rosa nem hallotta, vagy... nem akart rá válaszolni?

De ekkor ismerős hang szólalt meg a teraszon, a nyitott ajtó előtt:

– Hello, háziak és kedves vendég! Bejöhet a fáradt vándor?

Természetesen Tony volt az.

Öt perccel később elindultak. Vega még látta Rosa asszony szemét. Az asszony nem nézett rá, de Tonyra sem vesztegette a pillantását. Úgy tett, mint aki nagyon el van foglalva valamivel. Mi a fene ez? – töprengett Vega, de nem sokáig.

Tony elemében volt, igyekezett kedves lenni. Nadrágot és inget, félcipőt viselt, arcáról le sem jött a vidámság:

– No, most majd megmutatjuk ezeknek a bennszülötteknek, hogyan ropják a táncot a nagyvárosi lányok, fiúk! Ugye, nem baj, ha tegeződünk?

– Nem baj, bár nekem kellett volna felajánlanom... Mivelhogy én vagyok az idősebb.

Tony úgy tett, mint aki nem hiszi. Ezen aztán elnevetgéltek egy ideig. Mentek lefelé. Mögöttük már lement a nap, de még olyan fényesre festette az égboltot, hogy az szinte nappali világosságot árasztott a szigetre.

Tisztán láttak mindent. Még a távoli szárazföldet is, amit lám, Ivoner lakói sohasem veszíthetnek szem elől.

Odalent Zagora, a halászfalu várta vendégeit kellemes, bizsergő zajjal. Már messziről hallották, hogy próbál egy zenekar. Némelyik ház nyitott ajtajára, a szemöldökfára fehér szalaggal övezett virágokat erősítenek, és ilyenek lógtak csokorba fogva a kertkapukon is.

– Hej, Tony! – kiáltotta egy férfi. Napbarnított volt és nagydarab.

– Hej, Leon! – kiáltotta vissza Tony pontosan ugyanolyan hanghordozással. Két magasba tartott tenyér csattant össze:

– Mikor jöttél?

– Két napja!

– És meddig maradsz?

– Ki tudja? Csak vizsgázni megyek vissza a vakáció előtt.

– Nem kell egy kis pénz?

– Ismersz olyan diákot, akinek nem kell...? Hol van?

– Még odakinn a tengeren. Holnap este indulunk, kijöhetnél velünk.

– Nincs meg a legénységed? Persze, Leon, veled senki sem megy szívesen. Olyan nehéz vagy, hogy elsüllyed alattad a bárka!

Így évődtek, és Vega ezt is élvezte. Mind többen jöttek szembe. A legtöbb ember a kicsiny főtérre igyekezett. Vega látott turistákat is, sejtette, ezek nem laknak itt. Az utolsó komppal jöhettek és majd reggel az elsővel mennek el. Talán nincs is szállásuk, mert minek? Ezt az éjszakát talpon töltik majd.

Finom illatokat észlelt:

– Tony, mi ez?

– Halat sütnek szabad tűzön. A mai napon nem is illik mást enni, mint éppen ezt. Jelképes, tudod.

– Mesélhetnél valamit erről az ünnepről.

Megtorpantak az egyik tűz mellett. A térre hordott kövekből raktak ki egy kört. Kormos köveken fortyogott a bogrács tartalma. Egy férfi hagymát tisztított, fiatal lány aprófát rakott műgonddal a kondér alá.

– Nagyon egyszerű a dolog – mosolygott a férfi. – A halászat kockázatos vállalkozás, bizony pár éve is elsüllyedt egy ivoneri bárka, négyen vesztek oda... Cinikusan szólva, az egész ügy kétesélyes: vagy mi esszük meg a halakat, vagy ők minket. Hogy inkább az első változat jöjjön be, hát efféle ősi mágikus szertartással bűvöljük el a sorsot.

Elbűvöljük a sorsot. Milyen fura kifejezés. De Vegának most nem maradt ideje ezen töprengeni. A sötétség hamar leszállt, és egy ideig csak a téren lobogó tüzek lángjai világítottak. Narancsvörös nyelvek nyaldosták a bográcsokat. Aztán a helybeliek asztalokat hoztak a tér szélére, azokra meg öblös üvegekben gyertyákat állítottak. Mind több fény lobbant. A közeli házak ablakaiból is lámpafény vetült a térre.

Vega felnézett. Mennyi csillag...! Volt egy olyan érzése, hogy... de ezt ki is mondta:

– A csillagok közelebb vannak.

– Hát persze. Nem tudtad? – Tony azonnal felvette a fonalat és csak úgy ömlött belőle a tréfa: – Már a középkorban is tudták, hogy Ivoner fölött minden csillag lejjebb adja, közelebb jön a Földhöz. Egyszer a nagyapám kézzel elérte az egyiket...

A lány mosolygott, de fejét felszegve állt tovább.

Mérhetetlenül sok fényes pont vibrált a szemében. Aztán látta, hogy az egyik kis sárga fénypont elmozdul és egyenes vonalban halad a part irányába. Biztosan egy repülőgép.

– Tony, te vagy az? – most egy kistermetű, erős férfi állt meg mellettük.

– Hello, Dan! Hát te még élsz?

– Élek, de hogyan? Tudod, a halak... – kesergett amaz. Kezet fogott Vegával is. Kíváncsian, de rosszakarat nélkül végignézte a lányt, majd kérdő pillantást vetett Tonyra. Aki csak ennyit mondott:

– Vega itt nyaral a szigeten. Rosa asszonynál lakik. Szóval, mi van a halakkal?

– Elmentek a sziget mellől. Most már két teljes napig kell nyugatra vagy északra hajózni, hogy találjunk egy-egy rajt. Tudod, mekkora időveszteség ez?

– Sejtem. Utoljára ugyan tavaly mentem ki veletek vagy háromszor, de akkor még csak egy napot kellett menni a halászhelyig – Tony hangjában most nyoma sem volt a vidámságnak.

Vega úgy vélte, jobb, ha magukra hagyja őket, elsündörgött hát. Egy nedves asztalon éppen halakat tisztítottak. Kisgyerekek állták körül, ők is a szakácsnő boszorkányosan gyors kezét figyelték.

Pikkelyek röpködtek.

– Ezüstpénz, ezüstpénz! – kiabálta egy kislány és a fülcimpáira ragasztott egy-egy pikkelyt, akár az ékszert. A másik lány meg a homlokát ragasztotta tele.

Vega meglátta Mariát, a pincérlányt, aki a tér túlsó végén, a zenekar közelében sürgölődött egy bográcsnál.

Odament hozzá:

– Segíthetek valamit?

Amaz nem csodálkozott:

– Persze! Jó, hogy jön! Itt van két kenyér, ezeket kéne felszelni egyformán vékony szeletekre. Megmutatom, mekkorákra – és letette a kis asztalra, amely billegett. Egy gyerek hozott a tűz mellől egy vékony fát, azt alátették és máris rendben volt. Vega a kenyeret szelte, amikor Tony utolérte. Ő sem csodálkozott, hogy a szigetlakók máris bevették Vegát a munkába. Ő is elkapott egy kannát:

– Hozok vizet a kútról. Aztán majd táncolunk egyet – ígérte Vegának.

A zenekar akkor zendített rá. Még érződött, hogy nagyobb lelkesedés nélkül játszanak – későbbre tartogatták erejüket. Egy éppen népszerű slágerrel indítottak. A gitáros halkan pengetett, a szaxofonos sem erőltette meg magát. A dobos kényelmetlenül fészkelődött kis székén.

A dallamok felszárnyaltak, diszkréten. Néhány kompos turista jött arra.

– Nézd csak, mennyi olajat tesznek a serpenyőbe! – lelkendezett egy illatosított dáma.

– Ők nem csak sütik a halat, hanem főzik is. Méghozzá ikrával, azt úgy szeretem! – tette hozzá a társa, akinek szemlátomást szilikonmelle és festett haja volt.

Úgy is mozgott és nézett körül, mint aki lépten-nyomon hódolatot és elismerést vár a környékbeli férfiaktól.

– Az a sok kis polip nyilván ecetes lesz, apróra vágva...

– Ott meg a kagylókat fürdetik, csak tudnám, milyen lében...?

– Jó estét – köszönt valaki Vegának. Idősebb férfi volt, sohasem látta. De hát itt ez a szokás.

– Jó estét – köszönt vissza.

A férfi megnézte a nőt, aztán továbbment. Nemsokára felbukkant Tony, átadta a vödröt Mariának. Vega végzett a kenyérszeleteléssel.

– Gyere, mutatok valamit – és Tony maga után húzta őt.

Kimentek a kikötőbe. Halvány, furcsa fények lebegtek a vízen – Vega nem tudta elképzelni, mi lehet az...? Csak amikor kiértek a betonmóló szélére, akkor látta, hogy kicsiny, gyermekjátékhoz hasonlatos facsónakok úsznak a vízen. Mindegyik akkora volt, akár egy cipő. És mindegyikhez egy apró mécsest és pár szál virágot erősíttetek.

Az apró hullámok ide-oda mozgatták őket. Még együtt voltak, mert biztosan egyszerre tették őket vízre.

Talán ott, a levezető lépcső aljában. Ide kevés fény jött a házakból, csak ezek a kis lángok világítottak. Mindegyiknek ott volt a reszketeg tükörképe is.

– Mit jelent ez? – kérdezte Vega suttogva. Többen álltak a parton, mozdulatlanul nézték a vizet. A nő nem látta az arcukat.

– Halászok napja van. Vagyis nem csak az élő halászoké, hanem azoké is, akik... – egy pillanatra elakadt a hangja. De aztán keményebben folytatta: – Akik odakünn maradtak a tengeren, örökre. Akiket nem temettek el a szigeten, mert sohasem kerültek elő. A lángok az emlékezetet jelzik. Minden kis csónak egy mécses – az mind halász volt valaha.

Vega megilletődötten állt. Szép volt a gondolat, és a szíve egy pillanatra összeszorult. Már gyermekkorában is ezt érezte, ha hallottakra kellett gondolnia. Különösen azokra, akiket ismert, akik a környezetéből valók voltak. Most egy percre úgy tűnt, ismerte ezeket az embereket is. Szemében visszatükröződtek a kis lángok.

– Eddig tizennégyen vannak ebben a században – tette hozzá. Aztán észrevette a dolgot, helyesbített: – Vagyis hát most már úgy mondjuk a múlt században. Az utolsó baleset viharban történt, kilencvenhatban. Hárman vesztek oda. Ismertem őket.

Vega nem akart szólni. Nézte az úszó mécseseket.

Egy láthatatlan áramlás mozgatta a sötét vizet a kikötő kicsiny öblében, a lángok egymás után kifelé kezdtek sodródni. Tony egy pillanatra megszorította a lány karját. Lépteket hallottak, emberek indultak el körülöttük, a jelek szerint a többiek befejezték a gyászolást. Ekkor Tony is megfordult.

Szótlanul mentek vissza a térre. Ahol már emelkedett a hangulat. A zenekar teljes erővel játszott. Vega kirázta szeméből-tudatából a mécseseket, amelyek most már alighanem a nyílt tengerre sodródnak... Tony játékosan meghajolt előtte:

– Szabad egy táncra, kedves kisasszony?

– Mondtam már... nem vagyok... kisasszony – lihegte a lány, de akkor már pörgött. Tony kihasználta a sok helyet – még nem sokan lendültek táncba – és alaposan megforgatta partnernőjét. Mintha a zenekar is felélénkült volna, látva ezt a táncot.

Vega körül sebesen forgott a láthatár. Egy idő után eltűntek a színek, az arcok. A testek. A házak. Csak forgott, aztán amikor váratlanul abbamaradt a zene, ők meg mindig táncoltak. Csak lassan hatolt el tudatukba, hogy valami megváltozott. Vega tántorgott, szédülten.

Tony nevetve kapta a karjába és vitte, vitte...

Egy asztalhoz. Egy székre tette. Valaki nagy és mély tányérba hallevest mert neki. Csak amikor lenyelte az első falatot, érezte meg, mennyire éhes.

Ettek, táncoltak. Aztán ittak és táncoltak. Aztán egy másik asztalhoz is meghívták őket, és ott megint ettek és ittak. A végén minden ilyen kör, tánccal végződött. Vega egy idő után már nem igazán tudta, hány óra van, és nem is érdekelte. Az az éjszaka felejthetetlennek és véget nem érőnek látszott.

Don, Leon és néhány másik halász az asszonyukkal táncolt. Akadtak ott egészen fiatal, csitri lányok is, meg fiatalemberek és idősebb férfiak. Néhány öregasszony csak székeken ült és egymás között sebesen pergett a nyelvük. Alighanem tájszólásban beszéltek, mert Vega – ha néha arra perdült el a közelükben – alig értett valamit a beszédükből. Vagy ennek oka inkább a bor volt?

Vagy az, hogy később egyszer a feje is zúgott és ismét le kellett ülnie...?

Még később már minden összefolyt az emlékezetében. Aligha volt teljesen magánál. Máskor ilyesmi nem fordult elő vele, és el sem tudta volna képzelni, hogy megesik. Felbukkant Natah asszony néhány férfival, aztán megint táncoltak. A halásztáncot Vega elég gyorsan megtanulta. Tony egyik-másik barátja is felkérte őt, ilyenkor a fiatalember nem táncolt mással, csak ült az asztalnál és borospohara fölött a lányt nézte. Mindenki nagyon rendes volt Vegához és ő ezt értékelte is.

Csak később kezdett nyugtalankodni. Idegen helyen soha nem engedte el így magát. Mi van veled, Vega Vaal? De válasz nem érkezett. Egyszerűen jól érezte magát és olyan szabad volt a teste-lelke, amilyennek még sohasem érezte.

Éjfél igencsak elmúlott már, amikor valami megváltozott. Még az ő tudata is érzékelte, hogy önnön mérhetetlen fáradtságán kívül valami már nem úgy van, mint eddig. A zenekar lelassult, a táncosok megfogyatkoztak, a téren a tüzek kialudtak. Egy férfi egy bográccsal a vállán indult hazafelé, fiatal gyerekek székeket vittek be a házakba.

– Vége a mulatságnak – mondta Tony. Ő is belefáradt, de hősiesen igyekezett álcázni. – Gyerünk, Vaal kisasszony.

– Nem vagyok... kisasszony – motyogta Vega és most nagyon gyámoltalannak érezte magát. Hirtelen azt sem tudta, merre kellene elindulnia hazafelé. A panzióba. Szerencsére ott volt Rosa asszony. A kicsi kövér nő elindult előttük. Zseblámpát egy férfi vitt – alighanem a férje lehetett. A sápadt fénykéve hol itt, hol ott imbolygott a köves úton. Tony és Vega összeölelkezve mentek. Egyszer feljebb megtorpantak, mert a lány le akart nézni a kikötőre. Az öböl vize most is sötét volt, bár odafent csillagok ragyogtak. A mécseseket sehol sem látta.

– Szépek a csillagok – mondta a férfi, nagyon közel volt a feje. Vega felnézett – de az égbolt egy nagy, és mind nagyobb darabját valami elhomályosította előtte.

Tony volt az, a feje és a szája mind közelebb került. A csók elsőre kissé ügyetlenre sikerült, sután tartották a fejüket, a lány szédült is. De másodszorra már sokkal jobban csinálták. A férfi ajka mohón tapadt a lány szájára...

Valaki kiáltott, kicsit csúfondárosan.

Talán éppen Rosa asszony...?

Amikor Vega végre ismét levegőt kapott, halkan mondta:

– Jaj, ne most... alig állok a lábamon.

– Az jó – tréfált a férfi, nyilván arra célzott, hogy akinek reszket a lába, jobb, ha lefekszik...Vega örült, hogy azért még ebben az állapotban is felfogta a célzást. Igazából ebben a pillanatban nem is lett volna semmi kifogása a férfi ellen. Csak hát... A régi fékek még működtek benne.

– Holnap délben az étteremben várlak – suttogta a férfi. Még egyszer megcsókolták egymást. Vega még arra gondolt: Az már ma délben lesz, hiszen éjfél elmúlott. De aztán Tony valahová eltűnt, ő pedig azon vette észre magát, hogy a házban megy fel a lépcsőn, és szinte azonnal a fürdőszoba került eléje. Megkönnyebbült, amikor a zuhany vízkorbácsai verni kezdték meztelen testét.

3.

**A különös ház**

Amikor Vega megtorpant a lejtő szélén, váratlanul szakadék nyílott előtte.

Máskor megijedt volna. Máskor, máshol talán elfogja a rémület. Máskor, ha ilyen helyzetbe került, menekült volna – most azonban csak nyugodtan állt és nézett lefelé. Nem szédült.

Egy meredek sziklacsúcsra ment fel a délelőtt vége felé, nem tudta, hová vezet az ösvény. Birkalábak taposták ki. Ilyen magasan már nem voltak ültetvények.

Zagora, a halászfalu nem volt messze, de teljesen eltakarta egy zöld domb. Ez meg, amelyikre felkapaszkodott, a tengerpart felé esett. Csak akkor tudta meg, hol van, amikor az imént felért és lenézett.

Odalent látta azt a strandot, ahol előző napon kifeküdt a fénybe. Szinte hallotta a hullámokat, de inkább csak látta a fehérhabos, gördülő tarajokat, a zajuk ide nem hallatszott fel. A mélység nem vonzotta és nem keltett benne rossz érzést. Ezt most először érezte. Meg azt is, hogy...

Először el sem akarta hinni. Olyan otthonos volt itt minden. Ez az érzés elhatalmasodott rajta. Ivoner szigetének minden apró részletét – amit innen láthatott egyforma örömmel fogadta a lelke. A tekintete lassan végigjárta a tájat. A tenger kékjét, amely itt-ott zöldesbe ment át. Az ültetvényes domboldalakat, majd a felül egyre kopárabb, kicsiny sziklás hegyet, amelyen állt.

Aztán teste is fordult, nem csak a feje. Megint a tenger volt távol és közel egyszerre, meg lába alatt az a szakadék.

És akkor vette észre a házat. Most nagyon felülről látta, pedig nem tapadt a sziklához. Egy másik köves meredélyhez építették, innen félig oldalazva látott rá a tetejére. Piros cserepek voltak – valaha. Mára megbarnította őket az idő, a szelek. Az esők és a tengeri pára is, talán.

Alig látta a szürke falakat. Ez hát az a különös ház, értette meg. Látta már oldalról és látta lentről. Most meg fentről. Vajon honnan lehet odajutni? Vagy csak az a sziklalépcső vezet hozzá, a partról? Az nagyon kényelmetlen lenne, biztosan.

Így töprengett. Most sem látott mozgást a házban, igaz, csak egyetlen ablakára látott rá, meg vagy könyöknyit a teraszából. Amely biztosan sokkal nagyobb.

Vajon milyen lehet onnan a kilátás...? Vega próbálta felmérni, el-elnézett a tenger felé. Aztán feladta, tovább figyelte a tengert.

Csak amikor távoli harangszót hallott, akkor értette meg: dél van. Tony ebédre várja. Elkésett...?

Mégis, nehéz volt elszakadni a látványtól. Ivoner nagyon szép, értette meg. Lassan ment lefelé, vigyázva lépett, ki ne forduljon a lába alól egy kő, apró kavicsokon meg ne csússzon, gördüljön a cipőtalpa. Csak amikor már a lejtő aljában volt és száraz, napszagú gyepen mehetett, akkor vetette szemét ismét a tájra.

– Itt lehetne élni – mondta ki hangosan. Ez is szokása volt. A dolgokra úgy tett végső és döntő pecsétet, ha hangosan kimondta őket – csak önmagának, senki másnak. Ne is hallja senki. De mert mondata-ígérete elhangzott, valahol máig ott rezeg a világban és örökké ott is lesz – hát ez egy esküvel is felért a számára.

Az étterem teraszán már messziről látta a csíkos matróztrikót, benne Tonyt.

A fiatalember nagyon vidám volt. Úgy tett, mint aki futóversenynek képzeli most az eseményt. Tizenkettő elmúlott, amikor a lány felbukkant és jött, közeledett. A teraszon nem volt egyetlen vendég sem, Tony felpattant, a korláthoz állt és mintha mikrofont tartott volna a markában, abba beszélt és közvetített:

– Kedves hallgatóink, a célhoz elsőnek most Vega Vaal, a világszerte ismert hosszútávfutó bajnok közeledik... Ez az, Vega! Hajrá, ne add fel...! Már csak ötven méter a célig, és az ellenfeleket nem is látjuk. Vega Vaal egyetlen igazi ellenfele csupán a stopperóra, amely edzője kezében ketyeg vészes sebességgel... Hajrá, Vega! Most... MMMOOOOST szakította át a célszalagot! Világbajnoki futamidővel első tehát Vega Vaal...!

Amikor a lány a teraszra ért, felbukkant Maria is.

Nevetve hozott egy hatalmas tálat.

– Mivel nem jöttél időben, büntetésül azt fogod enni, amit én rendeltem.

– Fűszeres ráksalátával nyitunk – jegyezte meg Vega.

A férfi elnevette magát:

– Nahát, te tényleg gondolatolvasó vagy, kedvenc futóbajnoknőm!

– Bocs, hogy elkéstem. De tudod, fent álltam azon a hegyen, ami innen nem látszik. Tudod, aminek csupa szikla a teteje... És lenéztem arra a házra.

Merően figyelte közben a férfit. Hogyan reagál majd? De Tony szempillája csak egyet rebbent, aztán a férfi máris félbeszakította:

– Nem számít, hogy elkéstél! Igaz, vesztettem pár csodálatos percet veled, de majd bepótoljuk... később. Most majd megtudod, milyen is az Ivoner-szigeti ráksaláta!

Vajon csakugyan nem figyelt arra, amit arról a házról mondtam? – töprengett a nő. De nem sokáig, mert csakugyan remek volt az a saláta.

Ebéd után jártak egyet a kikötőben. Néhány halász éppen a hajókon nyüzsgött. Valamiféle készülődés érződött a levegőben, de ezt Vega inkább csak érezte.

Senki sem szólt semmit. Talán valami halászbabona lehet, hogy nem beszélnek előre az útjukról? – gondolta magában. Mert persze azért észrevette a csalhatatlan jeleket. Vega nem volt detektív, sem halász – de azért ha logikusan összerakta a képeket, amelyek eléje kerültek, sejthette, mi készül.

Kopott bárkáról nagy ládákat raktak át az egyik piros-fehér hajóra. Amelyen ketten is nyüzsögtek még a rakodókon kívül. Félmeztelen férfiak a naptól meleg fedélzeten, az egyik súrolt valamit, a másik egy hálót bogozott. A parton is hálók feszültek holmi állványokon – ott, ahol előző éjjel a táncot ropták. Kellemetlen halszag lebegett a levegőben – ez szemlátomást nem volt kellemetlen az ittenieknek, de még Tonynak sem.

A hajó neve – mint az egy félig rozsdás feliratból kiderült – Kardhal volt. Odább a másikra egy ember hosszú, fekete kígyóhoz hasonló csövet cipelt, betette egy nyílásba. A cső másik vége szintén egy bárkához kapcsolódott, de az biztosan nem idevalósi volt. Túl tiszta, elegáns, szemlátomást új ciszterna-motoros volt.

Jókora tartályából üzemanyagot szivattyúztak a halászhajóba. Ennek a nevét is látta Vega – Cápa. Hát névadás tekintetében nem valami gazdag a halászok fantáziája, – jutott eszébe. Amikor tovább mentek, egy férfi kiáltott ki a partra a harmadik hajóról:

– Tony, oké...?

– Oké! – felelte a fiú. Nagyon közel mentek egymáshoz, összeért a kezük. Akkor a fiú meg is fogta egy percre. Talán csak azért, hogy mutassa a barátai előtt: ez a fővárosi asszony hozzá tartozik? Vegának egy pillanatra kellemetlen érzése támadt, miféle kamaszos dolgok ezek, zsörtölődött volna. Ám akkor Tony szemébe pillantott és annyi rajongást látott, hogy egészen elgyengült.

A harmadik hajó neve – de ez már alig hatolt el Vega tudatába – Delfin volt.

A kikötőt maguk mögött hagyták és elindultak a falu másik széle felé. Erre Vega még nem járt. Néhány ház állt csak ott, és távolabb, egy kert mélyén látott még valami fehéret. Fal volt talán, kis épület? Tony éppen arra irányozta lépteit.

– Nocsak, nocsak! – incselkedett a lány. – Hová viszel?

– A legénylakásomra – felelte a férfi. Ha Vega azt hitte, tréfál, hamar meg kellett győződnie róla, hogy bizony erről szó sincs. A kert, ahová beléptek az ösvényről, lefelé lejtett. Valahol a végén, a kis kaputól elég messze volt egy ház. Ott lakhatott Tony a szüleivel, akikről Vega a férfi elbeszéléseiből tudott. Itt fent, a kert végében viszont valaha talán afféle csőszkunyhó lehetett, vagy pince, vagy talán egy szerszámos-raktár. Deszkafalak gerendavázon, jelképes kis terasz, mögötte kis szobányi építmény. Tony benyitott, maga lépett be elsőnek.

Vega követte. Sejtette, mi következik, de semmit sem akart tenni ellene.

Olyan keveset szóltak. Mintha ösztönösen érezték volna, hogy a szavak itt erejüket vesztik. Csak ronthatnak, de nem segíthetnek. És őszintén szólva nem is voltak abban az állapotban, hogy szavakra vesztegessék erejüket.

Már csak azért sem, mert olyan vadul csókolóztak...! Az első percekben Vega kis híján megfulladt, alig kapott levegőt. Tony nagyon tudott csókolni, és egyelőre úgy látszott, még nem gondol másra. Vagy igen...? Amikor a kis szoba közepén állva ölelték egymást, és a nő az ágyékán érezte Tony ágaskodó férfiasságát, közben a nyelvük kereste egymást, a karok oly szorosan, szinte görcsösen szorították a testeket.

Vega egy pillanatra Lauronra gondolt. A férje most mintha egy jégtáblán állt volna ólomszínű égbolt alatt, ólomszürke vízen ragadta őt el egy ellenállhatatlan sodrás. De lehet, Lauron Vaal már régebben is nagyon eltávolodott? Vagy éppen fordítva, Lauron állt helyben, és Vega távolodott tőle...?

Ebben a percben nagyon is sebesen, és nem bánta.

Tony egyik keze lejjebb csúszott, már a derekát húzta magához. A vágy felébredt Vegában, nem tett ellene semmit. Nem is tehetett volna. Valahol úgy érezte, megpezsdül a vére. Évek óta nem érzett ilyesmit, hiszen Lauronnal csak néha volt jó, és talán emiatt sem vágyott rá olyan veszettül, határokat nem ismerően, mint most.

Legyen, aminek lennie kell, – gondolta magában.

Ez volt az utolsó dolog, amire még ilyen normálisan tudott gondolni. Mert a férfi keze elindult a testén, ugyanakkor a szája rátapadt a szájára és mindkettőjükből csak úgy sütött a vágy... Vega talán tett volna egy-két mozdulatot, legalább mutasson valami ellenállást.

Hiszen úgy illik, és talán Tony sem gondolhatná, hogy azonnal és azt tehet vele, amit akar...

De hiszen én akarom, én is akarom! – kiáltotta benne valami. Mi több, az ő keze is elindult. A fiú derékszíja akadt ujjai közé. Meg kéne lazítani, hogy vetkőztesse... Ám Tony sokkal gyorsabb volt, máris gombolta a lány blúzát...

Volt ott egy ágy is. Addig talán szinte észre sem vette. Régi parasztbútor lehetett, vaskos lábakkal, hüvelyknyi széles deszkákkal, bájosan otromba, bumfordi.

És talán szalmazsák rajta, meg egy puha takaró... Erre zuhantak ők ketten. Lázasan tépték le a ruhát a másikról, és ahogyan mind több bőr tárult eléjük, annál inkább lihegtek és siettek...

Tony fiatal volt, nem sok időt hagyott az előjátékra. Vegának ugyan szüksége lett volna erre, de nem a testének, csak a lelkének. Annak sem sokáig. Olyannyira vágyott már egy férfira, és most konkrétan Tonyra, hogy ez a hiány sem izgatta. Amikor néhány simogatás után a férfi fölébe kerekedett, boldogan tárta szét ölét és befogadta őt az ágyékába...

...A világ színes buborék volt, szivárványos felület a benne feszülő erővel. Előbb csak nőttön nőtt, mind jobban dagadt, aztán szétpukkadt, de mintha görögtüzek lobbantak volna az égre... Vega felsikoltott, olyan jó volt neki. Tony mély hangon hörgött, aztán lihegve zuhant a nő mellé...

Később következett az, amit elhagytak az elején.

Kezek indultak tapogató körutakra. Ujjak vándoroltak szorgalmasan. Tekintetek mélyedtek egymásba. Egyszerre lapult bennük a kielégültség, majd egy idő után amit egyikük sem mért, nem is tudta, hogy létezik!

Ismét felhorgadt a vágy.

Akkor incselkedtek, idenyúltak, odanyúltak, simogattak. Megint csókolták egymást, de nem csak a másik száját. Bátorságra kapó ajkak hatoltak testek rejtekére, meleg bőr alatt lüktettek a kékes erek. És lüktetett a vágy, egyre erősebben...

Megint szerették egymást, hosszan, hosszan. Most már nem siettek vele, sőt igyekeztek elnyújtani. Az örömök hullámokban támadtak rájuk és nem ellenkeztek. Anélkül, hogy azelőtt valaha is együtt lettek volna, most szinte összeszokott mozdulatokkal bántak egymással és magukkal.

Az öröm most perzselő lángcsokor volt, piros virágként vette őket körül, beléjük martak a szirmok.

Lángrózsa mosta testüket, tűzjácint nyúlt fel értük, parázstulipánok bólogattak feléjük, zsarátnokdáliák fordultak aztán krizantémhamuba. Ők meg ott voltak középen, egész idő alatt édesen szenvedve, rabjai a testnek, mégis urai a kéjnek.

Nem vették észre, hogy közben szinte beesteledett.

Az alkony kiterjesztette nagy szürke szárnyait, gigantikus madár volt, rátelepedett a szigetre. Árnyékot vetett mindenre. A szobában a padlón, ahol eleinte a fény négyszöge álcázta magát napsárga szőnyegnek, már homály volt. Míg ők szerették egymást, a fény felmászott a falra, most pedig úgy hervadt el, akár egy virág.

Tony lassan mozdult. A hátára feküdt. Testbeszéde azt sugallta – kész, vége. Egyelőre. Kifáradt és nem akar most egyebet, mint nézni a plafont. Vagy a lányt.

Aki szintén a hátára fordult. Két szép mellét a férfi még szívesen a kezébe vette volna. De inkább csak felkönyökölt, ráhajolt és megcsókolta az egyik barna bimbót.

Vega behunyta a szemét. Nagyon jólesett a dolog.

– Késő van – súgta aztán.

Tony akart valamit mondani, de inkább hallgatott. Lustán, jólesően reccsent alattuk az ágy, amikor a férfi megint visszafordult a hátára. A két meztelen test nem fázott, de már nem is vágyott a kéjre. Egy percig csönd volt. Jól érezték magukat. Aztán Vega kezdte:

– Annyian köszöntöttek a kikötőben. Téged mindenki ismer?

– Hiszen itt születtem. És tudod, hogy a szigeten talán csak négyszáz-valahányan laknak...? Amikor születtem, még kevesebben éltek itt.

– Összetartanak az emberek, úgy hiszem.

– Persze. De mint látod, a turistákat sem utáljuk – mosolya fiús volt, kedves, majdhogynem gyermeki.

Most Vega könyökölt fel, közelebb hajolt és könnyű csókot lehelt a férfi arcára:

– Egyes turisták ezt igencsak értékelik, mint látod.

Nevettek. Akkor Vegának eszébe jutott valami:

– De mintha lenne itt valaki, akik kilóg a sorból. Nem tudom, hogyan, de... Próbáltam erről beszélni Rosa asszonnyal, de úgy tett, mintha nem hallaná a kérdésem.

Most Tony arca is elkomolyodott. De még hallgatott. Hátha nem arról lesz szó? Ám sejtése igaznak bizonyult, amikor Vega folytatta:

– Az a ház ott a sziklafalon. Láttam valakit úszni az öbölben. Kicsoda ő és mi a baj vele?

– Az elátkozott asszony – szakadt ki Tonyból a szó. Majd, mint aki rögtön meg is bánta, gyorsan elhallgatott. De a csönd terhelte őket, és mivel a lány várt, hallgatott – hát Tony adta fel előbb: – Ne kérdezősködj felőle. Az ivoneriek nem kedvelik őt. Azt hiszem, ha lehetne, el is üldöznék innen. Ami persze még megeshet.

– Nocsak, nocsak! – ez volt Vega szavajárása, bár most elhagyta a vidámság és csak a kellemetlen, nyirkos érzés volt a tudatában. Amely valahonnan kívülről lopózott bele. Tonyt nem sorolta most a falubeliek közé, amikor megjegyezte:

– Te biztosan felül tudsz emelkedni az ilyesmin. Miről van szó?

– Nemcsak én, a bátyám is. Tudod, Lars három évvel idősebb és ő is elment innen. Most erdőmérnök, és...

– Ne beszélj mellé, Tony. Kérlek.

A fiúra úgy hatott ez a hang, mintha lasszót dobtak volna rá. A nő szelídsége és kérése rátapadt, leteperte maradék akaratát is. Csak kis ideig habozott, aztán...

– No jó, ha annyira akarod... Benna Cartennek hívják azt az asszonyt, jó ötvenes lehet most, vagy már van az hatvan is...? Senki sem tudja. Még az én születésem előtt költöztek ide, a férje valami mérnök volt, talán építész, azt hiszem. Ő építette a házat. De amikor az kész volt, valami szerencsétlenség történt vele. Baleset? Lezuhant a szikláról. Az emberek azt beszélték, összevesztek és az asszony lökte le. Nem született gyerekük. Az asszony ittragadt. Azóta kétszer volt halászbaleset kint a nyílt tengeren. Az emberek minden alkalommal azt a boszorkányt vádolták azzal, hogy vihart hozott a hajósokra.

– De hát ez ostobaság! – tört ki Vegából.

Tony egy percig hallgatott, aztán megjegyezte:

– Ostobaság, vagy nem, ki tudhatja...? Tény, hogy az asszony már régebben sem járt ki a faluba és senkivel sem áll szóba. Gondolom, a két eset óta meg egyáltalán nincs hozzá kedve.

– Nem csodálom – Vega valahol a lelke mélyén rögtön rokonszenvet érzett az ismeretlen... hogy is hívják? Benna Carten? – iránt. Mint mindig, mindenhol, minden helyzetben a gyengébbet vette volna pártfogásába. Ha a tévében afrikai természetfilmet látott, mindig azért izgult, hogy a vadászó nőstényoroszlán ne érje utol az üldözött gazellát... pedig a legtöbbször utolérte. Vagy csak arról készült film? Ha nem érte utol, a filmesek azt a darabot eldobták, hisz nem történt semmi érdekes, semmi tragikus?

Tony még hallgatott. Aztán, nem nézve a lányra, megjegyezte:

– Amikor kicsik voltunk a bátyámmal, vele ijesztgettek bennünket. Hogy ha nem viselkedünk rendesen, éjszaka eljön értünk a Benna, vagy az a csúnya nő a szikla hasadékából és elvisz bennünket abba a szörnyű házba.

– Voltál már benne?

– Dehogy, soha!

– Akkor honnan tudod, hogy szörnyű ház...?

Tony most nem válaszolt. Kis szünet után másképpen folytatta:

– Az a nő senkivel sem áll szóba, de a mieink sem beszélnek vele. Nem is jár be Zagorába, meg sehová. A saját kis öblében szokott úszkálni. A haverjaim meglesték egyszer és azt mondták, úgy úszik, mint egy delfin. Kitartó meg ügyes, azt mesélték... de azért nem állnának vele szóba. Ha lejönne a faluba, kővel dobálnák meg.

– No, de ilyet! – döbbent meg Vega. – Ti itt a szigeten más naptár szerint éltek?

– Ezt hogyan érted?

– Hát úgy, hogy itt még az 1300-as vagy 1500-as éveket írjátok, azt hiszem. Ilyen barbárságot!

Tony vállat vont:

– A halászok barbárok, és főleg babonásak. Ilyen népség. Mellesleg most jut eszembe... Ma estétől pár napig én is halász leszek.

– Csak nem?

– De igen, kimegyek a Delfinnel.

– Azzal a ronccsal...? Ne is haragudj, nem akarom megsérteni az ivoneri csodálatos halászflottát, sem a legénységét, de még én, a laikus is látom, hogy ezek a hajók... hogyan is mondjam finoman...

– Sehogyan se mond, tudjuk mi is. A kis halászközösségek tulajdonában van a három hajó, mindegyikhez tartozik nyolc-tíz család. Időnként, ha nagy zsákmányra van kilátás, akkor minket kívülállókat is felvesznek egy-egy útra. Mi persze kisebb részt kapunk a zsákmányból. De jó buli az egész, ott lesz az összes haverom, akikkel együtt nőttem fel.

– Leon, az a nagydarab, meg Don, a kicsi?

– Ők is, meg mások is. Ilyenkor minden épkézláb férfi kimegy. Tudod, innen egy napi hajóútra van a Manrol-pad, ahol apálykor kibukkannak a zátonyok, dagálykor meg semmit sem látni... De ne félj, a kormányosaink jól ismerik őket, nem futunk rájuk. A tőkehalak ezekben a hetekben odagyűlnek, valami rejtélyes okból ilyenkor lehet a legtöbbet lehalászni. Ezt vagy száz éve mindig az ivoneri halászok csinálják.

Vega most hallgatott. Nem volt csalódott, nem számított arra, hogy ma vagy holnap éjszaka is együtt lesznek. Kedvelte Tonyt, de egyelőre elég volt annyi, amennyit kapott. Furcsán üresnek érezte magát, amikor a sűrűsödő homályban összeszedték a ruháikat.

Vega felnézett a csillagokra.

Az este ma mintha korábban jött volna el, mint máskor. Vagy csak ő érzékelte így...?

Lejött a dombról.

Mögötte elmaradt a Natah-ház, egy idő után a közéjük púposodó domb eltakarta a falu fényeit is. Vega egyedül maradt az estében. Én és a csillagok, jutott eszébe és megint felnézett.

Olyan hidegen pislogtak, mintha nagyon messzire lennének. Oly távol, hogy nem tudja őket érdekelni semmi, ami földi. De mi itt vagyunk, minket meg csak ez érdekel – gondolta a nő és sóhajtott egyet.

Nem tudta, mi vonzotta a domboldalra. Most már csakugyan sötétedett és vigyáznia kellett, hová lép.

Tudta, nem mehet ki a túloldali lejtőre, mert valami baja eshet. Hát megtorpant most ott fent, ahol a gyep még egyenesen talajt fedett. Szőnyegen lépkedett. A hegyoldal a barátja lett, úgy érezte.

Amikor lenézett a tenger felé, eleinte nem tudta, pontosan hol van. így nem láthatta azt a házat sem. De egy idő után kicsiny sárgás fényfolt jutott a szemébe.

Először azt hitte, egy bokor mögül szivárog elő, majd rájött: abban a házban éghet, valamelyik ablak mögött.

Úgy nézte a fényt, mintha valami távoli világból érkezne. Mintha az is egy csillagról eredne, amely ki tudja, miféle idegenséget, erőt és tudást rejteget valahol a hihetetlen távolságban...? Aztán lassan megfordult és visszabotorkált a már ismert ösvényre.

Amikor meglátta Zagora szélső házait, fellélegzett.

Valahol a lelke mélyén félt a sötétségtől, de mint felnőtt, ezt nem akarta bevallani – még önmagának sem.

Viszont nem titkolhatta saját örömét, amikor végre beért az első lámpa fényébe.

Zagora fényektől tarkított árnyékos foltok halmaza volt. Csak amikor Vega lejött a magasból és mind alább ereszkedett, amikor már nem fentről nézett le a házakra és a köztük alig látható régimódi, keskeny utcákra, akkor kezdett mindez normális alakot ölteni. Vega most már nem félt. A csámpás macskaköveken ment és élvezte a házakból kiszűrődő hangokat. Úgy érezte, kevesen vannak otthon – de nem tudta volna megmondani, honnan ez az érzés. A házak talán csöndesebbek voltak annál, amit várt.

Amikor kiért a kikötőbe, felfogta, csakugyan ez történhetett. Hiszen Zagora talán összes lakója ott volt a kis szögletes öblök mellett!

Mint azon az utcabálon, legalább annyian voltak.

De most nem égtek a tüzek, nem fortyogott a hallé a bográcsokban. Néhányan zseblámpát tartottak, mások kisebb-nagyobb csomagokat, kosarakat vittek.

A három hajó is kivilágítva állt a mólók mellett.

Még feszültek a kikötőkötelek, a kőgát mögé besompolygó kisebb hullámok olykor emeltek rajtuk egyet-egyet. Megcsikordultak az olajjal átitatott függőleges gerendák, amelyek a betonmólók és a hajók oldala között magasodtak. Ki a betonból, ki a hajópalánkok mellől, néha embernyi magasra. Némelyiken fehér pontot látott Vega – egy-egy sirály gubbasztott rajtuk.

A madarak nem féltek az alattuk-mellettük járkáló emberektől.

Néhány megtermett férfi ládákat cipelt be. Mások jeget ömlesztettek zsákokból, és gyorsan vitték le a hűtőtartályokba. Vega elhaladt a Cápa, aztán a Kardhal mellett. Be kellett fordulnia, mert a Delfin valamivel távolabb, a másik móló mellett állt. Egy kósza daru mozdult a fedélzet fölött, valamilyen nagyobb súlyt emeltek be éppen. De mire a lány odaért, az már eltűnt a fedélzet nyílásában. Az üres horgot éppen Leon emelte ki, egy ócska motor berregett. Néhányan kiabálva biztatták a legényeket. A levegőben gázolaj szaga terjengett, kellemetlenül.

Don és Tony Grandi a hálókat rakták a helyükre.

Don vette észre a lányt, amikor Tony éppen a partnak háttal állt. Megbökte a férfi vállát, aztán csak állával intett a part felé.

– Hello, Vega...!

– Hello, Tony!

Egyelőre csak ennyit mondhattak. A készülődés láza még Vegára is átragadt, pedig ő aztán semmit sem csinált. Nem is hozott ételt, italt, pulóvert vagy esőkabátot, amit – látta a szeme sarkából – a többiek adogattak be a palánk fölött. Látott egy ősz asszonyt is, aki a jelek szerint Tony anyja volt. Hasonlított is hozzá, és éppen a fiatalembernek hozott valamit egy fonott kosárban. Tony eltűnt vele a fedélzeti ajtóban, leszaladt a meredek lépcsőn, meg felszaladt és mosolygott. Mire Vega ismét körülnézett, az asszonynak nyoma veszett.

A készülődésnek ezer jele volt, de a nő leginkább azt érzékelte, ahogyan szinte remeg a levegőben. Vibrált a sok együttes akarat. Tony hamarosan végzett a hálókkal. Az öböl másik oldaláról vidám kurjongatások hallatszottak, aztán beindult a Cápa motorja. Drótkötél repült be a betonba ágyazott kikötőbikáról a hajóra, fémesen csattant a palánknak.

– Mindjárt indulunk – Tony csak féllábbal lépte át a fémkorlátot, könnyed csókot váltottak. Egyikük sem szégyellte a kapcsolatukat – ha ugyan annak lehetett nevezni. A férfiban is érezhetően megemelkedett a láz, adrenalinszintje sem lehetett alacsony. Csillogott a szeme. Maga is érezte önnön lelkesedését, hát röviden magyarázta is: – Tudod, egy éve nem voltam kint a fiúkkal...!

– Némelyik fiú van vagy hatvan éves – nevetett Vega.

– Hát persze, ők hozzák a tapasztalatot, mi meg adjuk az erőt.

– Azt hittem, gépek húzzák a hálót!

– Húzzák is, de azért marad kemény munka mindenkinek a fedélzeten – Tony egy pillanatra hátranézett.

Éppen jókor, mert egy kapitány-külsejű és testtartású hajós éppen elkiáltotta magát:

– Köteleket beszedni...!

A kormányos dudált is egy hatalmasat. A közelben megszólalt egy másik kürt is, annak mélyebb volt a hangja. A Kardhal indult, nehezen szakadt el a betontól. Mintha az olajos gerendákhoz ragadt volna. A Cápa akkor már a hullámtörő felé járt, lassan kihunytak fedélzetén a fények. Nyilván azért, hogy a kormányost ne zavarják. A hullámtörő hosszú, valószínűtlenül keskeny és törékeny gátja csak egy szürke csík volt az éjszakában. A jókora hajótestet Vega most hátulról látta. Feltűnt, milyen tömpe és lekerekített a tatja. Innen a sötétben nem látszottak a rozsdafoltok. De azért egy pillanatra eszébe jutott, mit mondott Tony az ivoneri halászhajókról. És a halászokról.

Akik között most maga is ott volt, szemlátomást örömmel. Valaki bedobta az egyik kötelet az orrba.

– Négy nap múlva! Itt várj – tréfált Tony és kinyújtott karral mutálta azt a helyet a móló szélén, ahol éppen akkor állt Vega. – Ennél a repedt oszlopnál, két lépésre a darutól, rendben?

– Rendben, itt leszek – nevetett a lány. Így a búcsúzás nem volt nehéz. Tony még intett, aztán leugrott a palánkról a fedélzetre. A parton maradtak bedobták a Delfin hátsó kötelét is. A hajótest szemmel láthatóan remegett, a motor még csak hátrafelé húzta volna a nagy testet, hogy eltávolodjon a mólótól. A kormányos felsőtestét látta Vega, a férfi valósággal pörgette a jókora kormánykereket – majdnem olyan nagy volt, mint ő maga. A kapitány parancsokat ordított, de hangját elnyomta a hajókürt fülrepesztő hangja.

A parton állók nem integettek. Senki sem emelte a karját, a nők sem. Ez is valami babonás tiltás lehet, futott át a nő fején. Mozdulatlanul állt a fényben. A Cápát már nem is látta – ha csak az a derengő kicsiny lámpa nem azt jelezte, amely fehéren csillogott valahol az árbocon. A Kardhal akkor hagyta el az öblöt, lassan ment. Motorok dübörgése és gázolajszag töltötte be a levegőt.

A Delfin zöld oldalsó jelzőfénye csillant még a lány szemébe, egy fényszóró csapott előre, jobbra-balra fordult, majd megállapodott a hajó előtt. Sápadt tojásdad alakú fénykört vetett a vízre. Az utolsó hajó is megindult a hullámtörő mentén. Az első már eltűnt, a második most veszett bele a fénytelen, mattfekete éjszakába.

Az emberek hallgatagon álltak. Csak egy nő beszélt. Idős volt már, halkan mondta, megállás nélkül.

Vega csak a hajózaj elültével fogta fel, hogy imádkozik.

Amikor tíz perc múlva Vega feljebb ment a parton és ismét a tenger felé fordult, már csak a foszforeszkáló hullámokat láthatta. V-alakban terjedtek el az utolsó hajó mögött, szétáradtak és a hullámtörőt meg a legszélső mólót ostromolták. De hamar elhalt a hangjuk.

Fentről léptek dobogtak. Valaki futva jött. Talán lekéste az indulást? – jutott Vega eszébe. Az első lámpa fénye egy ősz fejre vetült. Egy nő volt, a könnyű langyos estéhez képest túl melegen öltözött. Az is meglátta a tengert néző lányt, odasietett hozzá:

– Elmentek már a hajók...?

– Igen. Tíz perce az utolsó, a Delfin.

– Elkéstem – mondta a nő, reménytelenül csendült a hangja. Némi harag és kétségbeesés is volt benne.

Vega legalábbis így érezte.

– Négy nap múlva visszajönnek – próbálta vigasztalni. A homályban alig tudta kivenni a nő vonásait.

Csak a haja volt nagyon ősz, pedig talán ötven lehetett csupán. Nőkre nem jellemző hajlott orra volt, ami kissé madárszerű, ragadozó külsőt kölcsönzött a vonásainak.

– Nem... nem mindegyik – suttogta.

Vega az első pillanatban azt hitte, rosszul hallotta:

– Tessék? Mit mondott... asszonyom?

– Hangosan gondolkoztam, bocsássa meg – most nézett csak rá, alaposabban. – Ön idevalósi?

– Nem, turista. Talán az egyetlen ilyenkor kora tavasszal – magyarázta volna tovább, hogy a fiúja is ott van az egyik hajón, és hogy... Valami rokonszenvet érzett az ismeretlen iránt, de az most csak annyit mondott:

– Viszlát – és sarkon fordult, máris ment felfelé.

Mielőtt Vega magához tért volna e megmagyarázatlan sietség láttán, a nő lépteit sem hallotta. Mintha nem a köveken ment volna, pedig lefelé azokon jött, azért is hallotta Vega már messziről a kopogását. Most meg a füvön megy vissza? De hová?

Még az is megfordult a fejében, hogy talán kísértettel találkozott, aki egyszerűen szétfolyt a levegőben... Agyamra ment ez a sziget! – korholta önmagát.

Elhatározta, lassan megy hazafelé, hiszen volt ideje.

Most nem marad más, mint négy napos várakozás, míg visszajönnek a halászok.

4.

**Várakozás**

A következő három nap szinte elröppent.

Vega lejárt a strandra, ahol már az egyedüllétet is nagyon élvezte. Eleinte furcsa volt, ahogy végignézett a több száz méteres partszakaszon és sehol senkit sem látott. De sütött a nap és a tenger is olyan volt, mint nyáron. Persze, inkább csak szemre, mert azért a víz jóval hűvösebb lévén, ritkábban vonzotta. Ha mégis belement, gyorsan úszott néhányszor, aztán igyekezett kifelé. Dideregve feküdt ki a pokrócra, aztán a didergés lassan elmúlott. A nap szinte beleitta magát a pórusaiba. Érezte a bőrén azt az ezer kis tűszúrást percenként, amely később oly jóleső zsongássá, simogatássá szelídült.

Egészen lebarnult. Ebédelni Maria kis étkezdéjébe járt, délutánonként pedig bekóborolta a szigetet. Valami ok miatt nem ment Zagorába, de a sziklafalhoz tapadt szürke ház sem vonzotta most. Esténként a szobájába vonult. Hozott magával hat-nyolc regényt, és volt mit olvasnia. Nem tudta, miért, de már napok óta egy igen vastag szerelmes történeten próbálta átrágni magát.

Nem a könyv hibája volt, hogy nem tudta lekötni a történet. Inkább a tájat nézte nappal, este meg a csillagokat a sötét szobából. No és Tonyra is sokat gondolt.

A negyedik napon arra ébredt, hogy odakünn sötét van. Először azt hitte, a szokásosnál korábban ébredt és még csak most hajnalodik. De az óra szerint reggel volt már. Csodálkozva lépett az ablakhoz.

Az égen sötét felhők kavarogtak. Némelyik hihetetlenül gyorsan száguldott. Mintha éppen feléje, a Natah-ház felé áramlottak volna, és egyik feketébb volt a másiknál.

– Megjött a Négynapos – jelentette ki Rosa asszony a reggelinél. A máskor oly barátságos helyiségben is sötétebb volt.

– Négynapos? – Vega nem értette.

– Így hívjuk a szigeten. Mindig tavasszal jön meg, és mindig négy napig tart. Igen nagy vihar. Csak egy baj van vele – az asszony most csöppet sem volt mosolygós. Majdnem akkora volt, mint Vega ülve, szinte egy magasságban volt a fejük, pedig a fiatal nő a széken ült az asztalnál, Rosa asszony pedig vele szemben állt.

– És mi az a baj? – Vegát csakugyan érdekelte a dolog.

– Soha nem lehet tudni előre, mikor jön. Vagy húsz éve feljegyzem a naptárba az első napját, de akár hiszi, kedves Vega, akár nem, még nem jött kétszer ugyanazon a napon.

– És mi van a halászokkal?

Rosa asszony egy pillanatra behunyta a szemét:

– Nem lehet nekik könnyű. A vihar onnan jött, ahol ők most halásznak. Szegények már egy napja benne vannak.

– És még három napjuk maradt?

– Igen. De ha otthagynak csapot-papot, akkor ez a jó szél hazahajtja őket – Rosa asszony vállat vont. – Bár persze jobb, ha motorral jönnek. Akkor kormányozni is tudják a hajót.

– És ha kivárnak ott, a... milyen pad mellett is?

– Manrol-pad. Elég sekély a víz, megtehetik, mert ott nincsenek akkora hullámok. De a szél sodorja a hajókat. Ha ott akarnak maradni, sokat kell járatni a motorokat, tudja, az meg fogyasztja a gázolajat – Rosa a maga részéről be is fejezte a halász-témát. Nyilván nem volt neki senkije egyik halászbárkán sem.

Reggeli után Vega szeretett volna kimenni. De akkor eredt el az eső. Méghozzá nagyon kellemetlenül, arcba vágóan, fájóan. Végül megemberelte magát, csuklyás esőköpenyt öltött és fogát összeszorítva csak azért is nekivágott.

Nem ment le Zagorába. Olyan reménytelennek látta fentről is a falut. Minden háztető azonnal nedves lett, de nem csillogtak. Mintha az eső matt levet öntött volna végig a cserepeken. Sokfelé évtizedes moha ült a megfeketedett palalemezeken. Néhol a házak falára is ilyeneket szögeztek fel.

A dombok oldalán kicsiny erekben csorgott le az eső. Vega megpróbált felfelé menni, de az északi szél megint arcába vágott minden cseppet. Megkönnyebbülten fordult délre, átvágott volna a gyepen. De az meg síkos lett a nedvességtől. Vagy fél óráig küzdött, ám mehetett akármerre, sehol sem érezte jól magát. Végül feladta és visszament a házba. Most melegnek érezte azt belülről, a kinti hideg csontjaiba lopózott.

Bement a szobájába és kénytelen volt lámpát gyújtani, hogy olvashasson. Az ablakhoz ült és néha reménykedő tekintetet vetett a tájra.

Ám az eső nem állt el és egyre erősebb szelek rohamozták a házat.

Tony alig állt a lábán.

Amikor felnézett, szinte semmit sem látott. Pedig nappal volt, de erre talán csak az égbolt örökké elérhetetlen szélén húzódó világos csík emlékeztette a férfit.

Itt, ahol a hajó haladt, mintha megtorpant volna az előző éjszakai sötétség. Velük maradt.

A Delfin hol felemelkedett, hol meg lesüllyedt.

Tony gyomra ezt már nem érezte. Csak az ólmos fáradtságot, amely szétömlött tagjaiban és lelassította mozdulatait.

– Vigyázz ott elöl! – hallotta lentről. A gépházba vezető hangcső nyílása a feje mellett volt. Segített a kormányt tartani a másik férfinak. A kapitány fél órával ezelőtt elment aludni – vagy legalábbis megpróbálja, mint mondotta. A fedélzeten csak hárman maradtak Tonyn kívül.

Az egyik éppen a kormányos volt, aki szinte folyamatosan káromkodott. A kormányosfülke ajtaját nem tudták bezárni, a hullámok percenként vagy tízszer megdöntötték a hajót és az ajtórögzítőt már régebben eltörték. Most is csapkodott. A rádióadó a kormányállás fölött, a mennyezeten függött, a mikrofon összetekeredett fekete drótja is követte a hajó mozgását. A láthatáron nem volt álló pont – Tony csak annyit látott, hogy egész kicsiny világa ide-oda hullámzik. A hajó és az óceán is mintha egy-egy nagy vagy utána kisebb hullám lett volna. Talán még az ég is mozgott.

– Markold, Tony! Erősen! – ordította a kormányos.

Hát markolták a nagy kormánykereket, mindketten, négy karral... És erősen. Ahogyan csak bírták. Az óceán sebzett állatként üvöltött. A szél belekapott a hajóba.

Próbáltak azzal is, meg az általa felvert hullámokkal is szemben haladni, de ez nem mindig sikerült. Ha oldalba kapnák őket a hullámok, akkor... Erre jobb nem is gondolni, mondta valahol lelke mélyén a fiatalember, persze mégis gondolt rá. Csak annyit látott ekkor, hogy a hajót egy nagy hullám felemeli, szinte a taraján egyensúlyoz vele, majd a mélybe rántja...

– Tony!

A kiáltás kintről jött. Don próbált közeledni a fülkéhez. De egymás után két nagyobb hullám is jött. Ezek megdobták a hajót. Tony és a kormányos tartották a kereket, de a szél is a hullámokat segítette. Amikor a hajót már-már elfordította ez a két erő, akkor sikerült visszaállniok a szélbe. Eső verte a szélvédőt, olyannyira, hogy alig láttak valamit. Éjszaka ez, nem nappal – jutott megint a férfi eszébe.

– Tony, gyere le! – kiáltotta Don, két bikaerős karjával tartotta magát a vaskorlátnál. Az egész ember csupa víz volt, Tony kipillantva az oldalsó ablakon látta, hogy barátja arcát mintha szétmosta volna az eső és a hajóorrból ráverődő sós habok – szinte nem is volt arca. Don alig tudta nyitva tartani a szemét. Közben küzdött a széllel is, amely viharosan támadta a hajót és őt is. Alatta ingott a nedves padló. – Kell még ember... a szivattyúkhoz!

– A motorokkal mi van? – kiáltotta a kormányos.

Dühös volt, többszörösen is. Ha nem is mondta, érződött: átkozza a lentieket, mert nem tudnak gondoskodni magukról.

– Dolgoznak azok is! De nem bírják!

– Ha Tony elmegy innen, egyedül nem bírom tartani! Vagy küldjetek fel valaki mást!

Don legyintett volna – de mindkét kezével tartania kellett magát. Most egy nagyobb hullám jött. A kormányos rekedten ordított valamit – vagy talán azok nem is szavak voltak? Tony azonnal megfeledkezett minden másról. Egész testtel nekifeszült a kormánynak. Teljes lényével arra törekedett, hogy sikerüljön egyenesben tartani a hajót...

A hullám közeledett. Alattuk jött, alattomoson, aljas módon. Bár felül is látszott, a férfiak tudták már, hogy minden hullám maga előtt tol egy nagy víztömeget. Különösen az ekkorák...! A két férfi nem figyelt már Donra, aki a következő pillanatban eltűnt a fülke mellől. Mintha a hullám söpörte volna el, pedig az még mindig csak a hajó alatt osont.

A nagy dübörgés csak ezután jött el. És a hajó megremegett. Egy hihetetlen erő emelte a magasba, játszi könnyedséggel. Mintha tollpihe lenne, amit egy pocsolyába söpört a szél és most már az meg a víz együtt játszanak vele. Tony szívébe nyugtalanság lopózott – mi lesz, ha éppen ez az a hullám amely vesztüket okozza...? Halványan motoszkált benne az is, amit Don mondott, de még nem igazán érte el a tudatát. Hogy odalenn a szivattyúk már nem bírják kinyomni a vizet, hogy a fiúk odaálltak a kéziszivattyúkhoz is.

A hullám a csúcsára emelte a hajót. Valószínűtlen volt a látvány. Tony szeme elől eltűnt a... tenger. Csak az eget, illetve a sötét esőfelhőket látta, széltépte cafatok szürkültek tekintete előtt. Mintha máris ott repkednének mellettük, iszonyú magasságban... Az az egy hullám nagyon magasra emelte őket.

De ez csak egy észrevehetetlen pillanatig tartott.

Mert a hullám kiment alóluk, és akkor zuhantak. Tony gyomra felemelkedett, már nem is volt benne biztos, vajon azért fogja-e olyan erősen a kormánykereket, hogy a hajó ne térhessen ki az irányból – vagy hogy maga el ne essen...? Még jó, hogy tegnap reggel óta nem evett semmit. Annak már lassan harminc órája lesz. Odalent minden fejre állt, nem működik az elektromos főző, a termoszokból rég kifogyott a kávé is...

Amikor a hajó ismét leért, körülöttük meg a tenger nőtt fel. Mindenfelé jókora hullámokat láttak. Tonynak egy pillanatra olyan érzése támadt, hogy azok is a hajóra rontanak. De nem, a távolabbiak tovagördültek.

– Tony, most tartsd! – kiáltotta a kormányos. Előre nézett és látta, hogy megint jön egy nagy, majdnem akkora, mint az előbb...

Tony tartotta, ahogyan csak bírta. Teljes erőből.

Az eső nem állt el.

Sőt a szél ereje is fokozódott. Amikor Vega a délelőtt közepén ismét kiment volna, már az ajtóban lemondott az egész kirándulásról. A szél olyan erővel nyomta rá az ajtót, hogy komoly erőfeszítésébe került azt egyáltalán kitárni. De az eső az arcába vágott és akkor egyszerre elment a kedve az egésztől.

Rosa Natah a konyhában tevékenykedett. Valamelyik gyereke akkor is mellette volt. A sütő melegétől piros arcát a vendégére fordította:

– Ugye, van mit olvasnia...? Mert ilyen időben aztán semmi mást nem tehet a szigeten.

– Persze, hoztam magammal. De ha később eláll, bizony elmegyek sétálni, akármilyen vizes is minden – ígérte, elsősorban önmagának. Visszament hát olvasnivalóihoz, de nyugtalansága nem múlott el. Még ebédelni sem tudott elmenni, délben még jobban szakadt tán, mint reggel. A fákat csavargatta a szél, látta a nedves ablaküvegen át. Vajon mit élhetnek át most azok... ott kint a tengeren?

Kora délután bekopogott Rosához. Az asszony még mindig a konyhában volt. Mint egy csatatéren állt ott, rengeteg piszkos edény között, igyekezett eltakarítani a nyomokat. Nagyon hálás volt, hogy Vega felajánlotta a segítségét, bár eleinte tényleg nem akarta elfogadni.

Egy vendégtől, aki nyaralni jött ide?

De Vega tudta, mit csinál. Miközben a mosogatónál álltak mindketten és Vega sorban vette át a még nedves, szinte gőzölgő, de tisztára mosott edényeket, hogy gondosan megtörölgesse őket – beszélgettek. És ez volt a lényeg. Vega eleinte csak a szigetről beszélt úgy általában, aztán a kört egyre jobban szűkítette. Rosa is szeretett volna tudni róla ezt-azt, bár a fiatal nő elég szófukar volt, ha ő maga került szóba. Végül azonban Vega nagy meglepetésére – amit tudni akart, az éppen saját maga kapcsán derült ki. Rosa azt akarta tudni, hogy mivel foglalkozik?

– Tudja, iparművészeti főiskolát végeztem és szőnyegszövő vagyok.

– Nahát! Akárcsak az a boszorkány! – szakadt ki váratlanul Rosából, aztán maga is megbánta gyorsan és szája elé kapta a kezét. De az a mosogatólétől piszkos volt, hát zavarba jött, törölgette is, majd ismét belemerítette a sűrű lébe.

– A boszorkány, ha jól tudom, Benna Carten – jegyezte meg a lány nyugodtan.

– Szóval hallott róla...?

– Akkor most én hadd kérdezzek – Vega, ha valamit a fejébe vett, nem hagyta magát eltéríteni: – Benna Carten mit vétett önöknek? Csak nem hiszik, hogy boszorkány? Most, a huszonegyedik század elején...?

– Nem hiszünk mi semmit – Rosa asszony már visszakozni szeretett volna a témától, de mivel nem tehette, hát igyekezett azon belül másfelé terelni a beszélgetést. – Nem szeretjük, ennyi az egész. Régi dolgok vannak a számláján, amit csak mi tudunk. De az az érdekes, hogy ő is szőnyegszövő... volt. Már nem csinálja, azt hiszem. Vagy talán mégis, és abból él? Tudja, ő külön utakon jár.

– Mert maguk szerint elátkozott asszony.

Ez nem vád volt, csak megállapítás – Rosa is érezte ezt a vendéghölgy szájából, hát nem felelt. Hallották, ahogyan odakünn az eső veri az ablakot. De mintha valamelyest világosodott volna. Tisztul az ég, múlik a vihar?

– Elátkozott, igen... ő maga tehet róla.

Rosa asszony tudta, hogy még hevernek tányérok a mosogató alján. De azokat már nem vette elő, inkább úgy tett, mint aki végzett, a kezét törölgetve köszönte meg Vega együttműködését. A nő értett a szóból és visszament a szobájába.

Kezébe vette a könyvet, de nem tudott olvasni. A szavak értelme nem hatolt el hozzá. Lefeküdt, a tudata a kényszerű semmittevés elől inkább a pihenésbe, az alvásba menekült. Észre sem vette, hogy elaludt takaratlanul, ruhástól, az ágyra dobott takarón.

Amikor felébredt, még mindig csak délután volt.

Három óra múlott és az eső alábbhagyott. A szél is csillapodott valamelyest. Rosa Natah talán nem is volt otthon? A házat végtelen nagy csönd uralta. A víz sem csorgott az ablaküvegen, és a távolabb álló fák ágai is alig mozdultak a széltől. Hát gyorsan felkapta a csuklyás esőköpenyt és elindult fel a dombon.

Persze azért most is esett, de már gyengén. A szél akkor rontott rá, amikor átért a domb gerincén – ott a tenger felől rohamozott, északról, szabadon. Erősen.

Vega megtántorodott, de nem hátrált. Fejébe vette, hogy ma elmegy a sziklahasadékhoz. Sőt megpróbál bemenni abba a házba is. Bár halványan érezte, milyen abszurd ez a gondolat – ő sem örülne, ha egy vadidegen egyszer csak becsöngetne! – azért nem mondott le róla.

Megszenvedte, míg odaért. A gyep síkos volt, egyszer el is esett. Fájt a csípője, mert ráesett, arcába vágott az eső, a szél pedig nagyon kellemetlen érzéseket ébresztett benne. Látta az égen rohanó sötétszürke fellegeket. Hihetetlenül gyorsan száguldottak, odafönt hát nyilván sokkal erősebb volt a szél, mint idelent. Az eső aztán megszűnt, vagy csak kis szünetet tartott...? Vega akkor ért a sziklahasadék közelébe. Rájött, van egy ösvény a falu és a ház között – de azt ritkán használhatták. És a száraz földön, a fűben nem látszott, ezért nem vette észre eddig. De most a nedvesség lesimította a fűszálakat és láthatóvá tette, ahol ritkább volt. Hát azt követte és nemsokára óvatosan ereszkedett alább. Nem is sejtette, hogy igazi út is vezet ahhoz a házhoz – most egyszer csak arra ért ki az ösvényről. Elég meredeken kellett lefelé mennie a bokrok között, mígnem köves-földes keskeny útra ért. Egy autónyi széles volt, de ezen is látszott, ritkán használják.

A sziklahasadék innen nem volt látható, legfeljebb néhány szürke kőfal meredt a nő előtt. Lassan haladt közelebb, közelebb. Az út sem látszott annak, ami. Inkább a hegyoldalba vájt keskeny peremek, amit itt-ott fák szegélyeztek. Néhány komor fenyő került Vega szeme elé, aztán meglátott kétoldalt néhány hatalmas sziklát, köztük egy vaskaput. Régi volt már, nagyon rozsdás, de szemlátomást jó erős. Sok évtizede állhatott már a helyén. Valami azt sugallta Vegának, hogy ezt is ritkán nyithatják ki. Biztosan csikorogna panaszosan, el is akadna olykor.

A nagyobb kapuban látott egy kisebbet, keskenyet, egyembereset. Közben odafönt mintha világosodott volna az égbolt, itt-ott lyukak támadtak a szürkeségben.

Tony halálosan fáradt volt.

Amikor felváltották őt meg a kormányost, már annyi ereje sem volt, hogy szóra nyissa a száját. A vihar még mindig dühöngött. A hullámok fel-felemelték a hajót, hogy aztán egy végtelenül hosszúnak tetsző pillanatra leejtsék. Ez a zuhanás minden alkalommal émelygést váltott ki belőle. De nem a gyomra vagy a teste, inkább az agya émelygett. Nagyon elege volt már a viharból.

Többet nem jövök el halászni, – határozta el aznap már nem először. A szinte lucskos fedélzeten ment, vigyázva. Állandóan fognia kellett valamit, legalább az egyik kezével. A hajó hol az egyik, hol a másik oldalára dőlt.

Leon várta a lépcső alján. Itt lent annyiból volt jobb, hogy nem esett az eső, nem fújt a szél. De az imbolygás itt sem szűnt meg, sőt a bezárt térben még rosszabbul hatott a férfira.

– Mi van a többiekkel? – kérdezte a nagydarab férfi. Egyik kézzel fogta a lépcsőkorlátot, a másikkal a szivattyú karját húzogatta. Tony alig fért el mellette.

– A Kardhal jól tartja magát, de elsodorta a szél Manroltól délkeletre. Takarékoskodnak az üzemanyaggal... amennyire lehet.

– Mikor beszéltetek velük?

– Két órája lehet... A Cápa itt van a közelben, csak nem látni ebben az esőben.

Tony valami hideget érzett a lába körül. A belső világítás alig működött – hát igen, kell az energia a szivattyúknak. Ez csak a vészvilágítás lehet, egyetlen kicsiny lámpácska minden helyiségben. Itt a lenti folyosón is. A hűtőkamrák és a legénységi szállás, meg a raktárak között.

Lenézett és döbbenten látta, hogy térdig áll a vízben.

– Ennyire feljött...?

– Öreg hajó a Delfin! – felelte a barátja rekedten, lihegve. – Már minden eresztéken jön be a víz. Ilyen hullámverésre nem számítottunk. Ha új lenne, kibírná... De huszonhat éves, Tony! Tudod, mit jelent egy hajónak ez a kor? Mint egy embernek a száz év!

Tonynak eszébe villant, hogy mióta az eszét tudja, a Delfint mindig ott látta a kikötőben. Vagy kint a tengeren. A három ivoneri halászbárka közül ez a legrégibb. És ha ő most huszonöt éves, akkor... Hát igen. A Delfin mindig volt, és ő egész életében látta. Csak most az utóbbi két évben nem, mióta elment onnan a főiskolára.

– Nehéz kenyér a halászoké – nyögte hangosan, maga sem tudta, miért. Miért ezt, és miért éppen most...? Leon nem válaszolt. Csak félrehúzódott egy kicsit, hogy helyet adjon Tonynak. Hiszen ott volt a másik szivattyú is...

A fiatalember sóhajtott és megragadta a nedves fogantyút. Soha többé nem jövök halászni, – jelentette ki belül igen szilárd hangon. Csak kifelé hallgatott és átkozta az órát, amikor eldöntötte, hogy útra kel a Delfin fedélzetén. Mennyivel jobb lenne most otthon, Vegával...!

A vaskapun nem volt csengő, sem kopogtató.

Vega kis habozás után felvett egy követ a földről és a legrozsdásabb ponton néhányszor nagyot ütött a kapura. Sűrűn, követelően, hangosan. Az égre nem nézett, mert még esett az eső. A sziklafalakon lefolyt a víz, kis tócsákba gyűlt alul, azokon is apró vízgyűrűk indultak szét minden belehulló csepp nyomán.

Nem kapott semmi választ. Néha úgy hitte, a ház lakatlan. De hát a házat sem látta – az valahol a sziklafalak között lapult. Innen semmi nem utalt a létezésére.

Viszont szép lehet a kilátás a tenger felé, – gondolta még.

Bár ilyenkor csak az ólmosszürke óceánt láthatja az odabent élő, semmi mást.

Ismét megverte a kaput, finom kezét feltörte az érdes kő. Áttette a másikba, kopogott újra.

– Ki az? – kérdezte egy hang. Talán a kapu mögül?

Vagy valahonnan felülről? Vega hiába nézelődött, nem látta a hang gazdáját.

– Vega Vaal a nevem, turista vagyok. Azt mondták a faluban, hogy önnek vannak eladó szőnyegei. Hogy ezekkel foglalkozik...!

Kiáltása mintha nagy ürességbe hullott volna. A szél alábbhagyott, de az eső monoton esett tovább. A csönd nyugtalanná tette a nőt:

– Carten asszony, hallotta, amit mondtam...?

A csönd ismét elnyúlott. Aztán a hang megint valahonnan felülről, ismeretlen helyről érkezett:

– A falusiak hazudtak. Nem adok el semmit! Kérem, menjen el!

Megfellebbezhetetlen volt, kemény, elutasító – de nemcsak tartalmában. Az a hang ellenséges volt és érződött, hogy aki mondja, nem is titkolja ezt. Női hang volt, ám egyszerre több irányból hallatszott – Vega legalábbis úgy érezte. Öblös volt és hangos. Vagy csak azért hallotta így, mert ebben a kicsiny sziklakatlanban csapott le rá, valahonnan felülről? Talán valami párkány lehet, ahonnan az elátkozott asszony látja őt?

De hiába készülődött, senkit sem vett észre. Csak az eső esett könyörtelenül, és továbbra is kopogtak a cseppek az avaron, amikor Vega a keskeny, ritkán használt úton indult le a falu felé.

Amikor negyedórával később visszanézett, már a magas szirten állt. Innen látta a tengert, de a szeme előtt a sziklahasadékot kereste. Meg is találta. Egyetlen helyen tört meg a komor szürkeség – alighanem egy terasz lehetett. Amennyire innen messziről látta, egy terasz lehetett ott, mögötte széles üvegezett fal – és bentről szűrődött ki a jóságos sárgás fény. Valaki ott él hát, és jól érzi magát. Vagy egyedül van a boszorkány?

Aztán Vega lassan az óceán felé fordult. A várakozás harmadik napja volt. Még kettő állt előtte, és Tony visszajön. Megérkeznek a halászok, kirakják a hűtőkből a sok száz láda halat. Tőkehalat, meg talán mást is fognak, ami útjukba, hálójukba akad. Tony kipattan a partra, búcsút int barátainak, Vegára mosolyog és máris indulnak abba a kis kunyhóba.

De nagy nyugtalanság költözött Vega lelkébe, amikor az óceán felé fordult.

A vízen még mindig nagy hullámok száguldottak.

Észak felől fújt a szél, és odafönt az égen sem volt jobb a helyzet. A hatalmas szél egyszerre mintha két sereget hajtott volna maga előtt. Az egyik magasan jött, repült, száguldott és majdnem fekete volt. El-elszaladt a felhők széle, a szorosan mögöttük, mellettük igyekvőkbe olvadt bele. Alant pedig a sok egyformának tetsző hullám rohamozta a szigetet, fehér hullámtarajok csapkodták Vega lába alatt a parti sziklákat.

Amit a szél hajtott, odalent megtorpant, a partnak ütközött, meghalt, bár bömbölve haldoklott előtte. Odafönt viszont a felhőknek semmi sem állta útját, repültek tovább, elhintve a rémületet a távolban is.

Tony úgy érezte, lerogy a padlóra és vége lesz. Biztosan el tudna aludni itt is. A térdig érő vízben.

A kapitány kapta el a karját:

– Gyere velem!

Felbotorkáltak a lépcsőn. A Delfin ide-oda imbolygott, a hullámok döngették a palánkot. Megint oldalt fordította őket a szél. A kapitány káromkodott:

– Hogy az a....Mi a fenét csinálnak ezek?

A kormányos fülke volt a céljuk. Vagy tíz hullámnyi időbe került, míg feljutottak oda. A fémlépcső a fedélzeten már olyan síkos volt a folytonos sós víztől, akár a jég. Tony amúgy is bizonytalanul mozgott, csak a kezével tartotta magát. A korlát is nedves, csúszós, és hideg volt. A szél majdnem letépte testét a lépcsőről, belefájdult minden tagja, mire beért.

A kapitány kizavarta a két kormányost és maga állt a helyükbe. Tony segített neki, amennyire tudta. A kapitány csuromvizes arccal próbált előre nézni. Nem sokat látott. Az este már közel volt – itt tulajdonképpen el is jött, mert a késődélutáni sötétség majdnem esti homályt borított rájuk. Csak egy vonalat láttak olykor ha egy hullám éppen felemelte a Delfint. A láthatárt, de már ott is összefolyni látszott a sötét égbolt a sötét óceánnal.

– Fogjad erősen! – kiáltotta a kapitány és egyik kezével megragadta a rádió mikrofonját. A Kardhalat és a Cápát hívta az éterben. Csak a Cápa jelentkezett, az is nagyon halkan, recsegések közepette. Miközben a kapitány ezzel foglalkozott, Tony úgy érezte, a keze már a kormányhoz nőtt. Markolta és szorította, ellentartott és feszítette – de mintha az már nem is ő lett volna. A fáradtság rárohant.

Akkor valami történt. Még nem tudta, mi, de valami rossz. A hajó ugyanis érezhetően lelassult, nem haladt előre. Tony tekerte a kormányt, de az mintha üresjáratban forgott volna. Bárhogyan is igyekezett, nem tudta a hajó orrát észak, a szél felé fordítani.

– Mit csinálsz! – kiáltotta a kapitány. De amikor a két férfi egymásra pillantott, egyszerre értették meg, mi történt. A kapitány elengedte a rádió mikrofonját és a gépház csövéhez hajolt, belekiáltott.

– Mi van odalent...?

Tony mintha egy hosszan elnyúló fémes recsegést hallott volna. Vagy csak képzelődött...?

A kapitány hallgatta a választ, elsápadt. Közben a Delfin már keresztbe fordult, a következő hullám hatalmas erővel csapott a jobboldali palánkra.

– A gépházban mellig ér a víz! – mondta a kapitány elfúló hangon. Tony az első pillanatban fel sem fogta, mit jelent ez. De aztán eszébe jutott mindaz, amit a hajókról hallott. Hiszen ivoneri volt ő is, és a szigeten nőtt fel, halászok között. Ha a gépházat elönti a víz, akkor már komoly a szivárgás. És leállnak a gépek, vízben nem működnek tovább. A hajó kormányozhatatlanná válik, a testében meg egyre gyűlik a víz. Egyszer csak akkora lesz a túlsúly, hogy a hajót leviszi a fenékre...

A kapitány rádión hívta a többi hajót. Tony még egy ideig markolta a kormányt – ujjai rágörcsöltek, el sem engedhette – alig hallotta, miről van szó. A hajót veszélyesen dobálták a hullámok. Amikor hátra fordult, csak annyit látott, hogy a legénység már feljött a fedélzetre. A gépész riaszthatta őket... mindenki kapaszkodott. A Delfint egy hullám vette a hátára és vitte, sodorta, mintha a tenger kinyújtott karja lenne, és nem akarta engedni...

Vega az ablaknál állt. Nem látta a tengert, már este volt. A házban néhány otthonos nesz hallatszott, valaki ment a folyosón, aztán le a lépcsőn, odalent a konyhában edény csörrent. Valahol halk zene szólt, de most ez is csak afféle zaj volt. No és odakünn a szél is fújt, még mindig oly erősen. Pedig ez már lassan a Négynapos utolsó napja lesz – vigasztalta magát és sóhajtva nyúlt ismét a könyvéért. Pedig tudta, hogy alig jut el a tudatába, amit olvasni fog.

A halászok a kormányosfülke alatt, a fedélzeten gyülekeztek. Amikor a kapitány lecsúszott a lépcsőfokokról, a legközelebbire esett, az megtartotta. A hajót már szabadon dobálták a hullámok, mégsem teljesen engedett nekik. Tony valahol nagyon mélyen sejtette, hogy ez rossz jel. Azért viselkedik így a bárka, mert nőtt az önsúlya. A beléje szivárgott víztől.

– Ezt nem tudjuk kiszivattyúzni!

– Még akkor sem, ha minden gép működik! – kiabálták.

Félelem is volt a hangjukban. Tony semmit sem látott. Akkor tűnt fel neki, hogy a lámpák is kialudtak.

A víz már mindenhová beszivárgott, betört...?

– A Kardhal nem hall bennünket. A Cápa meg messze van – a kapitány kiabált, hogy mindenki értse a szavát. A szél dühöngött, a hullámok csapkodtak.

Mentést kértem a parti őrségtől, de ilyen szélben a helikopterek nem szállhatnak fel!

– Leadtad a helyzetünket? – kérdezte valaki, szintén kiáltva.

– Természetesen! És remélem lesz annyi eszük, hogy ettől délre kezdenek bennünket keresni, hisz oda sodor a szél...

Reménytelen volt a hangja. A tartása. A kapitány már feladta. Leon Tonyra nézett:

– Elő a mentőmellényekkel, emberek! És le a gumicsónakokat!

Don is ott volt mellettük:

– Mondjátok be a rádióba, hogy elhagyjuk a hajót!

Mivel senki sem mozdult, Tony bátorságra kapott:

– Majd én visszamegyek és bemondom. Ez a parancs, kapitány?

A szakállas férfi körülpillantott. A helyzet reménytelennek látszott. Hát bólintott és indult lekapni a kormányosfülke külső falairól a mentőöveket, mellényeket. Közben két ember az első gumicsónakot hajtotta szét a fedélzeten. De a Delfin váratlanul dőlni kezdett jobbra. Valaki becsúszott a tengerbe. Rémült kiáltása nem visszhangzott, elnyelte a vihar zaja.

Tony már a lépcsőn volt, ment volna vissza a fülkébe, amikor egy erő őt is megragadta. Próbálta tartani a korlátot, de fáradt ujjai elváltak a síkos fémrúdtól.

Csak annyit látott, hogy közeledik hozzá a palánk. Ám mielőtt nekiütközött volna, a Delfin az ellenkező irányba dőlt egy pillanatra. Aztán a következő hullám máris visszadobta jobbra. Tony érezte, hirtelen nagyon hideg lesz. A tenger már ott táncolt a fedélzeten. Halványan érzékelte még, hogy a többiek kiáltanak, talán egymást figyelmeztetik? Vagy csak a rémület beszél belőlük...?

A fiatalember akkor zuhant ki a hajóról. A palánk már nem volt akadály, nem foghatta meg a testét – hiszen az is alámerült. Amikor felbukkant a hullámokból, különös dolgot látott. A sötétben egy hatalmas hullám jött, sokkal nagyobb, mint eddig bármelyik. Ez emelte a férfit a magasba. Nagyon magasra. Fentről nézhetett le a Delfinre, amely most nagyon kicsinek látszott. De aztán eltűnt a férfi szeme elől, mert a feje fölött is átcsapott egy hullám.

Vegát látta maga előtt. Valami arra késztette, hogy csalódottságát, fájdalmát belekiáltsa a dühöngő szélbe.

Miért nem lehet ő most inkább Vegával...? Az éjszaka és a tenger – ellenség voltak. A férfi pedig, utolsó erejével kiáltotta a sötétségbe:

– Veeegaaaa...!

Vega...!

A hang mintha ott szólt volna a közelben. Mellette.

A lány felriadt. Olvasott – vagy megint elaludt a könyvön? Talán álmodott...? Felállt és az ablakhoz ment. A sötétség sűrű volt, a szél most is dühöngött. Esőcseppek verték az üvegtáblákat, azonkívül nem volt más zaj.

Mintha itt szólt volna, kint az udvaron. Lehet, a halászok megfordultak a vihar kezdetén és hazajöttek?

Máris megérkeztek? Tony ott áll valahol kint a fák alatt, az esőben, és neki kiabál...?

A kiáltás nem ismétlődött meg, és Vega egy ideig határozatlanul állt az ablakban. Ha odakünn van, biztosan lát az ablakban és bejön, – gondolta. Ám ahogyan múltak a percek és a csönd nyomasztotta, kezdte felfogni, tévedett. Tony nincs itt, nem érkezett meg. És ki tudja, mikor térnek vissza a Delfin halászai...?

5.

**Sötét napok**

Másnap alábbhagyott az eső, múlóban volt a vihar.

Vega nem mehetett strandolni, hiszen a nap még nem sütött ki. De a felhők fogyatkoztak, fehéredtek, és dél felé már azért kiderült az idő. Rosa Natah is jobb kedvvel teregette ki a mosott ruhákat a kerti kötélre.

Vega kinyitotta az ablakot – friss levegőre vágyott. Mosolygott, és akkor érezte: az arca akár a cserépálarc, rászáradt a komoly kifejezés. Valahol ott belül, a lelkében még mindig kellemetlen érzés terjengett.

Rosa végzett a teregetéssel:

– Jó napot!

– Jó napot. Most már vége a Négynaposnak?

– Igen, ma már biztosan vége lesz. És holnap újra mehet napozni – Rosa hóna alá kapta az üres műanyag lavórt. – Ebéd után lemegyek a faluba. Ne vásároljak önnek valamit?

– Nem kell, köszönöm! Elmegyek ebédelni, aztán sétálok egyet.

És bár a szokottnál kicsit később, de Vega elment a Maria-féle vendéglőbe. Úgy tervezte, hogy ebéd után tesz egy kört és most a tengerpartot sem hagyja ki. Ahol máskor fürödni szokott, no meg az északi parton biztosan sok mindent kidobnak ilyenkor a hullámok. Kagylókat szeretett volna szedni.

Az étteremben gyanús csönd fogadta. Máskor mindig szólt a zene, igaz, nem túl hangosan. – Most viszont egyetlen vendég sem volt belül – a teraszon még esővíz csillogott – és amikor Vega helyet foglalt az egyik asztalnál, hirtelen úgy érezte, nagyon hideg lett. Szerencsére vastag pulóvert vett fel.

Maria csak nagy sokára jött elő. Komoly arccal állt meg Vega asztala mellett:

– Ma nem főztünk, mert az apám, aki a szakács, lent van a faluban.

– Kár. Pedig olyan éhes vagyok – mosolygott a nő és kérdezte volna, nem lehetne-e legalább egy melegszendvicset és teát csinálni – amikor Maria a szavába vágott:

– A Delfin nem válaszol.

Vega az első pillanatban nem is értette. Miért hozta most elő Maria a hajót, és mit jelent az, hogy nem válaszol? Csak a fiatal nő komor tekintete értette meg vele, hogy valami baj van.

– Tessék? Ez mit jelent?

– Baj érte őket. Vagy legalább a rádiójukat – Maria végre megnyílott, szép arcán ugyan nem fénylett mosoly, de láthatóan úgy döntött, beavatja az idegent. – A nagybátyám, apám öccse is a Delfinen van. ő a kapitány. Valami olyasmit rádióztak, hogy leállt a motorjuk, aztán többet nem jelentkeztek.

Vega torka elszorult. Most ismét hallotta azt a képzeletbeli – vagy nem is csak képzelt? – kiáltást:

Vegaaa!

Üres tekintettel nézte a lányt, aki már csak ennyit mondott:

– Mindenki lent van a községházán. Gondoltam, szólok magának is, mert hiszen... Tony Grandi is a Delfinen hajózott ki.

Amitől Vega addig irtózott – semmiképpen sem akarta agyában összekapcsolni Tonyt az esetleges bajjal, szerencsétlenséggel – azt megtette most ez a lány.

Vega lassan felállt, az esőkabátját pajzsként tartotta maga előtt. Mintha az megvédhetné a rossz hírtől:

– Igaz... igaza van. Én is lemegyek.

És máris odakünn volt. Az eső elállt, a széltépte felhők mozgása is lassult. Nem is volt már olyan hideg – csak Vegában, ott belül. Nyugalom, nyugalom! – biztatta magát. Nem lehet olyan nagy a baj. Ezek a hajók sok mindent kibírnak, biztosan... és három hajó ment el együtt, ha baja esik az egyiknek, a másik kettő biztosan segít rajta... rajtuk, az embereken... a halászokon. Mindegyik hazajön...!

Nagyon hideg volt ott belül. Egyszer – már közel volt a szélső házakhoz – megállt. Lélegzett néhányat lassan, hosszan. Aztán a tengerre is pillantott, de most valahogyan nem látta rokonszenvesnek a futó hullámokat. Minden fehér taraj – a legkisebb is – ellenségnek tűnt. Aztán leszegte a fejét és sietett tovább.

A községháza kicsiny, jelentéktelen épület volt, egy a többiek között a főtéren. Ahol nem is olyan régen azt a táncmulatságot rendezték... Vega csoportosulást látott a ház előtt. Amikor közelebb ért, felfogta, hogy majdnem mind asszony. Férfi alig volt közöttük. Egy idősebb, és két középkorú. A többi mind asszony és lány lehetett. Voltak vagy tizenöten. Az épület ajtaja nyitva volt. Odabent egy férfi telefonált, nagyon hangosan. Biztosan azért, hogy a kis lépcső mellett gyülekezők is hallják.

– Nem szállhattak fel azonnal...? Igen, a szélerősség... és most mit látnak?

Idegesítő csönd után a férfi letette a kagylót. Barázdált arcú volt, vagy ötvenes. Talán régebben maga is halász. Vagy csak szőlőtermelő? Ez nem derült ki. Vega számára egyszerre volt a dolog idegen, közömbös, meg közeli is. Még nem tudta eldönteni, hogyan kell viselkednie – és éppen azért, mert ilyen gondolatok forogtak a fejében, hát kicsit bizonytalannak érezte a helyzetét.

Mit tegyen? Nem a családtagjai kerültek veszélybe, mint ezeknek az asszonyoknak. De nem is tudott volna most egyszerűen rájuk pillantani és tovább menni. Valami idehúzta. Ahol a hírek forrását sejtette. Nemcsak ő – az ivoneriek is.

A férfi, nyilván a polgármester lehetett, kijött a küszöbre. Végigpillantott az embereken és a hangja nagyon mélyről kondult:

– Még van remény. A Delfint ugyan nem találták meg, és a legénységet sem. De a helikopterek úszó tárgyakat, holmikat sem találtak abban a körzetben. Se hálóbójákat, se halasládákat... Márpedig tudjátok, ha baj van, ezek a felszínen maradnak.

– A Négynapos olyan hullámokat csinál, hogy azok mindent elnyelnek – jegyezte meg az egyik középkorú férfi. Az asszonyok hallgattak. Vega lélegzet visszafojtva nézte a polgármestert, mert sejtette, hogy az tud itt a legtöbbet. Most még csak ő. Míg ki nem hirdeti a többieknek, amit megtudott. És a férfi folytatta:

– Kivételesen nagy vihar volt, az igaz. A parti őrség sem emlékszik ehhez foghatóra. A Kardhal elszakadt tőlük, elvitte a szél. A Cápa még a közelben volt egy ideig, de aztán nem tudni, merre sodródtak. Amikor délután hat óra körül utoljára beszéltek a Delfinnel, a kapitány mondta, már sok a víz a hajótestben és jelentette a helyzetüket a parti őrségnek.

Az egyik asszony felsírt. Olyan volt a hangja, akár egy megvert állaté. Fiatal volt még, és kicsiny gyerek téblábolt körülötte. A kisfiú most megfogta az anyja szoknyája szélét:

– Mama, miért sírsz?

A nő szótlanul leguggolt és magához ölelte a gyereket. Olyan, mint egy Madonna, – gondolta Vega. Egyszer próbált ilyent megszőni egyik szőnyegében, közepes méretben, egyházi rendelésre. Sokáig tartott, amíg talált megfelelő mintát, egy olasz festő régi képét, amit nem annyira ismernek, kevesen szoktak látni... Nehezen lélegzett. El is fordult egy kicsit hátát a falnak vetette.

– És most mi lesz? – kérdezte egy másik nő.

– Várunk – jött a határozott válasz. – A parti őrség felderítő repülőt küld a Manrol-padhoz meg az onnan délre eső területek felé.

Odabent ismét megszólalt a telefon. Csörgése megfeszítette a lelkeket, mindenki felemelte a fejét. Még a síró nő is abbahagyta a zokogást és lassan felállt.

A polgármester belehallgatott, aztán csak annyit mondott: igen, igen. Utána ismét kijött a küszöbre és az arca kissé felderült:

– A felderítőgép elindult. Látta a Kardhalat és nem messze tőle a Cápát.

– Hála istennek, legalább ők megvannak!

– És a többiek?

– Nem kérdezte meg tőlük, velük most a parti őrség beszél.

Így telt el vagy tíz perc. Aztán a telefon megint csörgött. Néhány asszony elment onnan. Az ő férjeik alighanem a másik két hajón vannak, következtetett ebből Vega. Száraz szemmel, sőt hűvösen próbálta szemlélni az eseményeket. Valahol a lelke mélyén biztos volt benne, hogy nem lehet nagyobb baj. Az ilyesmi csak filmekben szokott megtörténni, meg regényekben – gondolta. Ám valahol, még mélyebben, egészen tudata alján ott lapult a halvány, nyirkos sejtés: Mi van, ha most mégis éppen ez történt...? Attól, hogy ő is részese az eseménynek, még nem okvetlenül fog minden jól végződni.

A polgármester megint kijött:

– A Kardhal meg a Cápa legénysége jól van. Ugyan nem fogtak semmit, de jönnek hazafelé. Senkit sem vettek a fedélzetre és nem tudnak semmit a Delfin sorsáról.

Az emberek hallgattak.

Vega lassan elindult, fel a hegyre. A hallgatag csoportot maga mögött hagyta.

Délután ötig járta az ivoneri dombokat. Az eső már rég elállt, kivilágosodott az idő, sőt valamelyest melegedett is. Az égbolton csak fehér felhők jártak, és mielőtt az alkonyat eluralta volna a tájat, már itt-ott fel is szakadtak a felhők. A kék égbolt egy jobb világ hírnökének látszott...

Vega azon a délutánon bejárta a szigetet. Eddig nem is gondolta, hogy vannak ilyen tájai is. Bejárta a harmadik hegyet, amely a legmagasabbnak látszott alulról – de amikor végre fáradtan felhágott a csúcsára, látta: alighanem csak ugyanolyan magas, mint az a másik ott a halászfalu fölött.

Látott ültetvényeket és majorokat. Nagy pincéket, amelyek kicsiny rácsos ablakán borszag áramlott ki.

Dűlőutakat, ahol a szigetlakók nyilván gyakorta fordultak meg valamilyen járművel, a maradék keréknyomokban most kisebb tócsákban állott az esővíz. Kis ligetes erdőkben rengeteg letört ág hevert, a Négynapos sok kárt okozott. A fenyők mellett tobozok hevertek, itt-ott szinte barnállott tőlük a föld.

Vega nem is érezte, milyen éhes. Csak öt óra felé értette meg, ennie kéne. Hát lement a faluba. Az egyetlen boltban vásárolt – az eladó, egy hallgatag középkorú nő csak ránézett, de nem szólt semmit. Még az árat sem mondta ki, az összeget Vega a pénztárgép kicsiny ablakáról olvasta le.

A kikötőben ült le egy padra. A nap valahol a felhők mögött ment le, különös fények villóztak az égen, néha a felhők résein bevilágítottak. A kikötő vize sötét volt, itt-ott kisebb szivárványos olajfoltok úsztak. Tétován ringott egy bedobott műanyag palack, a sirályok pedig dologtalanul tollászkodtak néhány kátrányos faoszlop tetején.

Amikor a községházához ért, kisebb volt a csoport, mint délben. Kihozták a székeket a hivatalból az utcára.

A polgármester testtartásán látszott, hogy reggel óta haza sem ment. Most a küszöbön ült. Néhány nő volt még ott és egy-két férfi. Amikor Vega megtorpant a szélen, az egyik nő fáradt tekintetet vetett rá:

– A Delfin elsüllyedt.

Vega egyszerűen nem hitte el. Csak némán nyitotta a száját, nem is tudott megszólalni. A polgármester alighanem tudta már, kicsoda Vega. Talán valaki szólt, amikor ő még csak az utcán közeledett...? Ivoner kis falu, itt mindent tudhatnak az emberek. És nyilván tudnak is. Biztosan látták őt Tonytól búcsúzni akkor este.

Amikor a három halászhajó nekivágott a tengernek.

A polgármester felállt. Határozatlan pillantást vetett be a hivatalba, a nyitott ajtó nem csábította. Ha megszólal a telefon, visszafuthat. De most lejött azon a három lépcsőfokon, egyenesen Vegához ment és a karját megfogta, félrevonta kissé:

– Ön ugyebár, ha jól tudom, kisasszony...

– Vega Vaal vagyok – lehelte a nő halkan. Alig jött ki hang a torkán.

– Igen, Vaal kisasszony. Tony Grandi miatt van itt, ugye?

– Igen. Tudnak már valamit?

– Csak rossz sejtéseink vannak. Ha elfogad tőlem egy tanácsot... Akkor fogja magát és holnap reggel az első komppal hazamegy.

– De miért?

– Mert most nagyon szomorú napok jönnek a szigetre, kisasszony.

Vega nem javította ki: Nem vagyok már kisaszszony. A polgármester sem mutatkozott be, de erre sem volt szükség. Csak álltak egymással szemben. A két tekintet találkozott.

– Nem félek, uram.

A polgármester magyarázta volna, hogy miért szólt, de akkor Vegának valami egészen más jutott az eszébe:

– Él Ivonerben egy kampós orrú, jó ötvenes, nagyon ősz hajú asszony?

A polgármester szeme megrebbent, nyelt egyet:

– Igen... van ilyen.

– Nos, ő előre tudta, hogy baj lesz. Jött a kikötőbe akkor este, hogy figyelmeztessen bennünket... a halászokat... vagy talán mindenkit. Ne induljanak el! De elkésett.

– Ezt önnek mondta?

– Igen, pár perccel azután, hogy a harmadik hajó is kifutott. Aztán elment... olyan furcsa volt, csöndben járt, nem csapott zajt...

A polgármester nagyot lélegzett:

– Ha lehet, ne mondja el senkinek. És kérem, fontolja meg az ajánlatomat. Menjen el innen, mert ami most jön, nem magának való.

– Nem félek a szomorúságtól – mondta Vega.

Válaszát a férfi talán nem fogadta volna el, vitázott volna vele. De akkor odabent ismét megcsörrent a telefon.

Azonnal rohant vissza, a várakozó asszonyok utat nyitottak neki.

Egy perc múlva jött ki ismét:

– A parti őrség szólt... – lehajtotta a fejét. – Találtak egy holttestet. A Delfin mentőmellénye van rajta.

– Ki az? – kérdezték egyszerre vagy öten is. A polgármester csak nézte őket. Vegát már nem látta, talán nem is akarta látni. Pedig a lány nyúlánk felkiáltójel volt a férfi szeme határán.

– Még nem tudják. A felderítőgép nem szállhatott le. Most indulnak a helikopterrel, hogy kiemeljék. Aztán besötétedik és a kutatást csak holnap reggel folytatják... Ezért azt mondom nektek, menjetek haza. Majd reggel... reggel talán többet tudunk.

Már majdnem sötét volt, amikor Vega hazaért. A Natah-házban is tudták a hírt, természetesen. Borús csöndben voltak mindnyájan, még a gyerekek is hallgattak. Amikor Vega letette kölcsönkapott esőkabátját a földszinti előtérben, észrevette: a telefonkészülék mellett lóg egy kicsiny füzet Ivoner felirattal. Nocsak, van helyi telefonkönyv is?

Gondolt egyet, belenézett. A „C” betűnél meg is találta, amit keresett. Az ötlet nagyon gyorsan jött, nem volt ideje gondolkozni rajta. És nem is akart töprengeni.

Minek is...? Valahol kezdett összeállni benne a kép. És úgy érezte, lelki segítségre van szüksége. Amit talán egy kisebbfajta bizonyosság is megadhat neki. Nem kell több, most még nem.

A készülék hosszan, nagyon hosszan kicsöngött.

Amikor Vega már azt hitte, hogy kész, vége, nem veszik fel – kattant egyet. Csak annyit hallott, hogy lélegzik valaki, aztán halkan és bizonytalanul szólt:

– Halló.

Megismerte a hangot. Igen, nem lehet kétsége. Kétszer is hallotta, mindig máshol, másképpen.

– Akkor este azt mondta nekem a kikötő mellett, hogy nem mindegyik hajó vagy nem mindegyik halász jön vissza...

A csönd elnyúlott. Vegából kirobbant a folytatás:

– A Delfin elsüllyedt. Hatan voltak rajta.

A másik oldalon az az asszony hallgatott. Aztán megkérdezte:

– Maga járt nálam tegnap délután? A kapu előtt?

– Igen – Vega maga sem tudta, miért, de örült, hogy az elátkozott asszony beszél vele. Hát gyorsan tovább mondta: – Otthon én is szőnyegeket készítek, ez a szakmám, ebből élek. Valaki mondta, hogy ön is ezzel foglalkozik.

– Ki mondta?

– Tony Grandi, akivel az elmúlt napokban... összeismerkedtem. És ő is a Delfinen volt.

A csönd most már idegesítően hosszúra nyúlott.

– Meddig marad a szigeten? – kérdezte végül Benna Carten.

– Most már nem tudom, hiszen Tony... szóval fogalmam sincs.

– Jöjjön el valamelyik nap – ennyi volt csupán, és kattant a készülék. Nem üdvözölték egymást az elején, és nem búcsúztak a végén. Ez voltaképpen azt is jelentheti, hogy csakugyan lesz folytatás – gondolta még a nő. Aztán lassan elindult fel, a szobája felé.

Nehéz éjszaka várt rá.

Rosszul aludt.

Nem emlékezett, hogy régebben valaha is volt ilyen kellemetlen éjszakája. Órákon át az álom és ébrenlét közti keskeny határon lebegett. Nem tudta, hol van és azt sem, most tulajdonképpen álmodik-e?

Mert a tengert látta, legtöbbször a tengert. Hatalmas éhes száj volt, hullámtarajos ajkakkal, zátony fogakkal, felhőarccal. Hol magasra emelkedtek azok a képzelt, különösen fekete hullámok, hol meg lezuhantak és eltűntek előle. De akkor is ott voltak, nem vesztek el, nem haltak meg.

Aztán egy parton járkált és kiabált:

– Tony...! Tony!

Csak a visszhang válaszolt, olyan volt, akárha barlangban lenne. De barlangot nem látott, a hullámok hirtelen elcsitultak. Hatalmas napsütötte öblöt látott, félkörben futott a hófehér, napsütötte homokpart. Lusta hullámok nyalták a homokot, és valahol messze, az öböl túlsó oldalán egy fekete pontot látott. Először azt hitte, egy ember közeledik...

– Tony!

Futott, ahogyan a lába, a tüdeje bírta. De amikor közelebb ért, látta, hogy az a fekete föld nem mozdul.

Sőt, nem is áll a lábán, hanem a földön fekszik. Rosszat sejtve, lelkében nyálkás érzésekkel és mind lassabban ment közelebb. Végre közelről láthatta, hogy az nem más, csak a hullámoktól partra vetett, megfeketedett, nedves fatörzs... nem ember, nem Tony.

Verejtékezve ébredt. Hajnal volt még csak. Kiment a fürdőszobába és beállt a zuhany alá. Hosszan, nagyon sokáig folyatta magára a megváltó, testet-lelket tisztító forró vizet.

Két nappal később meghalt a remény.

Hír jött Ivonerbe, hogy a Delfin elsüllyedt. A mentőosztagok egyre több tárgyat találtak, amely a hajóról származott. Köztük néhány olyant is, amely magától nem eshetett a vízbe még viharban sem, és amit a legénység sem dobhatott a tengerbe. Amelyeket a mentéshez sem használhattak fel. A halászhajó konyhájáról származó könnyű műanyag tányérok, vagy az élelmiszerek tárolására szolgáló zárt edények úszkáltak a Négynapos után elcsitult Manrol-padi vizeken.

Aztán találtak gazdátlan mentőöveket, és végül két holttestet.

Tony Grandi nem volt közöttük.

A parti őrség hajója hozta a halottakat és a tárgyakat Zagorába. Amikor a jellegzetes piros-fehér színekre festett jármű megjelent a hullámgát mellett, Vega tudhatta: itt van minden ivoneri lakos.

Kivéve Benna Cartent.

De talán még ő is ott állt háza ablakában, vagy a teraszon és messzelátóval nézte azt a hajót. Vagy felment az ültetvények fölé, a hegytetőre és onnan szemlélte, mi zajlik a kikötőben? Vega néhányszor felnézett, de nem látta őt sehol.

Még mindig kívülállónak érezte magát. Hát csak állt a tömeg szélén, mint aki nem is oda tartozik. Azt hitte, senki sem tud arról, mi kapcsolta őt Tonyhoz. Éjszaka keveset aludt és a hajnali órákban Vega a helyzetet elemezte. Vagy tíz napja volt Ivoner szigetén, és egyszer találkozott Tonyval úgy. Nem volt az szerelem, és bár néha hangosan kimondta ezt a szót – az nem keltett visszhangot a lelkében. Ebből tudnia kellett az igazságot.

A férje elment, ő ott maradt férfi nélkül. Már hónapok óta nem volt senkivel, amikor végre elszánta magát erre a nyaralásra. És az első férfi, aki felkínálkozott, Tony volt. Ő pedig azonnal és szinte habozás nélkül elfogadta. Nem számított, hogy fiatalabb nála pár évvel.

Nem számított, hogy a dolog könnyű nyári kalandnak ígérkezett csupán – hiszen éppen azt akarta. Abban az állapotban a lelke arra, és csak arra volt hitelesítve – mint mondogatta magának.

Ugyanakkor azt is érezte, hogy ez talán csak menekülés a felelősségvállalás elől. Hello, kislány, nem szép dolog utólag leszólni a régi érzelmeket. Viszont azzal is tisztában volt: ha a Delfin visszatér és persze Tony is, talán még két hétig együtt jártak volna. És aztán...? Tony itt marad, hisz vakációja van. Én pedig visszamegyek a városba és dolgozom tovább... De efelől is kétségei voltak. Most, ha körülnézett a szigeten, minden olyan ismerősnek, otthonosnak tűnt, míg a nagyváros ott valahol a távolban egyszerűen alig létező, eltünedező lett. Talán nincs is, és ha mégis van, akkor ellenszenves, nem embernek, nem neki való...

Talán egyik előző életemben itt éltem. Magam is halász lettem volna...?

Eszébe jutott, hogy mintha Tony hangját hallotta volna akkor. Ha ugyan azon a napon süllyedt el a Delfin? Talán a Négynapos harmadik napján történt. Persze, most már mindegy.

A parti őrség hajója a mólóhoz állt. Felnyögtek a gerendák, el-elmozdulva amortizálták az érkező test mozgását. A közelből felrebbentek a sirályok, amelyek különben gyakran ott lebzseltek a gerendák végén. A tömeg hallgatott.

Az emberek csöndben álltak akkor is, amikor a szintén hallgatag hajósok – piros mellényük élesen szemben állt a gyászos hangulattal – két fekete műanyag zsákban a partra tették a holttesteket. Ott már készen várakozott két nyitott, barna fakoporsó. A két család tagjai talpig feketében. Egy nő hangosan sírt, a másik – nagyon öreg lehetett, talán a nagyanyja volt az odaveszett halásznak? – nem is tudott megállni a lábán.

Egy széket hoztak neki a közeli kávézóból. Amelyet most bezártak – mint minden más itteni boltot, hivatalt, éttermet.

Nem volt gyászzene – egyáltalán semmilyen zene sem volt. Nem játszották Chopin gyászindulóját, ami egy másik darab kicsiny része csupán, de ezt oly kevesen tudják. Vega tudta, hisz érdekelte a zene is. Most a csönd dominált, olyan volt, mintha belengte volna a szigetet.

Vega a tömegtől kicsit távolabb állt. Nem is vette észre, hogy valaki odajött hozzá. Majdnem a háta mögött szólalt meg:

– Magának nem kéne itt lennie.

Vega megperdült. Az első pillanatban alig ismerte fel a kamasz-fiút szeplős arcával, hirtelenszőke hajával.

Aki az első napon a poggyászát felvitte Natahékhoz.

Hogy is hívják...? Bruno, igen.

– Kedves Bruno, ez azt jelenti, hogy elkergetsz?

Nem tréfált, de a jelek szerint a gyerek sem:

– Ez egy szomorú esemény. Nem a turistáknak való.

– Nekem is volt halottam a Delfinen – Vega keskenyre zárta száját. Makacs volt, nagyon makacs.

Bruno bólogatott:

– Sejtettem. Láttam magukat egyszer fent a hegyen.

Szóval valaki mégiscsak tanúja volt az eseményeknek. Vega várt volna, de a gyerek folytatta:

– Ami most jön, az nem lesz kellemes. Én figyelmeztettem.

Bruno elment tőle, Vega pedig a helyén maradt.

Amint a halottakat a partra tették, a parti őrség néhány embere nagy fehér műanyag zsákokat is kirakott. Alighanem a Delfinről származó tárgyak voltak bennük.

Aztán megszólalt a hajókürt, és felelt neki a másik kettő a kikötő mélyéből.

A Kardhal és a Cápa kürtje. Vega emlékezett rá, hogy amikor két napja este befutottak, akkor is sokan álltak a mólón. Akkor a halászcsaládok egyik fele a szerencsésen hazatérők elé jött – a többiek reménykedve. Irracionális hittel, hogy talán a parti őrség rosszul tudta, és vagy az egyik, vagy a másik hajó felszedett néhány hajótöröttet...? Éppen az ő apjukat, férjüket?

A piros-fehér hajó ismét a hullámgát felé haladt.

Akkor történt...

Az asszonyok mind sikoltozni kezdtek. Mintha adott jelre tennék, és lehet, valaki meg is adta nekik azt a jelet. A széken ülő öregasszony előregörnyedt, aztán hátravetette a testét és átható hangon sírt. Sikított, kiáltozott egyszerre. Hamar berekedt.

De félelmetes hangzavar csapott fel, mert az összes többi nő ugyanazt csinálta. Fiatal lányok és idősebbek, középkorú asszonyok nyitott szájjal sikítoztak. Többen a ruhájukat tépték, tenyerükkel csapkodtak. Mások ökölbe szorított kézzel verték a mellüket, döngve, és közben is sikítottak. Voltak pillanatok, amikor ez a hangzavar összefolyt, a sikítások igen magas hangtartományban találkoztak és összeadódtak.

Amikor ez már bántotta a fülét, önkéntelenül is hátrálni kezdett. Még találkozott a tekintete Bruno szemével, aki a közelben állt – de a gyerek világosan a csoporthoz, az ivoneriekhez tapadt. Vega egy pillanat alatt megértette: nem tartozik ide. Csak a gondolataiban volt ő is ivoneri, az sem tartott sokáig, hiszen most, most látni csak igazán, hogy ki hol áll. Ahogyan taszította őt az a hang, úgy vonzotta és verte össze egy csapatba az ivonerieket. Ott volt tán a szigeten mindenki, aki számít. Együtt álltak a két, még nyitott koporsó körül. A férfiak csöndben. Nem egy napszemüveget viselt. Talán hogy ne lássák, éjszaka vagy hajnalban – titokban – ők is megsiratták Leont, Dont, a kapitányt és a többieket?

Talán még Tony Grandit is? Hisz ő is közülük való volt.

Az asszonyok sikoltozása annyira ősi és olyan vad volt, hogy Vega nem bírt ottmaradni. Csak hátrált, mígnem egy korlátnak ütközött – a főtéri kávézó, a turisták öröme volt mögötte. Hát nem ment tovább, megtámaszkodott és várt.

Innen nem látta a halottakat, szerencsére. A koporsókat is eltakarták a lábak. Vagy százan állhattak most a téren és a nők tovább sikoltoztak. Talán volt ebben valami ritmus, talán akadtak szavak is – de Vega borzadva hallgatta. Szinte beleremegett a lelke is. Halványan sejtette, mi lehet ez. Ivoner túl közel volt a szárazföldhöz, tehát mindig is laktak itt emberek. Már az ősemberek is könnyen átúsztak ide, kedvelték a kellemes éghajlata miatt. No és azért, mert a vadállatok nem jöhettek át. Itt biztonságban éltek. És az ivoneriek ősei nem tartoztak semmilyen nemzethez, csak a közeli szárazföld államai hajtották őket a maguk hol ilyen, hol olyan nemzeti színekkel pántlikázott rabigájába. Ám ők valahol a tudatuk alján mindig is a Sziget lakói, állampolgárai és egyben szolgái voltak, maradtak.

Ez a gyász-szertartás az ősidőkből eredt biztosan.

Semmi köze sem volt a szokásos éneklésekhez, templomokhoz, távolból eredő hitekhez, imákhoz, jelvényekhez. Semmilyen nyelven nem szólt a gyászszertartás – csak úgy, ahogyan ötezer évvel ezelőtt az első ivoneriek siratták hallottaikat. A szó szoros értelmében siratták őket. Sírtak az itt maradottak, mert amazok elmentek, és tudható volt, hogy többé nem jönnek vissza.

Sírtak a nők, mert odakünn a tengeren elveszett a családfenntartó, a vezető, a gazda. A főnök, ki az ételt hozta, ki dolgozott naphosszat akár a parton, akár a tengeren. Olyan vad volt ez a fájdalom, hogy facsarta a nő szívét. Bár elhatározta, ottmarad és végignézi – úgy érezte, ennyivel tartozik Tony emlékének – de eljött a pillanat, amikor az agyát hasogatták azok a sikolyok.

Amikor úgy érezte, a fájdalom túlcsordult az ivoneri asszonyokban, és az ő agya, füle sem bírja sokáig.

Nem is szólva a lelkéről.

Futásnak eredt. A tér sarkáról még visszapillantott – Brunót látta csak. A gyerek fekete ruhájában olyan volt, akár egy kicsiny árny a sok magas, éppen olyan fekete árny mellett. Alig észrevehetően tett egy mozdulatot mindkét kezével, ami egyszerre volt a sajnálkozás jele is – de mintha azt mondta volna: Én időben szóltam...!

Vega lassan távolodott. Ment a kis utcákon, de Zagorában mintha különleges akusztikus viszonyok uralkodnának – nem tudott szabadulni a sikolyoktól.

Eleinte azt hitte, csak képzelődik – de két ház között, és egy-egy kanyargós kicsiny utca végén ismét hallotta. A hangok üldözték őt.

Csak akkor halkultak el, amikor kiért a faluból.

Nem a Natah-ház felé indult, hanem most egy másik részen szabadult a faluból. Valósággal futott fel a dombon, aztán a szőlőskertek közé érve végre lelassult.

Itt maradt, leült egy fa alá és pihent. Nem is tudta, mitől volt olyan fáradt. Néha még hallani vélte a sikoltásokat.

Később rájött, hogy onnan fentről látja a falu egy részét. Ha kicsit magasabbra ment és kiállt egy sziklára, jól látta Zagorát. Kis idő múlva azt is felfogta, hogy a falu népe most a temetőbe vonult át – ez nem volt messze a falutól. A két sírt már korábban megásták. Itt meglepően gyorsan végeztek. Dél volt, amikor az emberek oszladozni kezdtek. A többség visszament a faluba, el-elhúzódó csoportocskákba verődve. Mások az ültetvények felé indultak és percek alatt kettes-hármas alakzatokba fejlődtek, majd egyszerűen elfogytak, eltünedeztek a házak kapujában, a kertek zöldjében.

Volt azonban egy haragos csoport – csupa nő akik szemlátomást indulatosan kiabálva álltak össze.

Nem, nem akartak hazamenni. Vega nem hallotta hangos beszédüket, de a mozdulatok egyértelműek voltak.

Csodálkozva figyelte, hogy nem a faluba mennek, de nem jönnek fel az ültetvényekre sem. Gyászruhájukban haragos varjúcsapatnak tűntek, és a másik domb felé indultak.

Vega kíváncsi volt rájuk. De inkább az vitte el, hogy bár aznap meleg volt, érezte, nem mehet a strandra. A gyász hangulata legalább ezt az egy napot megköveteli, elveszi az életéből. És különben is – ha Tonyra akar gondolni, azt megteheti majd holnap a parton heverve is. Nem a fekete ruha teszi a gyászolókat.

Amint tanácstalanul állt még a hegyen, tekintete végigvándorolt a láthatáron. A tengert nézte.

Csöndes volt, kékeszöld, ártatlan. Az óceán most hallgatott. Majdnem tükörsima, az alig élő kicsiny szellők néha-néha megfodrozták a hátát. Mint a ló teszi, ha valahol a testén legyet érez – izmaival összerándítja bőrét, de az rögtön kisimul ismét, ha megszűnik az izgató érzés. Ilyen volt most a tenger felszíne – hol itt, hol ott keletkeztek rajta kisebb hullámok, futottak egy ideig, aztán lustán elhaltak.

Fenséges volt a nyugalma. Olyan dühítően magasságos és közömbös, amely azt sugallta: Én semmiről sem tehetek. Én ilyen vagyok. Néha dühöngök, de azt a szél teszi, őt okoljátok. Én csak víz vagyok, csak fekszem a medencémben, magamtól senkit sem bántok. Különben pedig veszélyes a mélység, aki idejön, vessen számot ezzel is.

Csakugyan nehéz volt elhinni, hogy ez ugyanaz a tenger, amely pár nappal ezelőtt még úgy dühöngött és véres áldozatokat követelt. És meg is kapta őket. Az óceán most elnyúlott igen-igen messze, és eljött a pillanat, amikor Vega nagyon kicsinek és gyengének érezte magát mellette.

Ugyanakkor dühös is volt rá. Nemcsak Tony miatt – hanem éppen azért, amilyen most volt. Mert bűntelennek mutatta magát. Mert olyan szép volt. Alig tudta levenni róla a szemét és csak kissé békült meg vele.

Egy kicsit magam is ivoneri lettem Tony halálával.

Én is megsirattam a fiút, nemcsak az anyja, a testvérei, meg a többi halász. Hát ide tartoznék...?

Úgy érezte, most rögtön beszélnie kell valakivel.

Akit itt talál meg, aki ismeri Ivonert, a szigetet és tudja, milyenek lakói, a halászok – de mégsem egy közülük, mégis más. Talán több, mint ők. Vagy kevesebb...?

Egy pillanattal később annyira magától értetődőnek tartotta, hogy az a valaki Benna Carten lehet – hogy ezen nem is töprengett tovább. Máris indult a napmelégtől illatos ősgyepen át. Szaporán szedte a lábait a sziklahasadék-ház irányába.

Beletelt negyedórába is, míg odaért. Az ösvény már felszáradt, mégis látta. Vagy sejtette inkább, merre fut a fűben, el-eltűnve, kopottan? Aztán jöttek a bokrok, pár fa kis csoportokban, a talaj lejtett. Még egy pillantást vetett a tengerre, amikor kiért arra a ritkán használt útra. Utoljára esőben járt itt – erre most csak néhány pocsolya emlékeztetett a széleken, de látszott, azokat is hamar felszívja a nap. Nem lehet olyan nagy vihar, amely után ne hegednének be a föld sebei. És mi lesz az emberek sebeivel? – kérdezte Vega némán. Aztán már nem nézett a tengerre sem. A meredély szélén ment, de az út belső oldalán. Már meglátta a kaput...

És előtte az asszonyokat.

Az a fekete varjúcsapat állt ott, amelyik oly indulatosan jött el a temetőből. Vagy tízen-tizenketten lehettek. Néhány öreg és fáradt, ezek szárnyaszegetten álltak az út mellett. Nem volt hová leülni, pihenni. A vaskapu barna lapja most, a szikrázó napfényben vörösesnek tetszett, szinte lángolt. Annál feketébbek voltak előtte azok a nők. Kiabáltak.

– Gyere ki, te boszorkány!

– Neked köszönhetjük ezt is!

– Viharok anyja, légy átkozott!

Vega döbbenete lassan múlott. Nem állt meg, közelebb jött. Valami mozgást látott odafönt, a kapu fölött. De nem tudta, mi lehet az, ott is volt egy vaskapu, de már rozsdás, lyukacsos. Mintha állna mögötte valaki...? Csak ő láthatta, mert nem volt közvetlenül a kapu előtt. A zagorai nők egymást hergelték a vaslapot verve:

– Gyere ki, te...!

– Tudjuk, hogy odabent lapulsz, Benna Carten!

– Úgyis elátkoztunk már nemegyszer...

– Elvetted a fiainkat!

– A férjemet, a gyerekeim apját!

– Jól emlékszel, mikor volt, és hogyan!

– Nézz a szemünkbe, nyomorult!

Vega csak egy pillanatig habozott. Tudta már, mit fog tenni. Miközben szeme a kapu fölött, a lyukakban mozduló árnyat figyelte, eszébe jutottak az egyetemi évek. Ott nemegyszer voltak ilyen viharos gyűlések, és egy idő után a többiek már tőle várták a közbeszólást.

Ebben sikeres volt, mert ilyenkor egészen megváltozott a galamb-természete. A legtöbbször maga is furcsállta, hogy ekkora hideg indulatokat képes magában gerjeszteni – de még inkább azt, hogy ez általában hatásos volt.

Most is érezte a torkában azt a gombócot, amitől csak úgy tudott megszabadulni, ha kilökte magából, az első haragos, de hidegen sziszegett, metsző szavakkal:

– Jó napot, asszonyok! Látom, a gyászos hangulat máris haragba fordult. Nem túl gyorsan jött ez a gyűlölet...?

Meglepetten hallgattak. Aztán az egyik közelről nézett a lány arcába:

– Maga nem idevalósi, ne szóljon bele.

– Semmit sem tud erről az átkozottról! – kiáltotta egy másik, a ház felé intve.

– Odabent lapul, nem mer kijönni! – kontrázott egy harmadik.

Vega mély lélegzetet vett:

– Benna Carten tudta, hogy bajba kerülnek a hajók. Próbálta megakadályozni az indulást...

– Nem hisszük – mondta egy öregebb hátul, félhangon.

– Kérdezzék meg a polgármestert – vágta rá Vega sebesen.

Némán álltak. Most senki sem kiabált, hát Vega is alább adta:

– A hat férfi közül az egyik... indulás előtt velem volt, asszonyok.

Értették. Ezt csak nők érthetik úgy, ahogyan Vega mondta. Tudták, ez a válasz arra a szemrehányásra, hogy ő nem idevalósi, semmi köze az ivoneriek ügyeihez. Minden szem a fiatal nőre szegeződött. A csönd megsűrűsödött, szirup lett, amelyben nehezen mozdultak. Belefagytak az idő pillanatnyi jegébe. Ez elvette erejüket.

Akkor Vega lassan felemelte a fejét, közelebb ment a kapuhoz és finoman koppantott hármat:

– Carten asszony! Vega Vaal vagyok és a szőnyegek miatt jöttem.

Az ajtó még nem nyílott, de a nők sem mozdultak.

Nem néztek ugyan Vegára, inkább zavartan pislogtak.

Akkor Vega megadta a kegyelemdöfést:

– Azt hiszem, önöket nem érdeklik Benna Carten szőnyegei. A viszontlátásra, asszonyok.

Elszorultak a torkok. Amelyek egy órával korábban úgy sikoltoztak a kikötőben. Amelyek percekkel ezelőtt még élesen szidalmazták a láthatatlan asszonyt.

Az elátkozottat.

Vega megvárta, míg a nők lassan elmennek. Húzódozva, kelletlenül. Testbeszédük elárulta, hogy nem erre számítottak. Bár alighanem azt is hiába várták volna, hogy megnyíljon a kapu és Benna beengedje őket a házába...?

Végre eltávolodtak, és akkor Vega háta mögül meghallotta a zár kattanását. A ritkán használt kis vasajtó nyikorogva feltárult.

6.

**Találkozások**

Az első, amit Vega megpillantott: az asszony volt.

Benna Cartent most figyelhette meg alaposan. Nem távolról vagy éjszaka látta. A kicsiny udvaron, ahová éppen hogy elfért egy kocsi, mielőtt behajtott volna a sziklába vágott pincébe, ami alighanem a garázs szerepét játszhatta máskor – most üres volt – az asszony a fényben fürdött. A nap rátűzött a hajára és az még fehérebbnek látszott. Pedig az csak ősz volt, nagyon ősz.

Az arca napbarnított. A legfeltűnőbb az a nem túl nőies, kampós orra volt. A szeme sötét, a szája keskeny, akaratos. Valaha szép lehetett. Nem nagyon vagy feltűnően szép, de csinos. A férfiak biztosan szerették.

A teste sovány, inas, bőre pedig nagyon barna.

Sokat úszik a saját öblében, ami nem is lehet rossz életforma, – villant Vega agyába. Egy pillanatig határozatlanul álltak egymással szemben. A vaskapu becsukódott mögöttük. Mindketten a másikat nézték. De csak egy pillantás siklott le a testükre, aztán újra felemelkedett és az arcot, a szemet kémlelte. Elsőnek Benna nyújtott kezet:

– Ugye, tegezhetlek... Rokonszenves vagy nekem.

Remegett a hangja. Talán még iménti, kimondatlan indulatait csillapította...? Vega már biztos volt benne.

Benna itt volt végig, a kapu mögött, azon a rácsos átjárón, amely a kerítés mellett futott odafent. És hallotta az asszonyok minden káromló szavát.

De amilyen nagyszájú volt Vega odakünn, most annyira elfogódott lett. Alig szólt, valamit rebegett.

Benna is zavarban volt, és rögtön meg is magyarázta:

– Nagyon megszoktam az egyedüllétet. Kilenc éve nem engedtem be ide senkit.

– Miért pont kilenc éve?

– Akkor halt meg a férjem.

A mondat elhangzott, kicsit fémes-érdesen, aztán a szavak máris elröppentek. Akár a sirályok, amelyek valahol a közelben kiáltoztak. Keskeny lépcső vitt fel a házhoz, amelyből itt csak egy falat és egy kis ablakot látott Vega. Benna sebesen ment felfelé, máris eltűnt az ajtó mögött. Vega feleszmélt és követte.

A házban a nagy nappali fogta meg a tekintetét.

Mert annak az egész első fala délnyugatra – az óceánra – nézett. Rögtön el is feledkezett mindenről, még az illemről is. Szinte mágnesként húzta őt az a fal, ami előtt volt egy terasz is. Vega máris ott állt, lelkesen nézte a tájat. Benna egy lépéssel mögötte maradt és a tenger helyett a fiatal nőt figyelte.

Az óceán most elfeledtette Vegával a vihart, a halászok pusztulását. A sok napos esőt, a hideget, a szeleket – mindent. Hiszen felségesen ragyogott, és nem tett mást – egyszerűen volt. Hát csak állt és alig tudott betelni vele.

Benna csak egy perccel később mozdult. Kijött és ő is a korláthoz állt. Nem nézett a lányra:

– Jó, ha valaki szereti a tengert. Szeretni kell... mindennek ellenére.

– Mindennek ellenére – ismételte Vega. A hangja kicsit meghalt, elszomorodott. De elég volt tovább néznie a nagy vizet, ezt a színezüst tükörlapot, rajta középen az aranyhíddal, amely mintha egyenesen az ő lábához futna végtelen ragyogással...

Csodálatos helyen volt a ház. A sziklafalak védelmezően ölelték körül, az pedig hozzájuk simult, szinte rajtuk függött. Három irányba volt kilátás, és pont észak felől takarták a sziklák, ahonnan a legvadabb szelek szokták támadni Ivonert.

Itt most biztonságos volt minden, és meleg szellő lengedezett. Benna hátat fordított a tengernek:

– Gyere. Iszol egy üdítőt?

– Igen, köszönöm. Kiszáradt a szám.

– Nem csodálom. Jól elintézted azokat a banyákat.

– Érthető, hogy nem szereted őket – leültek a narancssárga napernyő alá. – De ők miért nem szeretnek téged?

A kérdés elhangzott. Talán túl egyenesen, és biztosan túl korán.

– Ostobák – mondta halkan Benna. Levett a tálcáról egy poharat, Vega felé nyújtotta. A hosszú, karcsú pohár hűvös volt, és néhány kicsiny csöppé lett a pára, elindult lefelé. A lány száraz tenyere hamar felitatta őket. A limonádéban jégkristályok és citromdarabok úszkáltak. – Addig nem volt semmi baj, míg élt a férjem. Igaz, idegenként költöztünk ide és már az sem tetszett a falusiaknak, hogy ilyen különös házat építettünk. De hát a férjem építész volt és ezt afféle referenciaháznak is használtuk. Aki meg akarta nézni, az átjött a partról a kompon. Tehát még valami kis idegenforgalmat is csináltunk – Benna arcán apró és fáradt volt a mosoly. A gúny, amelyet már szétoldott az emlékezés.

– Azt beszélik, te lökted le a férjedet a szikláról...

– No, ez megint nagy butaság – Benna meg sem rezdült. Biztosan szembesült már ezzel is. És talán ekkor határozta el, hogy többé nem áll szóba a szigetiekkel...? – Nem is itt halt meg, hanem kint a parton. A kórházban. Gyomorvérzés, váratlan... Talán, ha a szárazföldön lakunk, akkor még ma is él. Nem tudtunk hozzá orvost vagy mentőt hívni... Ezek a szigeti élet hátrányai, kedvesem.

Ez valami figyelmeztetés lehetett? Vega nem tudta, hát várt és tovább figyelt:

– Mire kiderült, hogy a nagy hullámok miatt a komppal sem tudom őt átvinni... Sőt jobb, ha nem rázatom a kocsiban le a hegyről... Órák teltek el. Végre helikoptert küldtek érte, de akkor már meglehetősen késő volt. Éjszaka jött a gép, még azt is külön kellett kérni, hogy a pilóták elinduljanak olyan kevés fénynél, egy számukra teljesen ismeretlen terepre, ahol nincs kiépített leszállóhely... Szerencsére mégis le tudtak szállni a háztól nem messze, a fennsíkon. Hordágyon vitték őt a géphez. Talán innen származik a falusiak hamis hite, hogy valami szakadékból kellett kimenteni szegény férjemet.

Vega kiitta az italt. Nem a tengert, most Bennát nézte. Az asszony kicsi lett, és látszólag gyenge. Majdnem elveszett abban a székben. Az emlékezés vette el az erejét?

De maradt még annyi, hogy hozzátegye:

– Mióta meghalt, sokszor próbáltak elűzni innen. Különféle módszerekkel. Kitalálták, hogy annak a két hajókatasztrófának, ami időközben volt errefelé... Én vagyok az oka.

– De hát hogyan is tehetnél róla?

Benna fáradtan mosolygott:

– Tudnod kell, hogy a dolog nem ilyen egyszerű. Már régen rájöttem, hogy megérzem nem csak az időjárás változásait, hanem egyes eseményeket is. De csak azokat, amelyek összefüggnek a tengerrel. Néha álmaim is vannak... nem kellemesek. Látom magam előtt, hogyan süllyednek el hajók... De nem tudom hol, és mikor. Azt sem, mi a hajók neve... így hát nem tudom, kit kellene figyelmeztetni? Semmit sem tehetek. Később bemondja a rádió, mutatják a tévében... megrongálódott, elsüllyedt, széttört egy zátonyon... Olajfolt, kínlódó vízimadarak, állatok, szennyes partszakasz... Vagy csak a gyászjelentések, a szertartások.

Vega hallgatott. Benna most ismét a tengert nézte:

– Talán azért van, mert annyira egyedül vagyok. Míg élt a férjem, jól aludtam és nem voltak se rossz álmaim, se látomásaim. Mostanában néha nappal is elfog ez a homályos, émelyítő érzés... Látom, mi fog történni.

– Ezt volt legutóbb is, mielőtt a Delfin...

– Igen, Vega, ez történt akkor is. Néha nagyon fárasztó tud lenni a dolog. De vannak jó heteim, amikor nem történik semmi ilyesmi. Akkor kipihenem magamat, naponta sokat úszom, olykor kimegyek a hegyre is. Persze inkább estefelé, vagy kora hajnalban, amikor a zagoraiak még otthon ülnek. Vagy már hazamentek az ültetvényeikről.

– Próbáltad ezt elmagyarázni... nekik? – Vega valahová intett, bizonytalanul. Talán nem csak Ivonert, de a nagyobb külvilágot is értette.

– Nem, dehogy. Így is őrültnek néztek. Eleinte még magyaráztam, hogy látom a süllyedő hajókat... hogy szólhatnék, ha tudnám, hol és mikor... Ebből az én zavaros mondataimból a jelek szerint csak annyi maradt meg a fejekben, hogy valami közöm van a katasztrófákhoz. Valami ostoba kitalálta, hogy én okozom őket, mert boszorkány vagyok, aki mágiát alkalmaz... no persze, fekete mágiát, nem fehéret. Rosszat, nem jót.

– Ha akarod, én elmagyarázhatom nekik – ajándékozott Vega.

– Felesleges lenne. És minek tennéd ki magadat ekkora veszélynek? Ezek az emberek amúgy jóindulatúak, de ha a társaik életéről és haláláról van szó, kiszámíthatatlanok.

– Tudod, hogy elátkozott asszonynak neveznek a szigeten?

– Persze, hogy tudom. De nem erről szól az életem.

– Hanem... a szőnyegekről?

– Többek között – Benna felállt, hogy megmutassa őket. De míg mentek a nappali mögött egy keskeny folyosón az épület másik vége felé, tovább beszélt.

– Gyűjtök furcsa alakú köveket és kagylókat a parton, szárítok algát. Termesztek gyógynövényeket – tudod, itt a ház mellett, meg az egyik lapos tetőn van egy kis kert... De cserépben is tartok ritka növényeket. Néha eladok egy-egy szőnyeget, sohasem itt, hanem kint a parton, a városban. Van egy motorcsónakom, azzal megyek át. Nem használom a kompot.

A műhelynek is nagy ablaka volt, ez nyugat felé nézett. Vega két nagy és egy kisebb szövőszéket látott, eléggé zsúfoltan álltak.

– Egyszerre csinálsz hármat? – máris odament, alaposan szemügyre vette őket. – Ez párnahuzat lesz, nem is szőnyeg, igaz?

– Igen, a legkisebb fonallal vetettem föl.

– Itt viszont jó vastag a fölvetés – tapogatta a nagy széket, majd leguggolt és úgy szemlélte a már kész, bár egyelőre csak arasznyi kész részt. – Szereted a nyers gyapjú színét?

– Szeretem, több munkám nem is volt másféle, csak olyan. A mintát domborítottam rajtuk. De ha változtatni akarok, festem őket.

– Én eddig csak gyári festékekkel dolgoztam – így Vega. A sarokban álltak a festékes edények. Egy kádban éppen fürdött néhány motring fonal.

– Szép – állt fel Vega. Egy pillanatra kezébe vette a fésűt, megtapogatta az átvetőt. Az ujjai oly otthonosan, olyannyira szokottan fonódtak a tárgyakra, hogy Bennát is elfogta az a kellemes érzés. Vega nem látta, hogy az asszony a falhoz támaszkodik és csak nézi, nézi őt.

Végül a hangulat rávetült a lányra. Kiszakadt a szőnyegek, a szövőszékek világából és ő is Bennára nézett. Az asszonyból jóakarat sugárzott. De valami más is. Kicsiny szomorúság, kimondta:

– Soha nem lett gyerekünk. Pedig nagyon akartuk... Talán bennem volt a hiba. Most már mindegy... Arra vágytam, hogy legyen egy lányom, aki olyan, mint én. Aki ugyanazt szereti, sőt ugyanazt csinálja, amit én. Csak jobban, szebben.

Vega nem tudta, mit lehet erre válaszolni. Benna megrázta magát:

– Ebédeltél már...?

Vega csodálkozva nézett rá. Ebédelni...? Valahogy minden másképpen alakult azon a napon. De a gyomra jelezte, hogy már az ebédelni szó is felébresztette éhségét.

– Tudod, előbb meghozták a halottakat a kikötőbe, aztán az a sikoltozás... Utána meg idejöttem. Eszembe sem jutott az ebéd.

– Meghívlak. De ne számíts nagy lakomára. Kecskesajt, rozskenyér, méz, dió, mogyoró, sárgarépa... Ilyesmiket eszem.

Amikor Vega este álomra hajtotta a fejét – szerette ezt a kifejezést, el is mondta magának minden este, hogy No, Vega. Most lehajtod a fejedet, de aztán aludni ám, te leányzó...! – szóval tele volt élményekkel.

Azon az előző napon nagyon sok minden történt. A sok rossz után annak örült, hogy volt valami jó is. Egész délután beszélgettek Bennával. Néha döbbenten értette meg, hogy az asszony a legtöbb dologra ugyanúgy néz, mint ő. Nemegyszer ugyanazokat a szavakat is használta, amiket Vega gondolatban szokott arra mondani de általában senkinek sem mondta ki hangosan.

Most visszamenőleg kezdte sejteni, hogy évek óta nem volt kivel beszélgetnie. A férje... Hát igen, Lauron Vaal nem a szavak embere volt. Nem is a gondolatoké.

Tudott dolgozni, és főleg a pénz érdekelte. Mikor lehetett volna vele ilyen világmegváltó témákról beszélgetni? Lauronnak soha nem fordult meg a fejében, hogy bárkivel is jót tegyen, vagy a legkisebb mértékben is feláldozza magát bárkiért vagy bármiért.

Ez a pár órás beszélgetés Bennával valóságos felüdülést jelentett. Akár az a néhány rövid beszélgetés Tonyval.

Tony...

A fiú aranyszőke haja, kék szeme merült fel előtte.

Olyan volt, mint egy angyal – és lám, talán azzá lett.

Ha igaz a hit, hogy az emberek a haláluk után a mennybe vagy a pokolba kerülnek... nem vette észre, hogy elaludt. Mintha már ő is a felhők között lebegne könnyedén és boldogan, feledve a földi bajokat...

...Másnap délelőtt a strandon feküdt.

A nap hétágra tűzött. Még mindig egyedül volt, bár később felbukkant egy család. Szemlátomást nyaralók voltak, egynaposak. Mindent egyszerre akartak élvezni, és gyorsan, sokat...! Kiparancsolták a gyerekeket a napernyő alól, hadd barnuljanak! Aztán az egész család egyszerre ment úszni, majd apuka labdát rugdalt ügyetlen fiának. Közben hangosan utasítgatta egyre lassabban mozgó, szerencsétlen ivadékát. Ámde messze voltak Vegától, hát nem zavarták.

Jó nap volt. Abban egyeztek meg, hogy csak másnap délelőtt megy ismét Bennához, mégpedig a tenger felől úszik majd be a kis öbölbe, ahol Benna szokott fürdeni. Ez nagyfokú bizalom volt az elátkozott asszony részéről, és Vega értékelte is.

Délben a strandról egyenesen Maria éttermébe ment. A lány már kisimult arccal szolgált fel. Valahogyan más volt, mint az előző napokban, de Vega nem tudta volna megmondani, miért.

Felbukkant Bruno. A kisfiú megtorpant a terasz előtt, nézte a napernyő alatt vidáman és jó étvággyal falatozó nőt. Nagyokat nyelt, bár erről nem tudott. Észre sem vette, milyen tekintettel nézi az ételt. Vega megsajnálta, de nem akarta megsérteni. Hát csibészesre vette a figurát:

– Hé, hordár! Lenne itt egy kis munka!

A gyerek egy szempillantást alatt az asztal mellett termett:

– Igenis! Rám férne, mert éppen pang a piac.

– Ülj le. A munka a következő: amint eléd teszik az ételt, késsel-villával szorgosan belapátolod, és közben egy pillanatra sem állsz meg. Nem akarok hálálkodást hallani... Maria, legyen szíves!

Bruno negyedórával később hátradőlt a székén.

Nézte az üres tányért, aztán megjegyezte:

– Hát ez jólesett. Bár tulajdonképpen szívesen lapátolnék még...

– Semmi akadálya – Vega rendelt még egy adagot.

– Jól fellendítjük Maria üzletét ilyenkor a legszűkebb előszezonban. Nem is értem, miért nem jönnek az emberek Ivonerbe?

Bruno tudott volna erről mesélni. De csak halkan morgott valamit egyes családos turistákról, akik csak egy napra esnek be ide, ráadásul nem is hoznak poggyászt és persze meg sem szállnak senkinél, konzervet esznek és még az ásványvizet is a túlsó parton veszik...

Maria egyetértett vele.

Ebéd után a gyerek megjegyezte:

– Mennek fel a részvényei, kedves Vaal asszony.

– Ezt hogyan értsem?

– Az ivoneri ivarképes lakosság mindkét része el van magától ragadtatva. A férfiak természetesen a külseje miatt... ezt talán ne részletezzük...

Vega nevetett:

– De igen, csak részletezzük!

Bruno is vigyorgott. A kezeivel rajzolt két párhuzamos, és elől-hátul gömbölyödő alakot, amivel Vega formáira utalt, majd ismét elkomolyodott:

– ...Az itteni hölgyek pedig a tegnapi fellépését díjazzák.

– Melyiket? Hogy ott voltam a temetésen?

– Dehogy, hanem amit a boszorkány kapuja előtt művelt.

– Hiszen azért utálniok kellene!

– Igen? – a gyerek egy pillanatig a nő szemébe nézett. – Hát sajnos nem voltam ott, így nem tudhatom. De ma már reggeltől azt beszélik a faluban, hogy maga Tony Grandi... hm... hogy is mondjam csak finoman...

– Ne mondd finoman!

– Nem mondom. Szóval hogy maga a Tony szeretője volt, de maga ezt nem titkolja. És az is imponált néhánynak, hogy olyan keményen helyre tette azokat a sápítozó nyanyákat ott fent, annál a háznál.

– Csak elmondtam nekik, én hogyan látom az ügyeket.

Bruno szeme fennakadt, aztán somolygott.

– Az ügyeket...! Ezzel vette meg őket, azt hiszem. Mostantól kezdve úgy vélekednek magáról, hogy belevaló nőszemély, aki nem fél kimondani, amit akar. Mivel általában ők is ilyenek, hát ez tetszik nekik.

– De ettől még nem változik a véleményük Benna asszonyról.

– Hát arról aztán nem – csóválta fejét a gyerek, felnőttesen.

– Neked nem iskolába kéne most lenned? – érdeklődött Vega, immár csöppet sem csibészesen. Inkább felnőttesen.

Ez kellemetlen emlékeket ébresztett a gyerekben, elkomorult:

– Dehogynem, ám valakinek pénzt is kell keresnie.

– Az apád...?

– Nem ismertem – rázta fejét a fiú. Ebből tudhatta Vega, hogy csak az anyjával él. Talán még kisebb testvérei is vannak? Már azon töprengett, hogyan segíthetne rajta még. De Bruno ezt pontosan látta a nő szemében, hát gyorsan felpattant: – Köszöntem az ebédet, a mai lapátolás igen jólesett... ha majd elutazik, én viszem a poggyászát a Natah-házból és nem fogadok el érte pénzt... kedves Vaal asszony!

És futott, le a meredek domboldalon, toronyiránt a falusi házak felé.

Amikor délután hazament, Rosa asszony meglepő hírrel fogadta:

– Nincs egy órája, hogy telefonon kereste egy férfi.

– Férfi? Engem? – annyira csodálkozott, hogy ez még Rosának is feltűnt. Az asszony alulról nézett fel a nyúlánk nőre és kerek arcában a kerek szeme még nagyobb lett:

– Hát persze, hogy magát. És férfi volt, ha mondom. Csak meg tudok különböztetni egy férfihangot egy nőitől... Ráadásul fiatal férfi volt, azt hiszem.

– És mit akart?

– Magával beszélni. Mondtam, este lesz itthon. Erre megköszönte és letette.

Vega tanácstalan volt. Fiatal férfi... ki lehet az?

Még az is megfordult a fejében, hogy talán a férje keresi. Ilyenkor kis késéssel értette meg, hogy hozzá kell tenni az ex szócskát. Hiszen Lauron már nem a férje.

De miért keresné? Sőt, azt sem tudja, hogy Vega erre a szigetre jött.

Így telt el egy óra. Összerendezte a holmiját, fehérneműt mosott – Rosa asszony kölcsönadta a mosógépét.

Közben odakünn szürkült. A nap még nem ment le egészen, amikor Vega már könnyű ruhába bújt és az ablakhoz ült. Innen is látta a tengert.

Maga is furcsállta, hogy a tenger látványa már nem Tonyra emlékezteti. Pedig csak pár nap múlott el azóta... De sem a fiatalember, sem a Delfin nem jutott eszébe. Csak ült az ablakban és nézte, ahogyan az égbolt a széleken zöldre, középen pedig mind sötétebb kékre vált. Közben a tájat a föld fölött eluralták a rózsaszín, utolsó napsugarak. A tenger hallgatott.

Egy kicsit elábrándozott, de azért folyamatosan tudta, hol van. Nem is hallotta a folyosón közeledő lépteket. Csak amikor valaki erélyesen bekopogott, fordult meg. Ez biztosan Rosa asszony lesz, a mosógépről akar szólni...

– Tessék.

Az ajtó azonnal kinyílott. Vega egy férfi körvonalait látta. Vállas, fiatal...

Amaz belépett. Az arca...

Tony!

A sikoly belefagyott. Az öröm még nem hullámzott fel. Egyetlen nagyon rövid pillanat volt minden, csak egy pillanat. Mert amikor az az ember még egy lépést tett, arcára esett az ablak kinti fénye.

Nagyon hasonlított Tonyra, de nem az volt. A homloka magasabb. Az egész ember is valahogyan más, idősebb Tonynál. Ám a szeme nyugtalanítóan olyan, és a szája is...

– Jó estét, Vega. Lars Grandi vagyok... Tony bátyja.

Beletelt egy negyedórába, mire lecsillapodott a szíve. Eleinte úgy vert, mintha ki akarna ugrani a torkán, bele a világba. A férfi láthatta az arcán is, hogy mi játszódik le benne. Félszegen megtorpant az ablak mellett, a világért sem közeledett a nőhöz:

– Tudom, hasonlítok rá. Már sokan mondták. Idefelé jövet még azok is megütközve néztek rám, akik gyermekkoromtól ismernek. Hiszen itt nőttünk fel mindketten, Tony meg én. Csak én már jó ideje nem jártam itthon.

Vega végre összeszedte magát, mosolygott, de még nem tudott szólni. Beszélt hát Lars:

– Ezért akartam előbb telefonon bejelentkezni... Aztán mégis eljöttem magához.

– Jól tette... Lars – Vega végre nagyot lélegzett.

Mintha igen mélyről merült volna fel, jólesett most a szabadon beszívott rengeteg levegő. Sápadt arca ismét kipirult. – Honnan tudott rólam?

– Két forrásból is. Az egyik maga Tony volt. Felhívott a múlt héten... Talán két nappal az indulásuk előtt. Nagyon lelkes volt és sok szépet szólt magáról... Aztán ma reggel meg délelőtt. Amikor megérkeztem. Lekéstem a temetést, mert külföldön voltam. Mire hazaértem, már... – csak legyintett, és önmaga vigasztalására hozzátette: – Neki nem is volt temetése. Hiszen nem találták meg.

Hallgattak. A férfi kis szünet után töprengve folytatta, még mindig a halottakról beszélt:

– Megesik gyakran, hogy akiket elragad a tenger, azok nem is kerülnek elő... Az anyámat ez bántja a legjobban. Azt hiszem, még egy ideig várja majd Tonyt. Tudja, az egészben az a legrosszabb, hogy mi nem is vagyunk halászok. Az apánk, míg élt, szőlőt művelt. Mi meg gyermekként azért ki-kimentünk olykor, de csak csónakon ide a sziget mellé, horgásztunk. Később párszor voltunk kint a Manrol-padnál is, én például háromszor is a Kardhallal... De mindig csak a közös mulatság, a barátok kedvéért.

Vega még mindig hallgatott. Nézte a férfi arcát.

Most Lars Grandi is elhallgatott és ő is Vegát nézte. Így telt el több perc is, végre a férfi kezdte újra:

– Megértem az öcsém lelkesedését. Bár nem hiszem, hogy ez már rögtön szerelem lett volna... De tudja, ő olyan lelkesedős volt.

A szó megragadt Vega tudatában. Lelkesedős.

Végre már fel tudta venni a beszélgetés fonalát:

– Tonyval ez az egész... ismeretség mindösszesen talán három napig tartott. Vagy addig sem. Csakugyan lelkes volt, tetszettem neki. Ő is nekem.

Szándékosan nem mondott többet. Ha csak a zagorai asszonyok nem pletykálják el, Lars nem fog róla tudni. Lefeküdtem az öccsével. De végül is, miért ne tudhatna róla? Semmi szégyenleteset vagy elítélendőt nem követtünk el, – lázadozott magában. Valami mégis azt súgta, egyelőre ne hirdesse ezt, és főleg ne ennek a férfinak.

Lars még egy nappal korábban beszélt Tonyval értette meg a nő – vagyis az öccse még nem mondhatta el neki, hogy mi történt abban a hegyi kunyhóban. Arra csak egy nappal később került sor. Valami okból ez most megnyugtatta Vegát.

Lars kis habozás után felállt:

– Szerettem volna megismerni magát.

– De ugye nem gondolja, hogy most már ismer?

Vega mosolya könnyű volt. Ez mintegy feloldotta a helyzet érdességét. A keménység elmúlott, szinte azonnal. Mert Lars arcán is felfénylett egy mosoly – persze kicsi volt, rövidéletű, tünékeny. De mosoly volt, és a férfi hangja is megváltozott:

– Nem, dehogy... Viszont itt maradok még egy ideig.

– Az erdő várhat?

– Azt is tudja, hogy erdőmérnök vagyok? Honnan? – mire idáig jutott a mondattal, megértette. Lehajtotta a fejét. – Hát igen, Tony szeretett velem dicsekedni. Azt hiszem, azért akart mindenáron egyetemre menni, hogy utolérjen engem. Afféle példaképnek tekintett szegény.

Lehet, Lars fizette Tony egyetemi tanulmányait is, – futott át a fején. Úgy érezte, nem habozhat tovább.

Lars rokonszenves férfi. Az ujján nincs gyűrű, és... csak egy kérdés. Egy kérés. Kiderül, hogyan reagál. Hogyan reagálhat.

Hát kimondta:

– Holnap is találkoznék magával, kedves Lars Grandi.

A férfi szeme hálásan felragyogott a félhomályban.

– Én is nagyon szeretném, kedves Vega Vaal.

Felkelt a nap.

Vega nagyon korán, már hét óra után kijött a strandra. Tudta, a napnak ilyenkor még nincs ereje – de azért arra nem számított, hogy ilyen hűvös legyen. Levetkőzve megborzongott. Megint egyedül volt a hosszú parton. Messze még a tíz óra, amikor Bennával találkozik.

Rájött, hogy a víz őrzi még az elmúlt napok melegét. Hát beúszott, jó messzire. És már biztosan nyolc óra felé járt az idő, amikor megfordult és könnyű, szinte alig létező kis hullámokon sodortatta magát a part felé.

Lars Grandi ott állt a ruhái, a pokróca mellett. Mielőtt Vega kiért volna a partra, a férfi villámgyorsan levetkőzött. Kis piros nadrágja vidám színfoltnak ígérkezett az amúgy üres, kietlen parton. Aztán Lars begázolt a vízbe, combjai ezüstös-fehér habos víztaréjokat vertek minden lépésnél. Mígnem a mélybe érve előrevetette magát és erőteljes, szép mozdulatokkal úszott be, egyenesen Vegához.

– Jó reggelt, koránkelő!

– Jó reggelt, úszóbajnok!

– Látom, nem ették meg a cápák...

– Még nem voltak éhesek. De majd most, hogy egyszerre két falatot kaphatnak be...

Így évődtek. A mondatok Vegának éppen Tonyt juttatták eszébe, vele volt ilyen kellemes az incselkedés, persze csak szavakban. Amikor pedig Lars lemerült, aztán ismét felbukkant – a lány felé forduló arcán lecsorgott a víz, a szeme egy tizedmásodperccel később nyílott Vegára, a szemhéjak még néhány apró vízérrel küzdöttek, megrebbentek – az arca most nagyon olyan volt, mint Tonyé.

– Le sem tagadhatnák, hogy fivérek – csúszott ki a száján. Lars pontosan tudta, hogyan értette, mert megjegyezte:

– Csak a külső, avagy az istenáldotta természetünk alapján véli így?

– Amennyit a természetükről megtudhattam ilyen rövid idő alatt.

Ez megint eszükbe juttatta, miért jutott olyan rövid idő Tonyra. És az is: ha Tony nem hal meg, Lars nem jön a szigetre ezekben a hetekben és akkor ők sem találkoznak. Persze most még nem tudhatta, mi lesz ebből a találkozásból, vagy hogy egyáltalán lesz-e valami?

Azon a reggelen mindenesetre igen jól érezték magukat. Vega az első perctől kezdve érezte, hogy valamilyen védőburok fejlődik körülötte, ami számára teljesen új jelenség volt. Sohasem érzett még ilyesmit. Talán nagyon régen, kicsi gyermekként, amikor anyja aurájába, testközelségébe került...? De ezt most csak sejtette.

Jó volt Lars mellett. Biztonságos, meleg érzés. Még akkor is, amikor hosszú percekig nem szóltak egymáshoz, csak úsztak előbb kelet felé, bele a nap aranyhídjába, aztán vissza. Amikor kilábaltak a partra, és leheveredtek a már erősebb napfényben, kellemesen megborzongtak. Egymás mellett feküdtek és ez is olyan jó volt. Vega egyszerre érzett csábítást és szomorúságot.

Tony...

Megértette – meg kellett értenie – Tony elment, elmúlott. De halála idehozta Larsot. Lars, az erdőmérnök, aki talán éppen annyi idős, mint ő... Vega a hátára fordult, kitárta magát a napnak. És ugyanakkor persze a férfi tekintetének is, de ennek így kellett lennie. Oldalt fordította a fejét és csak félig nyílt szemmel nézte a férfit. Tekintetük találkozott, mert az is éppen ezt tette.

– Maga nagyon szép – jegyezte meg a férfi. Kicsit szándékosan mellékessé tett hangon, ál-hanyagul.

Ugyanakkor olyan módon, mint aki teljesen alapvető igazságot közöl, amit nem is kell indokolni, magyarázni. Vegának ezt így még senki sem mondta. Szólt volna, de nem tudta, mit. Hát hallgatott.

A magasból egy távcső fogta be a párt.

A parton fekvő két emberszínű test között nem csökkent az arasznyi távolság. Nem is mozdultak. Amikor a kép élesedett, látszott a fejük, a szájuk is. Beszélgettek. A nap aranyhálót dobott rájuk és olyan védteleneknek látszottak, szemben a hatalmas óceánnal.

– Mennyi idő van? – kérdezte Vega.

A férfiban felhorgadt a lázadás:

– Van valami programod...? Csak nem akarsz itt hagyni?

– Megbeszéltem valakivel, hogy felkeresem. Mindjárt be is úszók az öblébe – és mutatta. Lars szeme elkerekedett:

– Csak nem...? Komolyan beszélsz? Benna Cartennel barátkozol?

– Nagyon rendes asszony, és kolléga.

– Ezt értsem úgy, hogy te is boszorkány vagy?

Nevettek. Vega tovább beszélt, de közben már összeszedte holmiját. Kis vízhatlan csomaggá, egy nylonzacskóba gyűrte néhány ruhadarabját és a férfira nézett.

Lars arca komoly volt:

– Jó veled, Vega Vaal.

– Ne feledd, egy elvált asszonnyal beszélsz! Még szájára vesz téged ez a falu. És hogy mire képesek az ivoneri nők, azt már megtapasztaltam.

– Szabad ember vagyok, Vega. Ha úgy döntöttem, hogy... szóval hogy jó lenne veled találkozni, nem egyszer vagy kétszer, hanem sokszor... akkor azt senki sem akadályozhatja meg.

– Csak az, hogy ez egy nyaralás, Lars. Te itt leszel pár napig, én még egy vagy két hétig. Aztán te elmégy egyik irányba, én a másikba. Van értelme annak, hogy találkozgassunk?

– Hát persze, hogy van. Tony összeköt bennünket.

Mindketten érezték, hogy most mondták ki utoljára Tony nevét. Nézték egymást. Aztán a lány rámosolygott a férfira. Még várt valamire, ami be is következett:

– Később találkozhatunk?

Most dől el, most dől el – tudta jól a nő. A szemük találkozott, aztán Vega egyszerűen mondta:

– Hatkor a kikötőben leszek.

Lassú mozdulatokkal úszott be a tiltott öbölbe.

Amikor a közepére ért, szeme elé tárult a sziklahasadék. Csak most látta azt teljes szépségében – hiszen a szárazföld felől nem látszott a fele sem.

Most megfigyelhette részletesen. A hasadék szélesebb volt, mint addig hitte. Volt vagy nyolcvan méter magas, és a ház a fele magasságában helyezkedett el.

Nem a levegőben függött és nem is építészeti trükk nyomán került oda. Hanem a két sziklafal között valamikor lehetett egy harmadik, talán hegyesen felmeredő kis csúcs. Ezt lerobbantották és lecsiszolták, a mellette maradt résekbe tömték a szétrobbantott sziklákat, törmeléket. Az így nyert háznyi területet egyetlen keskeny úttal kapcsolták a nyugati sziklafalhoz. Ott járhattak be az építők annakidején, és utána ott lett az a vaskapu, amelyet Vega már ismert.

A ház maga felcsúcsosodott, a meredek szürke palatetőbe néhány ablakot vájtak. Ott lehetnek a hálószobák. Alatta a terasz foglalt el sok helyet, és mögötte megcsillant a nappali üvegfala.

– Hahóóó... Vegaaa!

Benna szava szállt, repült a víz fölött. Az öbölben nem voltak hullámok. A partok egyre közelebb kerültek egymáshoz, ahogyan Vega a sziklahasadék felé úszott.

Ha lenézett, kristálytiszta vizet látott maga alatt. Csak most fogta fel, igazából mit jelent ez a szó. Tiszta, mint a kristály. Olyannyira átlátszó, hogy ha lenézett, a fenéken minden apró kavicsot is külön-külön látott. No és persze a kicsiny, feketegerincű halakat, amint ide-oda cikáztak. Sőt látta saját árnyékát is, ott kúszott a fenéken. Nevetséges volt kissé az a kapálózó, időnként hol erre, hol arra megnyúló fekete folt.

– Benna...!

Amikor körülnézett, senkit sem látott. A saját hangja visszhangzott a falak között: nna...! nna!

– Benna, hol vagy?

A sziklafalak közé ért már, hosszú árnyékok feküdtek a vízre. Mintha hűvösebb lett volna. Nahát, ez a Benna bújócskázik vele...? Az előbb olyan közelről hallatszott a hangja!

Tovább úszott, de lassan, és nézelődött. A sziklafalak innen nézve hihetetlenül magasnak látszottak.

Hűvösebbnek érezte a vizet. Ez az öböl csodás volt, védelmező. Csak egy kicsit tűnt komornak. Mégis nagyon vonzotta őt. Ha az enyém lenne, én is úsznék itt minden nap. Reggel, délben, este... hiszen itt olyan jó...

Felfeküdt a felszínre, ott ringatózott majdnem mozdulatlanul. A szeme a kék égbe nyílott. A sziklák jóindulatúan vették körül, és valamit sugároztak magukból.

Ami nagyon kellemes volt.

– Veegaaa...! Itt vagyok!

A lány lebillent, teste ismét függőleges lett, lábaival taposta a vizet. Körülnézett. És akkor látta meg Benna... árnyékát. A tenger felől úszott feléje, valahol a felszín alatt, de a nap elől nem rejthette el magát.

Vega oldalt vetette magát, odébb úszott pár méterrel...

Benna pontosan ott bukkant fel, ahol az imént még a vizet taposta. Rövid haja szorosan a fejére tapadt, az arca nagyon barna volt. Máris mosolygott:

– Szia!

– Szia... – Vega őszintén csodálta. – Te nagyon jól tudsz úszni! És milyen sokáig bírsz a víz alatt maradni!

Benna nem felelt. Mosolya talányosnak tűnt Vega számára, talán Benna nem akart dicsekedni? Zavarta, hogy dicsérték? Aztán az asszony megfordult és a háza felé úszott. A mozdulat egyben meghívás is lehetett.

Vega úgy értelmezte és követte.

A sziklás parton kis stég mellett kopott, régi motorcsónak ringatózott. Lánc rögzítette, jókora lakat zárta. Amikor Benna a falépcsőn felment a stégre, Vega látta, mennyire sovány. Alig volt melle, de karja és combja izmos a sok úszástól. Volt valamilyen kisugárzása ennek az asszonynak, de ezt csak akkor értette meg, amikor maga is kiment a stégre. Csorgó testtel nézett Bennára. A szeme... Igen, a tekintetében van elszántság, töretlen hit.

– Milyen érzés elátkozott asszonynak lenni? – kérdezte önmaga számára is váratlanul.

Benna talán várta a kérdést és értette is. Körbemutatott:

– Hála a férjemnek, ez a ház és ez az öböl az enyém. Hivatalosan bejegyzett magántulajdon még ez a kis strand is. Ide húzódhatok, ha a világ bántani akar.

– Nem igazán válaszoltál – már a meredek kőlépcsőkön mentek. Ezek szerpentinszerűen kanyarogtak fel. A sziklafalak hol árnyékot vetettek rájuk, hol ismét napfény melegébe, fényébe léptek. A ház közelebb volt.

Odalent az öböl összement, kisebb lett, távolodott.

– Persze, hogy nem. Mert nem szoktam ezen töprengeni. A szigetlakók nem kedvelnek engem, de én tudom, hogy nincs igazuk.

– Ettől még létezik ez a dolog és te is szembesülsz vele.

– Igyekszem csökkenteni a hatást. Mármint az engem érő hatásokat. Meséltem neked, hogy nem közösködöm az itteniekkel, bevásárolni is átjárok a szoroson, ki a szárazföldre.

– De télen néha igen rossz lehet. Hetekig olyan vihar van, vagy hullámzás, hogy ez a motoros aligha megy át.

– Felkészülök a télre. Két-három hónapra elég élelmiszert halmozok fel, és mindent, ami kell.

– Látom, megingathatatlan vagy.

– Az vagyok – Benna, amint felértek a teraszra, kissé megpihent. De nem sokáig. Máris hozott egy limonádét a hűtőből, és leültek a korlát mellé. Vega nem tudott betelni a látvánnyal. Innen egy domb eltakarta Zagorát, csak a tengert látta, és kétfelé oldalt Ivoner-sziget egy-egy víz felé meredeken zuhanó partját. Kétségtelenül ez volt Ivoner legszebb része, látványa.

Benna férje annakidején jól választott.

– Jó itt.

– Nekem csak itt jó – tette hozzá Benna. Valami szomorúság bujkált hangjában. De mielőtt Vega erre reagálhatott volna, az asszony gyorsan másra terelte a szót: – Milyen ember ez a másik Grandi?

– Honnan tudod?

– Láttalak benneteket innen – mutatta is, hogy a teraszról látni a strandot. Igaz, nagyon messze volt. Vega a kis asztalkán heverő távcsőre pillantott és mosolygott:

– Leselkedsz...? Lars Grandinak hívják, tegnap jelentkezett.

– Hasonlít Tonyra.

– Ismerted őt?

– Mint majdnem minden felnőttet az utóbbi években. Hiszen ha ők nem is kedveltek, nekem nem sok bajom volt velük. Régebben még néha összefutottam velük itt-ott a szigeten, amíg gyakrabban kijártam. Megálltam néha Zagora fölött, az ültetvények szélén. Behúzódtam a sűrűbe és figyeltem őket.

– Van ott néhány jobb sorsra érdemes ember. Például Bruno.

– A taxis? – mosolygott Benna. Ilyenkor megszépült az arca. A haja szinte világított – talán éppen a nagyon barna bőre miatt – amikor árnyékba került, mert az asszony nem ült le, ide-oda járkált, mint akiben fölösleges energiák feszülnek. – Remek kisfiú, kár, hogy el fog kallódni.

Vega nagyot nyelt a hűs italból:

– Lehetne tenni valamit érte is.

– És még kiért? Hány emberért? – Benna hangjában mintha reménytelenség csendült volna. Ami annyira nem illett hozzá. Volt egy egészen rövid pillanat, amikor az asszony csak kedvetlenül állt a korlátnál. Szárnyaszegett, sovány madár, kicsiny szárnyakkal. Amelyekkel talán már elrepülni sem tudna – villant Vega eszébe. Olyan ellentétes volt a nő látványa azzal, amit a táj nyújtott ugyanakkor, ugyanott. Az óceán valósággal szikrázott, kéksége kivilágosodott, szinte fakult az erős naptól. A partok zöldje is erősebb volt. Az a kevés árnyék, ami még maradt a keleti oldalon, olyan sötétfekete volt, mintha ott nem is lett volna semmi. A világ üressége, pokoli vak mélységek csupán.

– Egy ember nem segíthet mindenkin.

– De azért megpróbálhatja. Bármennyit is tesz, az is valami – makacskodott Vega. Benna ránézett:

– Kérlek, parancsolj! Menj ki a partra, mert itt ugye ezt nem teheted meg, rögtön pletyka lesz belőle... Megadom neked Bruno anyjának címét, küldj nekik egy kisebb összeget! Ami neked kicsi, nekik viszont egy vagy két hét életet jelent.

– És utána hazamegyek a városba, és felejtsem el őket?

– Miért felejtenéd el? Küldhetsz nekik pénzt havonta is. És akkor még ott vannak a többiek, akik szintén nyomorognak. Itt Zagorában, a szigeten, és szerte a világban...

Vega és az asszony most egymást nézték. A fiatal nőnek más jutott eszébe:

– Ha hazamegyek egyáltalán.

Benna azonnal lecsapott:

– Itt maradnál...? Hát olyan erős mágnesnek bizonyult a Grandi-család?

– Ne gúnyolódj. Nem róluk van szó... azt hiszem.

Ezt a Larsot sem ismerem igazán. De Ivoner nagyon tetszik nekem. És ha belegondolok, miért kéne nekem abban a büdös és zajos nagyvárosban élnem? Ahol minden olyan utálatos!

Benna elfordult. A szája szögletében az a kis mosoly elárulta volna... Hirtelen támadt egy ötlete:

– Ebédig még van idő. Nem akarsz szőnyegezni egyet...?

Alig tudtak elszakadni a gyapjúfonalaktól. Ott ültek a kis székeken, a hátuk is belefájdult.

Benna a legnagyobb szövőszéken folytatott egy rég megkezdett munkát. Az anyag lassan formálódott keze alatt. Néha kihúzott egy szálat. Csak annyira, hogy a kisujja közéje férjen, azt ölelje a puha szál, akár egy gyűrű. Hol itt, hol ott húzott rajta egyet. A világos, halvány vajsárga háttér előtt fekete vonalak rajzolódtak ki.

Tájképnek ígérkezett, és az asszony szapora mozdulatokkal dolgozott. Olykor megszakított, máskor megszakítatlan vonallá fűzte be a sötét szálakat. Ha kettőt fűzött egymással ellentétesen – a gyapjúfonalak kerülgették az erős, függőleges felvetőfonalakat – vonal lett belőlük. Néhol ezekből is kihúzott egyet-egyet, ettől érdesebb lett a felület. Már nem csak egysíkú volt a kép, hanem valóságos domborműve kezdett lenni. A vadul felmeredő hegyen világosabb út kanyargott, és egy kisebb, szinte csak sejthető ház bontakozott ki a domboldalon. A képnek egyáltalán nem volt giccsjellege, ellenkezőleg. Amikor Vega hátrált a műhely nagy ablakáig és onnan nézte a faliszőnyeget, kellemes borzongás futott át rajta. És tudta, hogy az ilyesmit akkor szokta érezni, ha igazi, jó képet lát.

– Ez már művészet – mondta halkan.

Benna abbahagyta a munkát, keze megállt a levegőben. Éppen a fésűvel lapogatta le az utoljára befűzött fonalakat. Aztán, mint aki elterelné a figyelmet az értékről, a pénzzel hozakodott elő:

– Ha ez kész lesz, elviszem a városba. Ha jól alkuszom, a műkereskedő annyit ad érte, amiből két hónapig élhetek itt, és még nyersgyapjút is vehetek a következőkhöz.

Vega visszaült a maga kisebb széke elé. Erre nemrégen vetette föl a fonalakat, gondosan ügyelve, hogy azok egymástól egyenlő távolságra legyenek. Ez még csak afféle váz volt, a szék majdhogynem meztelenül meredt fel a fal mellett. A finomra gyalult világos fenyő vázszerkezet halra emlékeztette a nőt, szögletes halra. Amelynek csupán a bordái, a szálkái látszanak, mása sincs – egyelőre. Mi az a szánalmas kétcenti anyag, amit már befűzött? Igazából nem is tudta még, mit akar csinálni. Egyelőre a szélét kezdte el színtelen anyagból. Kedvelte a nyers gyapjú birkaszínét, annyira természetes volt. Közel állt a lelkéhez.

– Nem furcsa, hogy nem vagy egyedül a házban? – kérdezte fél órás hallgatás után.

Benna nem nézett rá, úgy felelte:

– Ellenkezőleg, mindig hiányzott valaki, akivel beszélgethetek. Hát még, ha ugyanazt csinálja, amit én... Ez nagy öröm, hidd el nekem, Vega Vaal.

– Hiszek neked, Benna Carten.

És nevettek, felszabadultan, igazi jókedvvel.

Hat órakor a nap még nem tűnt el az ivoneri hegy mögött, de még nagyon közel volt hozzá. A falu némelyik része már-már árnyékba merült. Furcsa volt ez a fél-fény, és az égbolt is elszürkült kissé. A nap, mintha elfáradt volna, már nem adott sem annyi meleget, sem annyi fényt, mint napközben. De talán az embereket is kimerítette az elmúlóban lévő nap. Csöndesen tettek-vettek a parton. Néhány lány ült az egyik kis kávézó teraszán, jobbára ők sem szóltak. Az egyik nagyméretű újságot olvasott, innen a mólótól úgy nézett ki, mintha az árnyékban egy megtermett fehérszárnyú lepke ülne.

Időnként összehajtotta szárnyait, majd ismét kitárta.

Olvasott. Olykor szólt pár szót, talán arról, amit a lapban látott. A társai is lustán, félszavakkal válaszolgattak, fejüket ingatták, legyintgettek. Politika...? Gazdasági élet...? Tudnának ők mesélni, ha hagynák. Ha akarnák. Ha valaki meghallgatná őket.

A Kardhal és a Cápa a mólók mellett ringtak. Vega elment mellettük, vegyes érzésekkel pillantott a rozsdás testekre. Nem érezte úgy, hogy ezek ketten most árválkodnának harmadik, egykori társuk miatt. Ezek csak hajók, eszközök. Fémek.

Lars Grandi már messziről megpillantotta a lányt.

Vega nagyon csinos volt. Farmernadrágot és könnyű fehér blúzt viselt, lábán szandál. Még a körmeit is kifestette kezén-lábán. Örült, és ez sugárzott róla. Csak Lars abban tévedett, ha azt hitte – ez az öröm neki szól, hogy miatta született Vega lelkében. Mert ő inkább az értelmesen eltöltött napnak örült. Reggel a strand, a beszélgetés a férfival. Aztán a nagyon jó órák Benna házában, ahol azt élvezte, hogy szőhetett. És az asszony is sok értelmes, szép dolgot mondott.

Most pedig még várt rá valami. Egy beszélgetés vagy egy vacsora? Nem tudta, de örült neki.

– Szia, szép Vega – a férfi tekintete nem tudott betelni vele. Most már közel voltak egymáshoz, és egyedül a kikötőben. Ilyenkor senki sem járt arra, de mindketten érezték testükön az idegen pillantásokat. Mintha radaroznák őket, olyan bizsergést keltett bennük. A bőrüket izgatták a szemek. A kávézó, a bolt felől. A házak arra nyíló ablakaiból. Zagorában sokan töltik tétlenül ezt az alkony előtti órát. Fáradtan a napi munkától, vagy egyszerűen csak unatkozó kíváncsiságból ülnek és néznek maguk elé.

– Ezt vegyem udvarlásnak? – mosolygott a lány.

Ő is megnézte a férfit, alaposan.

Lars most magasabbnak, karcsúbbnak tűnt, mint reggel a parton. Nagyon megnyerő volt a tekintete, de Vega nem hagyta magát befolyásolni. Vagy legalábbis azt hitte – nem fogja hagyni. A férfi vállas volt, és harmincnak látszott. A haja kicsit hosszú, barna, a szeme talán fekete. Vagy nagyon sötétzöld...? Larsnak kicsit túl nagy tenyerei voltak, de ez nem volt zavaró. Az orra és a szája emlékeztetett Tonyra, de most már nem annyira, mint egy nappal korábban. Olyan magas volt, mint Vega, és amikor egymás szemébe néztek, ugyanarra gondoltak. A férfi mondta ki:

– Egyforma színű a hajunk és a szemünk. Csak az enyém sötétebb valamivel.

– Figyelmeztetlek, ebből még nem lehet túl optimista következtetéseket levonni a jövőre nézve.

– Márpedig én optimista vagyok – Lars körülnézett.

– Te is érzed, milyen sűrű itt a levegő?

– Naná – nevetett a lány. – Ez már olyan sűrű, hogy alig lehet benne mozogni. Nem megyünk el valahová?

– Szívesen elvinnélek táncolni, de azt csak a parton lehet, a szárazföldön. Viszont éjszaka nem jár a komp. Ott kéne maradnunk hajnalig – ezt olyan őszintén mondta, hogy Vega tisztelni kezdte. Más férfi rögtön rábeszélte volna őt, tudva, hogy éjfél után ott ragadnak.

Akkor aztán egy motelbe vinné, nyilván, hisz hová is mehetnének abban a tengerparti kisvárosban reggelig...?

De Lars őszinte volt és ezzel máris nyert egy jó pontot a lánynál.

– Sétáljunk egyet – javasolta. – Aztán vigyél el Maria éttermébe. Ott finomakat lehet enni. És éhes vagyok.

– Benna Carten nem táplált túl, gondolom – nevetett a férfi. Vega az első pillanatban felmeresztette lelki tüskéit: Bennát nem hagyom bántani! – de rögtön kapcsolt. Ha védi, kénytelen lesz beszélni Benna életmódjáról. Hogyan él, mit eszik, hogyan tölti az idejét... és az olyan lenne, mint egy kicsiny árulás. Nem adhatja ki a rábízott titkokat. Hát csak mosolygott:

– Maradjunk annyiban, hogy egy kiadós séta után még éhesebb leszek.

Tíz óra múlt, amikor a férfi hazakísérte őt.

A Natah-ház komor tömbként magasodott, de az ablakaiban világító lámpák vidámabbá varázsolták a házat. Mégis, körös-körül sötét volt. Őket is védte ez a homály. Itt senki sem láthatta, amint feljöttek a kis köves úton. Lars a nő kezét fogta:

– Meddig maradsz itt?

– Te meddig maradsz, ez a kérdés – Vega komoly volt. – Én addig vagyok szabadságon, ameddig akarok. Nincs munkahelyem, otthon dolgozom. Most már senkinek sem tartozom beszámolóval, mióta elváltam.

Lars hallgatott, csak később szólt:

– Nekem is van munkám, de odakünn a szárazföldön. Kocsival másfél órára innen, egy nagy erdészetnél, a Noddeg-hegyvidéken. Persze találnék munkát közelebb is. Éppen én adtam be egy tervet nemrégen az északi tartományi minisztériumnak.

– És az miről szól?

– Ivoner sziget erdősítéséről.

– Ez azt jelenti, hogy ha elfogadják...

– ...és ha kiutalják a szükséges pénzt...

– Ami, gondolom, nem százezrekben mérhető.

– De nem ám, hanem milliókban. Ezért töprengenek rajta már régóta. Túl is lépték a határidőt. Van persze tartományi döntés arról, hogy a használatlan és használhatatlan állami földeket be kell telepíteni erdővel, de eddig valahogy senkinek sem jutott eszébe, hogy ez a helyzet itt Ivoneren is.

Lars belelendült, és Vega nem állította meg. Ma újra megtanulta Bennánál: milyen fontos az, ha valaki szereti, amit csinál. Lehet róla beszélni szavakkal, de másképpen is.

Lars most a szavaknál tartott. Nem engedte el a lány kezét, szembefordult vele. Egymás arcát halványan sejtették a sötétben, inkább csak a körvonalakat látták.

Meg néha a szemük csillant. Lars hangja komoly volt és mintha alig tompított, reménykedő lelkesedés is lapult volna benne:

– Fél éve eszembe jutott, mennyit csavarogtunk gyermekkoromban a szigeten. Itt persze minden gyerek ezt tette, így nőttünk fel. De akkor még több erdő volt, és mintha ültetvényből is többet láttunk volna. Amikor tavaly ősszel először jöttem haza, már mint kész erdőmérnök, aki éppen telepítésekkel foglalkozik – no, szóval már más szemmel jártam be megint a szigetet. És tudod, mit láttam? Jó néhány ültetvényt kivágtak, mert nem volt gazdaságos. Túl kicsik voltak eredetileg is. Egy apróbb családot eltartottak ugyan, de az most már kevés volt. Némelyik meg olyan meredek domboldalon volt, hogy nem lehetett gépesíteni, oda ugyan nem ment volna fel semmilyen kultivátor, és a traktorok is leborultak volna a lejtőn.

Még mindig fogta Vega kezét, de már néhány centivel közelebb állt hozzá:

– De minek is untatlak ezzel? Biztosan nem érdekelnek az én szakmai dolgaim.

– Ha közük van a szigethez, akkor érdekelnek.

– No, rendben van... Szóval megpályáztam egy állást, ami még nincs.

– Ivoneri erdészet?

– Igen. Nem kell mondanom, hogy egyetlen állás lenne csak itt, és az is csak azért, hogy valaki felügyelje a betelepítést. Dolgozzon rajta látástól vakulásig, legalább tíz-tizenöt éven keresztül. Annyi idő kell arra, hogy ezt a pár száz hektárt betelepítse. Ráadásul nem könnyű terepen, sokszor gépek nélkül. De ha jóváhagyják, érdekes munka lesz.

– Gondolom, nem egyedül fogsz gödröket ásni és dugdosni bele a csemetéket.

– Persze, hogy nem. Én vezetném az egészet, ha elfogadnák a tervet. Hiszen tudják ott is, hogy idevalósi vagyok, és a projekt előszavában is hangsúlyozzam. Meghatároztam a fafajták arányait, mert mást kell telepíteni az északi oldalra, ahol szinte állandóan fúj a szél, és a talaj összetétele miatt is változik a beültetés. Arról nem is szólva, hogy így lehet megfogni a talajt, le ne mossák az esők.

– A Négynapos viharok...?

– Azok is, mások is. Télen elég sokat esik. A régi ültetvények helyén semmi sem fogja a földet, lassan belemosódik a tengerbe. Az ősgyep meg csak kevés helyen takarja a talajt. Ha sikerül a tervem, akkor ideköltözöm és alaposan megtervezem a sorrendet, az ültetés módozatait. Gépekkel dolgozunk majd, de legalább három-négy ivoneri embernek lesz állandó munkája sok éven keresztül. Még azt is el tudom képzelni, hogy ipari fát ültetünk ott, ahol később könnyebb lesz a kitermelés. Mondjuk a papírgyáraknak...

Már nagyon közel álltak egymáshoz. Vega lélegzete elakadt. Most fog megcsókolni. Lars kiszámítható volt, de minden rosszindulattól mentes. Szelíden ölelte meg a lányt, és amikor az ajkuk találkozott, Vega lelkéből eltűnt minden ellenkezés.

7.

**Gyönyörű napok**

A következő hét olyan gyorsan röpült el, hogy Vega szinte észre sem vette.

Reggel elment a strandra, aztán később Bennánál ült délutánig. Ez a menetrend egészen bevált.

Az asszonynál szőnyeget szőtt, és nem találta furcsának, hogy a szabadságának egy részét is erre áldozza. Esténként találkozott Larsszal, bár ez csak az első három napon volt így. A negyediken reggel az első komppal elutazott – lejárt az a pár nap, amit öccse halála miatt vett ki magának.

Az utolsó estén olyan vadul csókolóztak, hogy már egyikük sem tudott másra gondolni, csak ARRA...

Ugyanakkor azzal is tisztában voltak, hogy nincs hová menniök. Vega óvakodott említeni azt a kunyhót, ahol Tonyval töltött pár órát. Lars úgy tudta, hogy az öccsével Vega nem jutott el odáig.

Larsnak nem jutott eszébe az ültetvényen lévő kis házikó. Most, amikor a Natah-ház fala mellett csókolóztak, és rájuk borult a sötétség, Vegának hirtelen támadt egy ötlete:

– Ugye, Lars, nem akarsz így elmenni? Ki tudja, mikor látjuk egymást ismét.

– Mindenképpen látni akarlak. Ha másképpen nem megy, hazajövök a hét végén. És ha már nem leszel a szigeten, akár a városba is utánad megyek – fejét a lány hajába fúrta. Beszívta az illatát.

Vega a férfi melléhez simult. Nagyon jó érzés volt.

Végre egy igazi férfi. Lauron nem volt az, és most már tudta Vega is. Tony, szegény, nem kapott időt a világtól, a sorstól. De most itt van Lars... Mások évekig várnak, míg rálelnek a megfelelőre. Igaz, nekem is belekerült vagy tíz évembe – jutott eszébe, aztán ez a gondolat is elröppent, akár egy sirály. Könnyedén szárnyalt tova, nem hagyott nyomott a gondolataiban.

Mert nem számított a múlt. Nem volt értelme hátrafelé nézni, ha előre is nézhetett. És ha remélhette, hogy ott vár rá a boldogság.

A boldogság...

A szó néha olyan volt, akár egy lepke. Könnyed érintésű, szinte semmi, erős kézzel elmorzsolható, volt, nincs. Máskor nehezen hitte, hogy egyáltalán létezik.

Ezer filozófus töprengett rajta – mi is lehet az...? De voltak, és vannak, akik tudják már. Akik megtudták, átélték. Ebben Vega biztos volt.

Ott állt hát, ölelte a férfit, aki ölelte őt. Ez így volt természetes és jó.

De még jobb is lehetett volna. A vágy nem csak Larsban ébredt fel. Vegában is vibrált, régóta.

– Gyere utánam – suttogta. Olyan volt a hangja, hogy a férfi nem habozhatott. Tudta, mit akar tőle a lány. Hiszen ő maga is azt akarta. Engedett hát.

Vega futott elől, óvatosan, lassan a homályban.

Nem engedte el Lars kezét.

Nem mentek messzire. A domboldalon volt egy ősgyep-darab, ahol Vega egyszer már heverészett nappal és a tengert nézte. Most ott torpant meg és vadul fordult a férfi felé. Az még nem fékezett, szinte belefutott a lányba. Ismét összekapaszkodtak és féktelenül csókolták, csókolták egymást...

– Itt akarod?

– Igen. A gyepen. A szigeten. Az óceán közepén – nyögte a nő.

Amíg még körül tudtak nézni – a tengert nem látták. Idő kellett volna ahhoz, hogy igazán észrevegyék.

Mert ott most is futottak az apró hullámok és a víz nemegyszer foszforeszkált. Fel-felderengtek a kicsi, kósza fények, sohasem éltek egy röpke pillanatnál tovább. A tenger gigantikus lény volt, nagyobb minden földrésznél, ezer parttal, kikötővel, beléáradó folyóval. A világóceán élt és mozgott, sejtetett és sugallt. Terpeszkedett és talán lélegzett is. Ha közelebb vannak a parthoz, hallják, ahogyan az apró hullámok beszélgetnek a kövekkel, és orrukba hatol a nedves, sós illat.

Ám itt a hegyen voltak, kicsiny fennsíkon, amely most a világ közepének tetszett.

És az is volt.

Nem kellett beszélniök. A szavak még tán sohasem voltak annyira fölöslegesek, mint éppen most. Csak ketten voltak, és tudták, mit akarnak. A szavak elrepültek, messzire, értelmüket vesztették. Létüket is feledte az a két ember.

Vega gyorsan dobta le ruháit. Nem is nézte, hová száll a könnyű blúz. Nadrágja engedelmesen simult a fűre. A szandáloktól is megszabadult. Közben nem annyira látta, mint inkább halványan érzékelte, hogy Lars is vetkőzik, ő is sietett, mohón, gyorsan akarta megérinteni szerelme bőrét.

Bár még egyszer sem mondta ki azt a szót – Vega bízott Larsban és abban is, hogy meghallja még, akkor este!

Remegő kezek nyúltak egymás felé. A fűben térdeltek. Lars még maguk alá terítette volna a pulóverét, amit este a hátára vetve viselt csak – de már erre sem került sor. A vágy olyan erős volt mindkettejükben, hogy már semmi mással nem törődtek.

Csak egymással.

Eleinte olyanok voltak, mint a kamaszok. Mintha még soha nem lettek volna senkivel. Annyira elfogultak voltak, hogy alig merték megérinteni a másikat. Utána meg attól féltek, hogy rossz helyre nyúlnak. Egyszerre voltak mohók, de féltek is attól, hogy a másikat visszarettentik.

Vega egyszer kinyújtotta kezét és éppen olyan helyre nyúlt... Visszarántotta azonnal, mintha tűzbe nyúlt volna. És talán csakugyan tüzet érintett. Lars teste forró volt.

Vega bőre meg szinte perzselt. Larsnak egy pillanatra olyan érzése támadt – ha rádőlnek a gyepre, az sisteregve füstölni kezd, vagy tán meg is gyullad körülöttük...

Meggyulladt. Képzeletben. Futótűz száguldott szét, előbb csak szorosan álló fűszálak között illant ide-oda, szikrák pattogtak. Aztán mind nagyobb területen égett a gyep, akár a tavalyi avar, bő lánggal, felfelé törve, recsegve-ropogva...

Lars keze a nő mellére simult. Vega megrándult, aztán – kicsiny, ijedt állatka – mozdulatlanná merevedett. Melle fehér galambbá lett, egyszerre lapult és ágaskodott volna a férfitenyérben. Egyszerre volt otthon, biztos menedékben, és ki is tört volna, hogy tovább korbácsolja fel Lars vérét.

Vega erejét vesztve dőlt hátra. Melle kicsúszott a férfi kezéből, de az utána nyúlt. Követte. A teste felmagasodott Vega fölött – de maga is közeledett. A másik keze is végigsiklott a nő mellbimbóján, aztán Vega kényelmesen hanyatt feküdt.

Hagyta, hogy Lars érintésekkel izgassa őt. Az első percekben még talán nem értette a férfi, hogy ezt várja el tőle. De elég volt egyetlen szelíd visszatartó mozdulat, amikor Lars fölébe akart kerekedni.

Hát értette a férfi – most mást vár tőle. Finoman a hasára fordította partnerét. Ujjaival végigzongorázta Vega gerincét, aztán finoman, óvatosan ki-kitért oldalra. Vega felnyögött. Kimondhatatlanul jól érezte magát.

Nem volt hideg, még hűvös sem. A föld pedig még sugározta nappal gyűjtött melegét. Olyan volt, mintha egy nagy állat hátán feküdtek volna, ők ketten. Amelynek gyepszőre alól saját testmelege borította be a meztelen embereket.

Féltő és óvó meleg volt ez. Erőt is adott.

Vega csukott szemmel hevert. Lars szelíd erőszakkal feszítette szét combjait, aztán azok belső oldalán érintette meg őt. Keze hirtelen lecsúszott a boka magasságába. Vega addig nem hitte volna, hogy ilyen kéjes érzést adhat egy boka. Egy lábszár oldala, és a vádli, amelyen Lars keze úgy suhant el, akárha galambszárny érintené. Egyetlen röpke suhanás volt, és Vegán végigfutott a kéj.

Aztán a férfi keze feljebb jött. Most a térdhajlatban pihent meg két ujja – ott a bőr mintha vékonyabb lenne, és ezen a helyen megállapodtak az ujjak. Kicsit masszíroztak, de olyan puhán, alig érve a bőrhöz, hogy Vega lelke sikoltott a gyönyörűségtől.

Aztán Lars keze még feljebb merészkedett. Hüvelykujja és mutatóujja szétváltak, mint egy villa két ága. Az egyik a comb belső, a másik a külső oldalát érintette, idegesítő lassúsággal, de kéjesen. Így haladt felfelé, és közeledett, közeledett...

Vega olyat sóhajtott, úgy engedte ki tüdejéből a levegőt, mint aki felkészült mindenre. Mint aki leszámolt ezzel a világgal és most lassan, fokozatosan belemerül abba a másikba. Ahol hihetetlen kéjek várnak rá...

Lars ujjai a fenekén szaladtak, finom bőrt simítva.

Megborzongatták Vegát, olyannyira, hogy szinte libabőrös lett a háta is. Most a keresztcsontjánál járt a férfi keze, és ezt is olyan jól csinálta, hogy Vegának sikoltani támadt volna kedve. Csak vergődött, testben, lélekben. Egyszerre szabadult volna, ugyanakkor nagyon, nagyon kívánta a folytatást.

Aztán Lars másik keze is csatlakozott. Az egyik a lány combján haladt, hol lefelé, hol meg vissza. Ugyanakkor a másik keze továbbment a gerincen, két vagy három ujjbeggyel simítva a bőrt, finoman masszírozva alatta az izmokat is. Amelyeknek idejük sem volt reagálni, összerándulni – vagy engedelmesen kisimulva várni a folytatást.

A férfi ujjai most érték el a lapockákat. Vega úgy érezte, már az eddigi percek kizsigerelték őt, ereje vészesen fogyott. Két kéz öt-öt ujja táncolt a hátán. Hol csak finoman érintették a bőrét, hol váratlanul belenyomódott az egyik. Vagy kettő egyszerre. Vagy három, hogy aztán ruganyosan elpattanjanak onnan és tovább száguldva, egy másik ponton nyomódjanak bele.

Közben a társaik, a többi ujj csak simogatta, simogatta...

Amikor aztán a nyakát érintgették Lars tűzforró ujjai, már azt hitte, azonnal lángra gyúl. De még mindig nem volt vége. A nyaka és válla érintése után egyszercsak erős markot érzett az egyik karján, és ugyanúgy a combján is. Lars egyetlen határozott mozdulattal most a hátára fordította szerelmét. Vega szeme a csillagokba nyílott.

Lars árny volt mellette. Törökülésben ült, és Vega csak a körvonalait látta. Behunyta a szemét. Nem, nem számítanak a csillagok sem, talán maga a föld is csak azért, mert az tartja őket a hátán. Az óceán halk zúgás volt valahol a távolban – vagy azt is csak képzelte?

Ilyen magasra nem hallatszottak fel azok a kis, lusta hullámok, amelyekkel majd holnap reggel találkozik ismét, amikor lemegy a partra? Akkor a tengernek adja át magát. Mint most Larsnak.

A férfi egyszerre érintette meg Vega két mellbimbóját. A lány felnyögött, hangosan. Majdnem kiáltott.

Érezte, hogyan feszül a teste. De a kezek, az ujjak máris lecsúsztak a merevedő bimbókról, hogy folytassák útjukat a hasán. Ahogyan közeledtek az ágyékához, úgy fogyott Vega lélegzete...

Két oldalról mentek az ujjak, játékosan lépkedve, lepkeként érintgetve a virágot, vagyis a bőrét. A combhajlatokban értek be az erdőbe, meglassultak, szinte torpantak. Szétfutottak volna, de a sűrű akadályozta őket. Végül majdnem megérintették azt, de csak elsiklottak fölötte, felugrottak a combokra. Ám az egyik nem ment tovább, hanem visszakanyarodott, a legkisebb ujj – mint egy játékos kölyök, engedetlen csapattárs szinte elszakadt a többiektől és a mélybe süllyedt...

Vega majdnem hörgött. Azelőtt soha nem hitte volna, hogy néhány ujjal ilyesmit lehet csinálni. Hogy egy férfi ilyen állatias állapotba hozhatja őt. Volt már olyan pillanat, amikor a legszívesebben egyszerűen magához rántotta volna Larsot. Hogy ne, ne veszítsenek el több időt...

De értette, amit Lars nem mondott ki: így is lehet szeretni, és miért ne tennék így most? Majd később sor kerülhet másra is...

Vega nem tudta, mennyi idő telt el. Ő már szinte eszét vesztette a kéjtől, amikor Lars még csak hozzáért, és mást nem tett. Aztán észlelte a tudatát-szemét ellepő ködön át, hogy most, most van vége. Lehet, csak egyelőre...? Lars egy sóhajjal telepedett le, most már ő is a hátán feküdt Vega mellett. Nem szólt, de sugallata egyértelmű volt.

Most te következel, drágám...!

Vega elszédült, amikor felült. Kis ideig várni volt kénytelen, míg a köd leszállt az agyáról. Legalább annyira, hogy ő is kezdhetett valamit. Aztán előrenyújtotta két kezét...

Lars felnyögött. Most az ő bőrét támadták a kicsiny játékos ujjbegyek. Vega mindent bevetett, amit tudott és azt is, amit az imént tanult. Az ő keze és a férfi lábszárán siklott, aztán hol a combja belső, hol a külső oldalát érintette. Elkerülte azt, de a mellkasról hamarosan visszakanyarodott a hasa irányába... Végül nem várhatott vele tovább. Ujjai mind a tízen találkoztak férfi ágyékán... Aztán Vega Lars fölé hajolt.

Később Vega huszár lett, lovon vágtatott. Combjai között és alatt érezte azt az izmos férfitestet. Érezte, hogy egyszerre ember és ló lett Lars. A kentaur, aki minden erejével azon volt, hogy neki jó legyen. Vegát elfogta a hála, ráömlött, akár egy meleg mézesbödön, ragacsosan jó volt, kellemes. És sokat ígérő.

Amikor aztán a kéj már szinte szétrepesztette testét-lelkét, Vega az éjszakába kiáltotta örömét. Akár egy sirály nappal, amikor félelmetesen jól érzi magát a levegőben, alatta a tenger, fölötte a nap, és közel a biztonságos part...

Az ő lelke is magasra szárnyalt. Mindenről megfeledkezett. Saját kiáltásán keresztül hallotta a férfi majdhogynem szenvedő nyöszörgését, ami aztán kéjes. Később úgy szerették egymást, akár az állatok. A farkasok vagy kutyák. Lars arca a lány hátán feküdt.

Vega négykézláb állt és mindent feledve, csak arra koncentrált, hogy megkönnyítse a férfi behatolását.

Térdük-könyökük alatt a már lapult pázsit fűszálai, még hordozták a napmeleg szagát. A csillagok pedig lenéztek rájuk. Látták a szigetet, az óceánt, a szárazföldet.

Mindent.

Lars lihegve szerette Vegát. Még soha nem volt neki ilyen jó senkivel. Nem törődött már azzal sem, ami máskor elrontotta napjait – hogy lám, huszonnyolc éves és még nem talált magának senkit! Most örült ennek, rettenetesen örült. Hiszen ez azt jelentette, hogy az eddigiek mit sem értek. Egyetlen nő sem hasonlítható Vegához! Végre együtt van valakiben minden, amire oly sokáig várt. Kívül-belül olyan, amilyen neki jó.

Vega úgy ölelte volna a férfit, ahogyan csak bírja.

De ez most nem az volt. Majd hamarosan... ha később... még egyszer... Ha feledve az éjszakát és mit sem tudva az idő múlásáról, ismét egybeforrnak... Ha a sötétben is látni véli majd a férfi arcát...

Emberállat szeretett állatembert. Férfi harcolt a nőért, még ott, még akkor. Még úgy is meg kell hódítania, el kell hinteni lelkében a hitet, hogy csak vele lesz neki jó. Nála leli meg a biztonságot, a szeretetet, a később gyengédséggé feloldódó vad szerelmet, az érzelmes ölelésekké változó szexualitást. Hogy ők már együtt vannak, párrá lettek, és minden más elvesztette jelentőségét. Semmi sem fontos már, ami abban a másik, rajtuk kívüli világban található.

És amikor eljött az utolsó pillanat, ismét egyszerre kiáltották bele az éjbe örömüket. Szerelmüket.

– Mire gondolsz?

– Hogy milyen jó nekem.

– Nekem is jó, ugye, nem kell mondanom?

– De igenis, mondanod kell! Jó hallani.

– Igazad van. Én is mindig megerősítést várok.

– Ugye, tudod, hogy ilyen jó még sohasem volt nekem... senkivel.

– Nekem sem.

– Most miért hallgatsz?

– Mit mondhatnék? Nem is élek. Hiszen meghaltam, kétszer is.

– Jó veled, Vega Vaal.

– Te vagy a legjobb férfi, Lars Grandi. Akivel eddig... hiszen érted.

– Sokan voltak?

– Dehogy. Egy kezem ujjait sem kéne mind igénybe vennem, ha számolnám.

– De nem számolod őket.

– Nem számolom, kedvesem.

– Én... én próbálkoztam. Egyszer majdnem két évig együtt is éltem egy lánnyal. Christine volt a neve, de... szóval ő sem volt az igazi.

– Hagyjuk a múltat.

– Hagyjuk. Az az igazság, hogy most úgy tűnik, mintha az élet most kezdődne.

– Mert így is van. Én legalábbis így érzem.

– Minden olyan jelentéktelen törpe dolog lett, ami azelőtt volt.

– Csak az számít, ami van.

– De mi lesz velünk...?

– Most ne tegyél fel ilyen nehéz kérdéseket. Menj el, Lars Grandi, és gondolkozz. Én is gondolkozom. A hét végén úgyis visszajössz a szigetre. Akkor keress meg. Előtte telefonálj. Ha azt akarod, hogy várjalak a kompnál...

– Azt akarom.

– Akkor hát várni foglak, Lars.

Vega lassú karcsapásokkal úszott be az öbölbe.

Sütött a nap, de még érződött a reggel hűvössége. A sziklák az árnyékban feketék és hidegek voltak. A víz azonban kellemesen ölelte a nő testét. Ha néha kelet felé fordult, a nap a szemébe tűzött. De csak addig, míg be nem ért az árnyékba. Haja sapka alatt lapult, nem akart most merülni. Pedig az előző délelőttön Bennával nem is egyszer merültek. Kiderült, hogy a kis öböl feneke nagyon mélyen van, talán tíz méterre is. Vegának nemegyszer csaknem elfogyott a levegő a tüdejéből, mire leért. Olyanok voltak, mint a gyerekek – hogy a másik előtt bizonyítsák: leértek – hát markukba szorítva egy-egy követ hoztak fel mindketten.

De az tegnap volt. Ma Vega korábban jött a szokásosnál. Tudta, hogy Benna még nem jön le úszni ilyen korán. Amikor a stéghez ért, nem látta az asszony fürdőköpenyét a deszkákon. Lassan ment fel a meredek lépcsőn. Kicsit lihegett is, mire felért.

A teraszon nem látott senkit. Nyitva volt az üvegajtó, mint rendesen. Benna annyira bízik az emberekben, hogy éjszakára sem zárja be. Ivoner szigetén az emberek nem lopnak, betörésről, erőszakról itt nem hallani.

– Benna...!

Nem jött válasz. Már-már balsejtelem szorította el Vega torkát, amikor kintről hallotta a kiáltást. Kiszaladt hát a teraszra és oldalt a korláthoz lépett.

Benna odalent az udvaron állt és felfelé intett:

– Mindjárt megyek!

– Mit csinálsz?

– Nem fontos... takarítok – Benna a jelek szerint olykor azért az udvaron is csinált rendet. Most nem sütött oda a nap, a vaskapu előterét és a valamikori garázst csak délután érte a nap. Fölötte vadszőlő kapaszkodott a falra, ez ősszel vagy télen biztosan vörös lehet.

Nagyon szép – gondolta Vega. Egy kicsit sajnálta is, hogy nem lakhat itt huzamosabb időn keresztül.

Benna feljött a belső lépcsőn. A nappali helyett egyenesen a konyhába ment. Vega ott érte utol.

– Kérsz egy teát...? Én fáztam odalent.

– Úgy látszik, nem mozogtál elég fürgén – mosolygott Vega. Benna arcán is átfutott egy könnyű mosoly:

– Míg el nem felejtem, most szólok: holnap nem leszek itthon.

– Tessék...? – Vega azt hitte, rosszul hallotta.

– Átmegyek a szárazföldre, a motorossal. El kell intéznem valamit.

Olyan hangsúllyal közölte, hogy Vega nem is mert rákérdezni. Amúgy is furcsán érezte magát. Bennával ugyan jó volt a kapcsolatuk, mégsem mert volna beleszólni az asszony ügyeibe. Kicsit feszélyezte a köztük lévő korkülönbség is. Meg talán tudat alatt az, amit a falubeliektől hallott Bennáról.

Mert az elátkozott asszony titulus azért valahol – talán tudata legmélyén – hatott Vegára is. Néha valóban különösen viselkedett az asszony. Ha próbálta őt a szigetlakók szemével és eszével nézni, rájött: nehezen megérthető. Hullámzik a kedélye, és bármennyire jólelkű is, az örök szembenállás a környezettel azért csak deformálta a lelkét.

Benna néha kifakadt az ivoneriekre, máskor meg azt mondta: sokra lenne képes értük. Hogy egy órával később megint tegyen valamilyen ellenséges megjegyzést. Néha együtt mentek ki a szigetre, sétáltak. Benna szemlátomást élvezte, hogy van valaki, akivel kijárhat nappal is. Nem éjszaka vagy pirkadatkor kell kilopóznia a sziget távolabbi pontjaira, hogy nézze a tengert vagy a napfelkeltét.

Azon a napon is elmentek a sziget egyik végébe.

Benna ritkán jött ide, mert ezt a helyet csak nappal lehetett megközelíteni. Az egyetlen erdő volt a szigeten.

A fákról Vegának persze azonnal Lars jutott eszébe, és ezt ki is mondta. Amikor a fák között álltak – egy kicsiny öböl partján volt mindez – Benna mosolygott:

– Jó neked, hogy találtál valakit. Ez a Lars rendes kölyök volt, emlékszem rá.

– Azt szeretné, ha a sziget összes szabad területén ilyen fák állnának. Meg fenyők.

– Nem lenne rossz – Benna valamin gondolkozott.

Az egyik fának támaszkodott. Volt valami elesettsége, ami kisugárzott. Vega aggódva kérdezte:

– Rosszul vagy...?

– Nem... dehogy – Benna elszakadt a fától, röviden rámosolygott Vegára és máris a régi volt. – Gyere, mutatok valamit.

Bementek az erdőbe. Meredek volt a domboldal, és sűrűn álltak a fák. Vegának volt egy olyan érzése, hogy ide már régóta nem jött be senki. Benna eltalálta a gondolatát:

– A szigetieknek ez messze van. Néha a gyerekek bemerészkednek, indiánost játszanak, de őket meg nem az érdekli, ami engem – még beljebb hatolt és Vega követte. Bokrok ágait kellett eltartaniok maguktól, ezek között akadtak tüskés szederágak is. Majdnem megtépték a ruhájukat. Benna néha megtorpant és tájékozódott. Látszott, tudja, mit keres, de ritkán fordult meg itt és az ember feledékeny...

Vega nem tudta, mire vélje a dolgot. A fák között jól érezte magát. Most olyan lelkiállapotban volt, amikor minden fáról Lars jutott eszébe. Ő biztosan barátjának tartja a fákat – mindegyiket. Neki az erdő egy szentély, ahol nem illik hangosan viselkedni, szemetelni, fickándozni. Nem úgy, mint azok a nyomorult városi turisták, akiket tudat alatt idegesít az erdei csönd. És mivel otthon állandó, folyamatos zajban élnek, hát megszokták, hogy körülöttük nincs csend. Később ezt már úgy értelmezik, hogy nem is lehet csönd, mert az valami szokatlan, sőt talán ártalmas dolog. Az erdőben sétálva nemcsak a városi gyerekek, de a felnőttek is be akarják tölteni azt az ürességet...

– Az emberek lelke nem viseli el a csöndet – jegyezte meg Benna. Két fa között állt, a törzseket méregette a tekintetével.

– Honnan tudtad, hogy erre gondolok?

Benna csak vállat vont, erre nem felelt. Most ő is felemelt fejjel hallgatózott. Lombos fák között álltak, zöld tengerbe merültek. Barna törzsek között bokrok is zöldelltek. A csönd most csak az övék volt. Egy pillanatra belefeledkeztek mindketten. Aztán az asszony csak annyit mondott:

– A mi fajtánk mindig ugyanarra gondol. Egy erdőben, egy hegycsúcson, tengerparton vagy bárhol, ahol meglátja a szépet.

– Mi legalább látjuk – folytatta Vega ugyanolyan hangon. Nem voltak már kérdései és nem csodálkozott azon sem, hogy Benna olykor éppen arra gondol, amire ő. Hogy kimondja, amit ő elhallgat.

– Te jól éreznéd magadat a szigeten – mondta most Benna. Nem nézett Vegára. A mondat elhangzott, és valahol a térben függve maradt. Ott lógott láthatatlanul, talán valami rezgés maradt csak utána. Jelezve, nem múlott el nyomtalanul.

– Úgy érted: ha itt laknék?

– Igen. Vagy Lars Grandival, vagy mással. De még egyedül is.

– Hát... nem is tudom. Valahogy nem látom magamat a Grandi-házban, mint a most gyászoló Grandi asszony menyét. Valahogy nem rajongok az anyósokért, tudod, az olyan igaziakért...

– Nem az anyós számít. Ivoner szép hely, egész évben az. Minden évszakban megtalálnád azt, ami gyönyörű a szigeten. Itt élnél azzal a férfival, akit szeretsz. És aki remélhetőleg szintén szeret téged.

– Hát jó is lenne, meg nem is. A szőnyegszövést mindenképpen folytatnom kell, abból élek. Nem bírnám elviselni, hogy a férjem tartson el.

– Tudok egy házat, ahol remek szőnyegszövő műhely van. És még beférne oda néhány fővárosi szövőszék, persze, csak kisebbek – mosolygott Benna. A tekintetük találkozott. Ott álltak a félhomályban. Fentről ugyan betűzött néhány sárga sugár, de aztán a fény szétszóródott a lombokon. Megszűrve jutott le a barna avarra. Amely akkor is zörgött kicsit, ha alig mozdultak. Mintha a tavaly óta, vagy még régebben heverő falevelek, kicsiny ágak így tiltakoznának a durva behatolók ellen.

– Tréfálsz, Benna! Csak nem a saját házadat ajánlod fel – nekem?

– Nem csak neked. Nektek. Gondolom, Lars sem szeretne az anyjával lakni abban a házban, ahol mostantól kezdve minden a tragikusan odaveszett öccséről fog szólni. Fekete szalaggal keretezett fényképek, koszorúk a falon, naponta gyertyagyújtás és csöndes sírások valamelyik sarokban... A szigeti asszonyok így gyászolják az odakünn elvesztett halászokat. A családtagokat.

Vega még mindig nem tért magához.

– De Benna, ez... ez... hihetetlen!

– Miért lenne az? Én sem élek örökké. De amíg itt leszek, ezen a világon, addig sokat beszélgethetnénk. Akár minden nap, hiszen együtt laknánk. Nagy ám az a ház, még nem is láttad az egészet, Vega. Elférnénk hárman, aztán... többen is.

Vega most már egyik döbbenetből a másikba esett:

– Te csak nem a gyerekekre célzol? A gyerekeinkre?

– Dehogynem – Benna mosolygott. Határozott kifejezés volt az arcán. – Ha már nem lehettek saját gyerekeim, legalább unokákra számítok.

Úgy mosolygott, mint aki tud valamit. Tudott is de ezt Vega csak később, sokkal később fogta fel.

– Te Benna... ha ez azt jelenti, hogy van még egy rejtett tulajdonságod...

– Igen?

– ...Hogy nemcsak a tengeri katasztrófákat látod előre, hanem az egyéb eseményeket is... vagy emberi sorsokat...

Benna nem tiltakozott, de nem is erősítette meg.

Megközelíthetetlen, titokzatos volt az arca, amikor megfontoltan, lassan válaszolt.

– Nem véletlenül vagyok ám én elátkozott asszony a szigeten, Vega. Pár évvel ezelőtt még voltam olyan ostoba, hogy néhány megérzésemet elmondtam a szigetlakóknak. Az olyanokat is, amelyek nem csak a halászokra meg a tengeri viharokra vonatkoztak...

– Például? Mit láttál előre?

Benna egy fatörzshöz támaszkodott. Vega akkor csakugyan boszorkánynak hihette volna őt. Egy fentről beáramló tétova fénysugár – alig tenyérnyi volt egyenesen az asszony fél arcára esett. Teste többi része beleolvadt a sűrű homályba. Így aztán úgy látszott, mintha csak az a fél arc élne. Álarc lett belőle, titkokat takaró, vagy nyomorúságos létezést fedő maszk...?

– Egy gyerek születését.

– De hát az jó dolog, nem?

– Nem annak az anyának, akinek azt is megmondtam: csak pár napig fog élni az újszülött.

A csönd belemart Vega lelkébe. Mintha éles fogak marcangolnák. Ha neki mondana valaki ilyesmit... Amit először el sem hinne. De aztán a méreg szétomlik, rágni kezdi a tudatát. És már nem olyan örömmel készül a nagy eseményre, benne van a féreg, mint az almában, ott rág és elront mindent. Mert hátha mégis igaza lesz annak a boszorkánynak...?

És amikor eljön a nap, kiderül, valóban igaza volt.

Nem várható el, hogy hálás legyen az anya a beteljesült jóslatért. Semmiért sem lehet hálás, nagyon dühös, és innen már csak egy lépés ahhoz, hogy... De ezt Benna mondta ki. Mert megint pontosan tudta, merre járnak Vega gondolatai. Mintha azokban is olvasna. Olvas...?

– Ilyenkor kitalálja a szerencsétlen, hogy én okoztam a gyerek halálát. Visszamenőleg is megváltozik az emlékezetében az egész dolog, a folyamat és annak minden apró részlete. Most, amikor ott áll a kicsiny gyerekkoporsó fölött a temetésen, úgy emlékezik, hogy én vigyorogva és rosszindulattal telve közöltem vele: a gyereke meg fog halni. Már abba az irányba indult el a képzelete, hogy nekem valaha biztosan volt valami bajom vele. És ezért most bosszúból okoztam a gyerek halálát, amit természetesen nagy kárörömmel szemlélek innen a házból, a sziklahasadékból.

– Vagyis neki könnyebb lesz elviselni – mondta ki Vega.

Benna ránézett. A félarc-fény szürkült, talán a nap ment odább máris, vagy egy ágat fújt a szél a sugár útjába? Vagy Benna húzódott el, mert még ez a kis világítás is sok volt számára?

– Persze, hiszen a felelősséget azonnal áthárította másra. De ha magában tartaná ezt, akkor nem érdekelne a dolog, engem nem érintene igazán. Ám az a fiatal nő már befejezett tényként mesélte szerte a faluban, hogy én rontottam meg az egészséges kisgyermeket, aki ezért maradt holtan a kórházban...

Vega hallgatott. Érezte, van itt még más is. És nem tévedett. Kérdő tekintetére az asszony megszólalt. Most már kissé mesélős hangon. De azért Vega nagyon jól tudta: ez az eset is éppen úgy bántja Bennát, mint bármelyik másik.

– Egy férfi jött hozzám és azt kérdezte, a gyereke vajon az övé-e? Akkor a fia már tizenhét volt, kész felnőtt... Először azt mondtam neki, nem tudom, honnan is tudhatnám? Amikor ő született, még nem éltem a szigeten. De azért foglalkoztatott a gondolat. Egyik éjjel rosszul aludtam. Olyan furcsa köztes állapotba kerültem, ami nem álom, de nem is tudatos ébrenlét... Ilyenkor jönnek a jóslatok, a rémes sejtések, a következtetések... Szóval láttam egy nőt, amint... szeretkezik egy férfival. De az nem a férj volt, nem annak tizennyolc évvel korábbi, fiatal mása... Ez egy egészen másik férfi volt. Már akkor is meglehetősen idős. Valahogyan mintha hasonlított volna arra, aki tőlem megkérdezte a dolgot, de nem, nem az volt. Aztán valami megsúgta az igazat. Akkor még kijártam a faluba és beszélgettem az emberekkel. Megint találkoztam a férfival és kértem, hozzon nekem néhány fényképet. Csak megmutatni... családtagok, ismerősök... csoportképek a különféle nagy eseményekről, halászmulatságokról, falusi esküvőkről és így tovább...

Benna hallgatott. Vega feszülten várta. Érezte, a történetnek nem lehet és nem is lesz jó vége. Ez most annyira egyértelműnek tetszett.

– ...Hozott is egy csomó képet. Az egyik az esküvőjén készült, amikor ő is, a felesége is sokkal fiatalabbak voltak. Rögtön felismertem úgy a nőt, mint a férfit.

– Mármint azt a férfit, akivel a fiatalasszony...

– Igen, őt. Nem, nem a férje volt. Jól sejtette az illető. De hogyan mondtam volna meg neki, hogy a gyermekének az apja nem más, mint a fiatal hölgy apósa...?

– Vagyis – a férfi, a férj apja?

– Igen, képzeld el! Akkor az após még fess, jó negyvenes férfi volt. Afféle szép ember a szigetiek szemében. Az ő értékelésük szerint. Még az sem zárható ki, hogy az a fiatal lány azért ment feleségül ehhez a fiatalemberhez, hogy annak apja közelében lehessen. Talán volt is viszonyuk? Vagy az esküvő révén kerültek közelebb egymáshoz, egy családba?

– Sőt, még közelebb...

– Igen. Ezt mind nem tudhattam. De képzeld el, most mit mondjak annak a férjnek? Tizennyolc év után különféle jelekből, talán suttogásokból kezdett következtetni az időben visszafelé. De semmi bizonyosat nem tudhatott. Lehet, a felesége – aki mára elhízott terebélyes, örökké rosszkedvű asszonyság lett – mondott egyszer valamit? Összevesztek és dühében kiszaladt a száján valami célzás? Vagy egyszerűen a férje szemébe vágta, ne legyen olyan nagylegény, mert a fiuknak sem ő az apja? Vannak más gyerekeik is, de azok eredetében a férj nem kételkedik. Csak a legidősebb fiában. Én viszont láttam őket, érted, Vega? Láttam! Láttam, amint szeretkezett az após a menyével. Ezt hogyan mondjam meg neki...?

– Az após él még?

– Nem, meghalt pár évvel korábban. Ő is ott volt valamelyik halászhajón, amelyik nem jött vissza...

Vega szíve egy pillanatra elszorult. Tony Grandi...

Benna látta az arcát és értette is. De csak annyit tett, hogy félbehagyta a mondatot. De nem volt kedve most elnézést kérni a dologért. És különben is – ez az arcára volt írva – ő most a történetet meséli. És úgy mondja el, ahogyan az lezajlott. Hát folytatta, könyörtelenül. Önmagát sem kímélte vele:

– Nem mondtam ki kereken, kivel nemzette a fiatal felesége a gyerekét. De elég volt egy kicsivel tovább szemlélnem az egyik képet... Nem mindenki tanulta a metakommunikációs jeleket. Sőt, az emberiség többsége tudatosan nem is sejti, hogy azok léteznek.

– De nem tudatosan...?

– Bizony nemcsak ismerik őket, de élnek is velük. Használják maguk is, és észreveszik másoknál is. Elég volt erősebben megnéznem az apja arcát némelyik fotón, elég volt egy kicsit megnyomott hangsúly... Egy jelentőségteljes tekintet. No meg egy olyan mondat, ami azért még az ő számára is egyértelmű lehetett:

Közeli családtag volt, de már nincs értelme bolygatni a múltat. A fiúnak nem ön az apja, de most már nem mindegy...?

Benna sokáig hallgatott. Vega érezte, hogy valami nyálkás, rossz sötétség ömlik szét közöttük. A lelkükön.

Olyan halkan kérdezte, hogy maga is alig hallotta:

– És...?

Benna elvált a fatörzstől. Még egy pillanat, és lerázza magáról ezt a rossz hangulatot. Rekedten jelentette ki:

– Értette, megköszönte, elment. Öt perccel később már nem voltam biztos benne, hogy meg kellett mondanom neki. Mert mi van, ha valami családi tragédia történik...? Már-már azt láttam magam előtt, hogy a férfi hazamegy, fog egy baltát vagy valami lőfegyvert, és a szó szoros értelmében kivégzi az asszonyt és a fiút is... Rémes volt.

Vega felsóhajtott. Abból, ahogyan Benna az előző gondolatot befejezte, már sejtette, hogy nem történt nagyobb baj. Vagy mégis...?

– Hazament és összepakolta a holmiját. Nem szólt az egy szót sem. Fogott egy bőröndöt, kiment a komphoz. Senkitől nem búcsúzott, senkinek sem magyarázkodott. A feleségének sem. Elment és többé nem látták.

– Úgy érted, nyoma veszett?

– Úgy értem. Kivándorolt valahová a tengeren túl… Amerikába, Ausztráliába? Vagy csak egy tartománnyal állt odább és itt van most is, csak nem tartja a kapcsolatot a családjával? De az sem zárható ki, hogy elment egy erdőbe és felakasztotta magát.

– Akkor nem csomagolta volna össze a holmiját – jegyezte meg Vega józanul.

De Benna erre is gondolt, mert nem volt olyan nyugodt:

– Lehet, amikor elment, még nem gondolt semmi tragikusra. Csupán el akart onnan menni és működtek az életfenntartó ösztönei, vagyis elvitte azokat a holmikat, amelyekre a túlélés érdekében szüksége lehetett. De később, egy reménytelenül rideg hotelszobában átértékelhette az életét és rájött, hogy semminek sincs értelme...

Benna abbahagyta. A csönd megint közéjük zuhant, súlyosan. Végül az asszony halványan rámosolygott a lányra és széttárta karjait:

– Látod, ilyen események szülték a boszorkány meg az elátkozott híremet. Mert amikor keresni kezdték a férfit, valaki közölte, hogy egy órával a szigetről történő távozása előtt innen ment ki. Tőlem, az én házamból. No, mondani sem kell, mindenki rám támadt. Akkor is ide gyűltek az asszonyok, mint a múltkor. Persze nem álltam velük szóba. Viszont egyszer találkoztam a terebélyes asszonysággal, aki annak idején az apósával... Ez kint volt a mezőn, fenn az egyik domboldalon. Talán a szőlejébe ment kapálni, azt gondolom. Széles határban nem volt rajtunk kívül egy lélek sem.

Vega behunyta a szemét. Elképzelte, mint egy filmet. Látta is maga előtt, ahogyan a hatalmas és fájóan kék óceáni égbolt alatt találkozik a két asszony. Az egyik, aki kivette részét az élet örömeiből, most viszont megcsunyult, belehízott. És a nála legalább tíz évvel idősebb Benna a maga szikár termetével, az arccsontjaira feszülő bőrrel. A maga soványságában, figyelően átható tekintetével.

– Mondott valamit?

– Csak annyit: Miért avatkoztál bele? Mire én:

– A magad bűnéért ne másokat hibáztass. Gondoltál arra, hogy a fiad nem is tud semmiről?

– Ez a második mondat túl erős lehetett. Fenyegetésként is értékelhette, Benna. Ezt bizony nem kellett volna mondanod – így Vega.

– Most már én is tudom. Ő ebből csak annyit fogott fel, hogy megzsaroltam: ha tovább ugrál, elmondom a fiának, hogy a néhai nagyapja nem az, hanem az igazi apja volt... persze ilyesmi eszembe sem jutott volna.

Csak fel akartam rázni a nőt, hogy ébredjen már rá, mit is tett – a fiával! De persze azóta állandó fenyegetettségben él, pedig hát eltelt néhány év. A fia megnősült itt a szigeten, neki is vannak kisgyerekei. A nőből nagymama lett, de a gyűlölete most is üldöz. Tudom, érzem.

– Tudod, mi történik a faluban, ha nem is vagy ott?

– Nem tudok konkrét eseményeket. A vízióim ilyenekre ritkán vonatkoznak. De hát látom őket, amint járkálnak ide-oda. Nézem őket a házamból, amikor kimennek csónakon a vízre. Hallom, amit a gyerekek kiabálnak egymásnak. Hogyan és mivel csúfolják egymást? Olykor nappal vagy inkább este sétálok az ültetvények felé. Nem szívesen mutatkozom előttük, ha hallom, hogy mennek haza a férfiak és nők valamelyik munkával terhes nap után, beállok a bokrok, a fák közé. Az árnyékba... Alkonyatkor nem vesznek észre, nagyon fáradtak már. De mindig hallok tízegynéhány mondatot és körülbelül sejtem, hogyan élnek és mi történik velük.

Vega most álomból ocsúdott. Körülnézett. Mit keresnek az erdőben? Benna észrevette a mozdulatot, jól érezte a hangulatot. Tovább ment pár lépést és leguggolt egy fatörzs mellett:

– Gyere csak ide és nézd meg. Hát nem gyönyörű?

Gombák nőttek a fán. Mintha a törzsből eredtek volna, de Vega sejtette, hogy csak rátapadtak. Afféle élősködők.

– Laskagomba. Nagyon finom – magyarázta Benna.

Összehajtogatott, kicsiny vászontarisznyát húzott elő sok zsebe egyikéből. Mindig lehet nála ilyesmi, ha kijön a házból – futott át a gondolat Vega fején – hisz nem tudhatja, mikor mit talál. Bogyókat, ritkán látott növényeket, gyümölcsöket. Talán ki is kapar valamit a földből, hazaviszi, és ott elülteti. Gyógynövények, fűszernövények is teremnek a szigeten.

– Segíthetek?

– Persze. Tanuld meg, hogyan kell őket leszedni. Óvatosan... így ni – Benna hangjában melegség terjedt szét. Vega már kezdte sejteni, hogy ezzel a hanggal csak növényekhez és talán állatokhoz szól az elátkozott asszony.

Alaposan megszedték magukat gombával. Az erdő rejtekén, mindössze öt-hat fa törzsén nőtt a laska, de amit most elhoztak onnan, az jó időre elég lesz. A tömött tarisznyát aztán felváltva vitték a házhoz.

Késő délután volt, amikor kávéztak a teraszon.

Benna néhányszor teljesen megfeledkezett a vendégről és csak nézett a távolba. Mintha az óceánt kémlelné. De olyan arccal, mint aki szeretne túllátni a föld görbületén, hihetetlen messzeségbe... Vega egyszercsak váratlanul hangosabban szólt rá:

– Most hol vagy, Benna?

Az asszony összerezzent. Mosolygott, de idegesen:

– Itt.

– És az előbb hol voltál?

– Messze.

– Azt láttam – Vega eddig évődött, de most valahogyan elkomolyodott a lelke. Ott belül sejtette, hogy valami fontos dolog zajlik le a nőben. Hát hallgatott.

Benna kis szünet után jól láthatóan visszatért. Ismét kezébe vette a csészét, itta a tejjel bőven felöntött kávét és most már a tekintete is Vegára szegeződött.

– Furcsa belegondolni, hogy ha mi elmegyünk, akkor minden megy tovább ugyanúgy, vagy majdnem ugyanúgy, mintha itt lennénk.

– A halálra gondolsz?

Benna összerezzent. Talán nem akarta kimondani ezt a szót? Félt tőle, gyűlölte? Sóhajtott:

– Igen. Az ember az élete évei alatt nagyon megszokja az életet. Nagyon is úgy hiszi végül, hogy ő maga is szerves tartozéka ennek az életnek és ebből egyenesen következik, hogy az nem is létezhet nélküle... Ha én, mint élő, nem tudom elhinni, hogy létezhetnék e világ nélkül, akkor hajlamos vagyok azt hinni, hogy ez fordítva is igaz.

– Pedig nem igaz – rázta fejét Vega. Olyan hangon szólt, hogy abból tudhatta Benna: ő is gondolkozott már ezen. És csakugyan el-eltöprengett a világ és az egyén dolgain. Benna ebben nem kételkedett, talán éppen azért hozta szóba mindezt itt és most, mert tudta, hogy ebben partnerre lelt Vegában.

– Szóval szörnyű dolog lehet elképzelni, hogy eljön egy nap, egy óra, egy perc, amikor én megszűnők lenni. De a nap ugyanúgy fog sütni, az órák ugyanúgy követik egymást, a hét napjai és a hónapok is. Lesz néhány ember, aki talán érez valamit – örömet vagy bánatot – amiatt, hogy elmentünk. Aztán lassan kikopunk az emlékezetekből. Itt maradnak a tárgyaink, már ez is döbbenetes, hogy ezek a jelentéktelen dolgok túlélnek bennünket. Ruhák, fotók, ékszerek, szemüveg, cipő, kesztyű... És ezer más tárgy, amikről egyidőben azt hittük, nélkülük nem létezhetünk. Mások használnák majd őket, ruhánkat cipőnket szegényebbek kapják, ha megkapják. A szemüvegünket előbb-utóbb eldobják, nem kell senkinek. A fényképek talán léteznek még, de egyre fogy a számuk, és elfoszlanak, akár az emlékek az ismerősökben. Maradnak még a nagyobb tárgyak...

– Utánad maradna ez a ház.

– Igen. Ahogyan a férjem után is megmaradt. Én még ápoltam az ő emlékét, ahogyan mondani szokták. De mivel nincsenek gyerekeink, hát a mi emlékünk már sokkal rövidebb ideig tart majd. A szigetlakók, különösen az idősebbje még majd olykor kiejti a nevemet. De még később már a név is kikopik az emlékezetükből, előbb a Carten veszik el, aztán a Benna is. Elszáll, mint a madár. Minden halál csak növeli a távolságot egykori létezésem és a többi túlélő között. Mert egyre kevesebben fognak emlegetni engem is.

– Itt marad a ház. Ez emlékeztető – ismételte Vega makacsul.

– De ki fog benne lakni? – a kérdés fájdalomkiáltássá nőtt. Benna utána hallgatott egy percig. Vega mozdulni sem mert. Ösztönösen érezte, egyetlen kicsiny mozdulata, az általa keltett nesz elröppentheti ezt a hangulatot. Volt valami gyászos a levegőben, ugyanakkor nagy kérdés volt ez. És talán nem csupán Benna számára. Az utód nélkül maradt emberek kérdése. Csak az volt a furcsa, hogy így szemre Bennának volt még legalább harminc éve. Akkor meg honnan ezek a fekete gondolatok, témák?

– Tudod, Vega, egyszer már az is eszembe jutott, hogy írok egy végrendeletet és abban megbízok valakit, hogy miután engem eltemettek, robbantsa fel a házat.

Vega döbbenten kapta fel a fejét. De most sem szólt – figyelt.

– Talán az önzés beszél belőlem... lehetséges. De most, amikor élek, olyan hihetetlen és kegyetlen gondolatnak tűnik: valaki beköltözik a házamba, és ott fog lakni – amikor én már nem leszek? De mit érdekel az engem akkor már? – mondhatná valaki, például a sekélyes gondolkodásúak, a fantáziátlanok. Azok, akikben nincs egy csöppnyi empátia sem. Akik csak anyagban gondolkodnak és a lelkük – bár van – olyan, mintha nem is létezne. Akik úgy vélik, ha egyszer vége az életüknek, akkor annak tökéletesen vége van.

– Hiszel a reinkarnációban?

– Hiszek – bólintott Benna azonnal, gondolkodás nélkül. – De ez nem válasz az én kérdésemre. Mindenki sokszor él, hiszem. Én is, te is, mások is. De a két élet között nincs kapcsolat. Ezért sajnos az előző tapasztalatokat sem tudjuk hasznosítani, és emlékeink sincsenek. Nem is lehetnek. Így a reinkarnációnak valami más értelme van – semmiképpen sem az, hogy ebből nekünk valami hasznunk származzon.

Vega körülnézett. Tetszett a ház, már egy csöppet sem érezte idegennek. Most valahogy furcsa volt arra gondolnia, hogy egyszercsak eljön az a nap – talán már a jövő héten? – amikor összecsomagolja bőröndjét. Jön Bruno és lecipeli a poggyászt a komphoz. Milyen érzésekkel fog visszanézni a szigetre...? És mi lesz Larsszal?

A jövő egyetlen nagy rejtély volt számára.

Talán nem volt az Bennának. Mert az asszony ültében váratlanul hátravetette a fejét. Csukott szemmel, torokhangon szólalt meg:

– Itt vagyok, de mintha nem most lennék. A teraszon két kisgyerek játszik. Valaki időnként kijön megnézni őket... Vigyázni kell, nehogy felmásszanak a korlátra, leeshetnek... Vidám kiáltásaik felverik a házat. A vaskapu nyílik, már nem nyikorog, gyorsan fordulnak a zsanérok. Autó hajt be a szikla-garázsba, és megint csukódik a kapu... A levegő megtelik jósággal. Nyugalommal. Biztonsággal. És a tenger ugyanúgy hallgat, mint évekkel korábban.

Vega zavarban volt. Mi ez? Valami vízió...? Zavara csak nőtt, mert Benna most elhallgatott. Semmit sem mondott, nem folytatta, ezért aztán kínos lett a csönd. De nem tartott sokáig.

Az asszony hirtelen magához tért. Körülnézett, rámosolygott Vegára és letette a kezében tartott kávéscsészét. Felállt.

– Gyere, mutatok valamit.

Lementek a belső lépcsőn, ami eddig hátra vezetett, a szikláktól övezett kis udvarra, a kertbe. Ám Vega csak most vette észre, hogy a félhomályos folyosó fordulóknál van egy keskeny ajtó. Benna annál torpant meg, kinyitotta. Maga ment előre. Itt is sötét volt, valami raktárféle helyiség lehetett, kis ablakkal. De a másik végén ismét volt egy ajtó. Ez vasból, belülről zárva.

Benna biztosan rendszeresen olajozta a zárat, vagy gyakran nyitotta is az ajtót – mert szinte érintésre nyílott. A vasajtó külső felülete durva volt, a tengeri levegő, a pára megmarta.

Vega csodálkozva pillantott meg egy kis erkélyt.

Ezt a teraszról nem láthatta. Most besütött a nap ebbe a kicsiny sziklamélyedésbe. A fél szobányi boltíves sziklafal alatt egy kőbe vájt mélyedésben porcelán urna állt. Magányosan, csupán néhány már száradó virág társaságában.

– A férjem hamvai – mondta Benna olyan hangon, hogy nem hagyott kétséget afelől: a dolog számára teljesen mindennapos. – Nagyon jó ember volt. Mielőtt meghalt, azt kérte, égessem el őt és ide tegyem az urnát. Merthogy innen úgymond láthatja a tengert...

Az urnában lévő hamvaknak nincs szemük, – vetette volna ellene Vega. De persze tudta, hogy most hallgatni kell. Profán és cinikus gondolatát nem akarta közölni az asszonnyal. Aki egy pillanatig mozdulatlanul állt szemben az urnával. Aztán megfordult és ő is a tengert nézte. Mint aki ellenőrizné, milyen látvány jutott hát kedves halottjának...?

Vega is azt nézte inkább. Gyorsan hátat fordított az urnának, a korláthoz állt. Innen kicsit másképpen látszott az óceán, mint fentről, a teraszról. Csak a part egy része volt a szeme előtt – éppen az, ahol délelőttönként vagy reggelente úszni, napozni szokott. A lapos, félköríves partrészlet, mögötte a felmagasodó hegyoldallal. És persze arra kifelé, amerre a szeme önkéntelenül is száguldott-fordult – az óceán.

A víztömeg most éreztette súlyát. Nem volt mozdulatlan, mert odakünn a nyílt vízen fújt a szél. Egyre-másra hullámokat görgetett a part felé. De vidám volt a napsütés, ezért senki sem vette komolyan azokat a hullámokat. A tenger csak önmagával játszott talán. Minden hullám fehér tarajokat szült, ezek a zöldeskék hullámokon lovagoltak egy ideig, aztán leszálltak róluk.

Belebuktak a gördülő vizekbe, elsüllyedtek, vagy olykor talán a szél kapta le őket, foszlatta szét vízben, levegőben. De másutt újak születtek, és minden taraj eljutott előbb-utóbb a partig. Akkor is, ha közben százszor meghalt és százegyedszer is újjászületett.

Benna talán arra gondolt: ezt látja most a férje?

Aki nagyon kedves lehetett neki, – ezt érezte Vega. Ahogyan egymás mellett álltak a korlátnál, oldalról pillantott az asszonyra. Valami okból Benna most mintha kisebb, megtörtebb lett volna, mint máskor. Talán saját borús gondolatai hatottak rá így...? Vega egyik karjával magához ölelte. Benna nem szólt.

Így álltak ott egy percig, aztán az asszony kibontakozott Vega amúgy is azonnal, engedelmesen eltávolodó karjából. Az urna felé intett:

– Ott a polcon van hely még egy urnának, ezt ne feledd.

– Ugyan, miket beszélsz – kezdte volna Vega a zsörtölődést. Ahogyan szoktuk azt mondani még a halálos betegeknek is, miközben tudjuk mi is, ő is, hogy az egész csak egy udvariassági formula, szokásos nyelvi-viselkedési fordulat, nem kell és nem is szabad komolyan venni. Mégis mondjuk, mégis meghallgatják.

Talán olykor hisznek is benne.

Vegának nem maradt több ideje ezen gondolkodni.

Benna a külső udvar felé vezette őt:

– Holnap tehát nem leszek itthon. De te bármikor bejöhetsz – és egy kulcscsomót nyújtott a nőnek.

Vega döbbenten állt:

– Mi történt? Miért jönnék ide, ha te nem vagy itthon?

– Csak azt akarom, hogy mindig itthon érezd magadat ebben a házban. És hogy a dolog ne kapcsolódjon az én jelenlétemhez – tovább nem magyarázott, legyintett, mint aki efféle jelentéktelen dolgokra most már nem akarja pazarolni az idejét. Vega persze nagyon jól tudta, hogy nem fog eljönni holnap. Átvette ugyan a kulcsot, de biztos volt benne: másnap távol tartja magát a háztól. Nem tudta pontosan, miért, de így látta helyesnek. Ugyanakkor mélyen meghatotta a gesztus. Én mikor adnám oda valakinek a lakáskulcsaimat? Akit egy hete ismerek...? Még egy férfinak sem, legalábbis kezdetben. Hogyne, hogy bármikor bemehessen – éppen akkor is, amikor ő nincs sehol?

– Akkor holnapután találkozunk, Benna!

Benna nem válaszolt, csak intett. Fáradt mozdulattal csukta be a kaput.

8.

**A szigeten kívül**

Benna befejezte a levelet. Még egyszer átfutotta.

Különös zsongást érzett magában. Nem is tudta, pontosan hol? A fejében, a mellkasában, vagy teste egyéb mélységeiben? Mintha vibrált volna egy-egy izom, a szíve sem úgy vert, ahogyan szokott.

Egy pillanatig ezen is eltöprengett. De aztán a régi szokások győzedelmeskedtek – ezúttal is. Mint mindig az életében.

Hát a kötelességtudat győzött benne. A levelet betette egy mappába. Itt vannak a holnapi ügyek, amit el kell intézni... Azt a nagy borítékot is mellé helyezte.

Ott vannak a címek is, amelyeket fel kell keresnie. Telefonszámokkal, odaszólhasson a távolból is, ha a délelőtti program elhúzódna, és nem juthatna el idejében a másikhoz... De azt mondták, megvárják. Péntek lesz holnap, más munkát nem vállalnak.

Kicsit félt mindettől. Még sohasem kellett ilyesmiről gondoskodnia. Megint a férje jutott eszébe, de aztán elhessegette a képet. Most más a helyzet, nagyon is más.

Odakünn közben beesteledett. Az asszony kiment még a teraszra. Nézte a tengert, de mást látott. Aztán eszébe jutott, hogy a hátsó udvaron kötélen száradnak a mosott ruhák. Lement hát a lépcsőn. A félhomályban pirosan, kéken, sárgán világított némelyik ruhadarab.

Az a blúz, amely olyan, mintha maga a napsugár lenne. Vagy az a piros kendő, amit oly régen a férjétől kapott, amikor ideköltöztek.

*A szél összeborzolja a hajadat, kedvesem.*

*Nem baj, azért még elviselsz...?*

*Te csinos vagy, mindig nagyon tetszel nekem. De gondoltam, jobban fogsz látni, ha a hajad nem lóg a szemedbe folyton...*

*Igazad van, szívem*.

A rég elhangzott párbeszéd ismét élt. Újra elhangzott, bár nem a levegőben. Nem szájból fülbe ment. Inkább lélektől lélekig.

Benna vitte a kosarat, fel a lépcsőn. Minden ruhának jó szaga volt. Tengerszaga, szélillata. Kellemes volt még megtapintani is.

Amikor beért, egy pillanatra elfogta a rosszkedv. A reménytelenség. Most mindezt berakja a szekrénybe. És akkor mi lesz? Mi változik? Semmi. Ugyanakkor az az igény is dolgozott benne, hogy a házban rend legyen.

Mindig így tett, ha elhagyta a szigetet. Ha bármi történne... mert ugye bármikor bármi történhet... Valakik majd jönnek ebbe a szobába. Hivatalos képű emberek mesterkélt méltósággal, és az ehhez tartozó komor képpel nyitják majd a zárakat...

De az még nem most lesz, – sóhajtotta. Mindazonáltal csakugyan rendet csinált a szekrényekben. Aztán végigment a konyhán és a nappalin is. Mindenütt elrakta a fölösleges, elöl heverő tárgyakat, ruhadarabokat.

A félig nyitott könyvet, amit előző napon olvasott. A kis hálószobába nem ment be. Ott majd holnap reggel csinál egy kis rendet.

A műhelyben a szőnyegek... A legkisebb szövőszéken a táj, amit Vega elkezdett. A másik kettőn az ő munkái. Hát azokkal is lesz még némi tennivaló. Nem is kevés. Ajka szélén a reménytelen félmosolyt hamar felváltotta a makacs kifejezés. Benna Carten semmit sem szokott félbehagyni, te világ! Jobb, ha tudod...!

Belenézett a sötét ablakokba. A tenger felől nem látszott fény. Az ivoneri világítótornyot innen eltakarják a sziklák, a dombok. Az a lényeg, hogy az óceánon közeledő hajósok látják. Nekik kell tudniok, hol a sziget.

De mi is tudjuk, nagyon jól tudjuk, – gondolta még az asszony, aztán lassan elindult a fürdőszoba felé.

Éjszaka megint történt valami.

Benna álmodott. Az álom közömbös volt, nem is emlékezett rá. Ám mielőtt véget ért volna, az ébredés helyett hirtelen egy másik helyzetben találta magát.

Ez volt rá a helyes kifejezés – helyzet. És ezt még abban az állapotában is érezte. Kicsit meg is nyugodott, mert szerette tudni, mi a dolga, hol van, mit várnak tőle. Igaz, itt most nem tudhatta pontosan, de legalább abban biztos lehetett, hogy ez nem álom.

Az, hogy ismét a jövőt látja maga előtt, csak halvány sejtés volt valahol a tudata alján.

Az sem volt világos, kinek a jövője? Miről van itt szó egyáltalán?

Valakik mozogtak a távolban. Talán a tengeren.

Még nem volt világos kép. Köd uralta a tájat, makacs, nehéz, nedves köd. Mint nagyon nehéz teleken néha megesett itt a tengerparton. Olyan köd, amit ha belélegzik az ember, szinte darabosan szakad a tüdejébe. Hűvös rongyok, cafatok, fehérek, nehezek a párától.

De a köd oszladozott. A távolban mintha kicsiny sziget magasodna. Vagy az valami jármű...? Nem tudhatta, pedig jó lett volna tudni. Ebben a különös félig álom-félig éber helyzetben is érezte, hogy ő most nincs magánál. És egy pillanattal később – talán éppen e gondolat hatására, ha az ugyan gondolat volt, nem egy ösztön – már látta is önmagát, kívülről.

Eleinte meglepte, hogy szerepel a saját álmában.

Ez vajon jóslat, vagy valami régi esemény idéződik fel benne...? Azok a kis alakok talán gyerekek. Ő is volt gyerek. Ő is kiúszott egy-egy zátonyra, kavicsszigetre, amikor a folyóban leesett a vízszint. Nyár közepén a városuk melletti folyóban alig maradt víz. Az is hirtelen olyan szennyes, zavaros lett, olykor a szülei meg is tiltották, hogy odamenjen. De hát a vízszint olyannyira leesett, hogy száraz lábbal bemehettek a gyerekek akár a folyó közepére is. Ott már az erős naptól kifehéredtek a száradó sóderhalmok. Néha jókora sárgára festett erőgépek, markolók jöttek. Teherautók zúgtak a parton, fel-felhördültek a markolók, láncok csattogtak. A pneumatikus tolókarok valószínűtlenül fényesen és tisztán bújtak ki tokjaikból, hogy aztán ugyanott tűnjenek el ismét, hamarosan.

Benna vergődött álmában. Ezt is érzékelte. A vízió még mindig nem éles, nem látott arcokat. Az alakok is olyan homályosak voltak. Az a távolban talán kavicsos zátony volt. Annak nézett ki – nem mozdult. A folyó viszont jó nagy hullámokat vetett. Ilyenekre talán csak akkor került sor, amikor odabent a mély vízen elhaladt egy-egy nagy tolóhajó. Kettő vagy négy uszályt tolt maga előtt. Összekapcsolták őket, orruk feltúrta a habokat, szinte sebezte a folyó hátát – képzelte valaha Benna, amikor még kicsi volt.

Most felnyögött, öntudatlanul. Önmagát látta, egyszerre volt kicsi és nagy. Az a látó, akinek a szemén keresztül tapasztalta az eseményeket, valahová a magasba emelkedett. Mint a filmforgatásnál az a daru, amelyen az operatőr ül a kamerával. És olykor a rendező is.

A víz csakugyan víz volt, de Benna nem tudhatta, folyó az vagy tenger? Nagyon szélesnek látszott.

Talán volt ott túlsó part is. Vagy sem?

Minden olyan bizonytalan volt, ez kedvét szegte.

Volt egy pillanat, amikor már nem is akarta tovább nézni önmagát és az eseményeket. Mellesleg olyan homályos volt a kép, hogy nem igazán látta, mi történik.

Lassan a tudata aljára szivárgott, hogy valami baj van.

Vagy baj lesz? Mintha valaki kiáltozna. De lehet, ezt is csak képzelte...?

Amikor egy perccel később – még mindig részese volt a látványnak, magasról nézett le a vízre és azokra a kicsiny alakokra – hirtelen belenyilallt a fájdalom. Egy pillanat alatt kiszakadt ebből az álomból – ebből a sajátos, különös állapotból. Amikor szeme megnyílott, a sötétben olyan érzése volt: továbbra is látja azt a képet.

Valami vízparton kis alakok, és a hívás jön a messzeségből. Oda kell mennie, nem tud ellene tenni semmit.

Talán nem is akar...

A sötétség eluralta szemét, lelkét. Az agyát. Most már nem látta azt a tájat. Belehatolt, hogy éjszaka van.

Az ágyában fekszik. Akkor hát az nem volt más, mint álom...?

De valami azt súgta, ne adja fel ilyen könnyen.

Nem hagyatkozhat efféle sejtésekre. A dolgokat komolyan kell venni. És nem telt bele egy újabb perc – talán csak annyi – amikor Benna Carten már tudta: ismét látomása volt. A vízió talán jósolt valamit, talán nem. Ez aligha a múlt volna – vagy ha mégis, hát semmiképpen sem az ő múltja.

Talán mégis a jövő. De kié...? Ezen gondolkozott, miközben érezte a hátán az ágy nyomását. Vonzza a föld, mint mindenkit. Vajon a haldoklók is érzik ezt?

Vagy nekik már mindegy, máson jár az eszük – amíg jár egyáltalán?

Aztán elhessegette ezeket a különös gondolatokat.

Lassan lecsillapodott. A nyugalom azonban már nem uralta el őt, hiszen minden sejtjében érezte: közeledik a hajnal. Hamarosan pirkad. Vagyis ez már az a nap, az a bizonyos péntek. Így hát nem érdemes már elaludni – gondolta.

Amikor Benna betette táskáját a motorcsónakba, még sejtelmes fények uralták a partot.

A villához tartozó sziklás kis öbölben az árnyékok voltak az urak. A keleti falak tövében ott ült az éjszaka.

Kicsiny, megcsomósodott feketeségek lapultak a kövek mellett. Mintha már végleg beolvasztották volna magukba a táj összes darabját.

Innen nem láthatta az asszony, hogy keleten vörös felhők feküdtek az égre. Csak annyit, hogy délen és nyugaton – amerre az öböl nyílott – már majdnem kékül az ég. Volt ugyan még egy szürkés árnyalata, és néhány rózsaszín kis felhő is átszaladt rajta, de a nap még nem kelt fel.

Korán indult, mint mindig. Nem akart olyankor elhúzni Zagora előtt, amikor kifelé vagy befelé mennek a horgászok. Az éjszakaiak ilyenkor húznak hazafelé, zajos kis motorok berregnek a hullámgát mögött. A mólók visszaverik a hangot, sokszorozzák is.

De a hajnali horgászok meg ilyenkor mennek ki. Az igaziak kihasználva a csöndes időt, eveznek. Jólesik megmozgatni az éjszakai ágyban ellustult izmokat. De az ő ladikjai végén is ott van egy-egy kis motor. Néha szelíd, ártalmatlan hullámok dobálják a csónakokat.

Bennük a botok, a színes műanyag vödrökben a csali, a tartályok a reménybeli zsákmánynak. A feleségtől csomagolt étel és a termoszban a forró tea. Olykor üvegben másféle ital.

Benna ismerte őket. Arcról, afféle parti találkozásokból. Akadt köztük, aki a kalapja széléhez emelte egyik kezét, ha a motorcsónakok elmentek egymás mellett. De csak akkor, ha egyedül voltak kint a vízen.

Zagora kikötője előtt soha nem köszöntek – még megláthatták volna a falusiak is... Benna fensőbbséges mosollyal ajkán húzott el ilyenkor, mintha ő sem ismerné az urakat.

Nagyritkán az is megesett, hogy útjába került valamelyik halászbárkának. Ilyenkor jöttek vissza nemegyszer. A Kardhal, a Cápa, no és régebben a Delfin is. Az már nem jön többé.

Az asszony lelki szemei előtt felmerült Tony Grandi arca. Kár érte, ő rendes volt – vélte most.

Kiszedte a lakatot a láncból. A súlyos fémszemek csörrenve csúsztak végig a stég időtől megviselt padlóján. Aztán belehullottak a motorosba.

Benna evezővel lökte el a kis hajót a stégtől. Az indítókulcsot a helyére tette, ujjai közé fogta, erősen.

Ilyenkor mindig volt benne egy kis félsz. Ha a motor nem indul be, ha a szerkezet nem engedelmeskedik, mit tehetne? Nem tudja megjavítani. Igaz, évek óta nem volt vele baj, de ha most, mégis... Akkor szégyenszemre ki kell mennie a partra, fel a házba, aztán a hegyi úton le a faluba. Megvárni az első kompot, azzal átmenni. Közben elviselni, ahogyan nézik őt a szigetlakók. Kibírta volna, persze, hogy kibírta volna. Néha megesett, amikor ősszel vagy kora tavasszal is mennie kellett, mert már fogyóban voltak a készletek. De akkora hullámok kergetőztek a szorosban, hogy a motorcsónak már nem volt biztonságos. A komp viszont még járt, az többet bír ki...

A motor az első érintésre indult, és Benna gyomrában azonnal felengedett a nyomás. Otthonosan csúszott kezébe a kormányrúd, testében vibrált a motor. Majd a tankot is meg kell töltenie, és tartalék üzemanyagról is gondoskodhat. A ház egyik sziklapincéjében nincs is más, mint azok a tartályok. Nem, nem érheti őt kellemetlen meglepetés. Mindig mindenre fel kell készülni.

Mielőtt elhagyta az öblöt, ültében visszanézett.

Mindig így tett, amikor itt járt. Sok minden megeshet az emberrel – hát visszanézett, hogy ha kell, esetleg utoljára lássa a házat. A házukat. A házát. Gondolatban még annyira ott élt a férje, hogy tudatosan nem is választotta el magát tőle. És ha eszébe jutott az urna ott a sziklafalban, egyszerűen megnyugtatta önmagát.

Hiszen csakugyan ott van.

A motor kényelmesen pöfögött. Az öblön túl elérték a csónakot a hullámok, de ilyenkor reggel még az északnyugati szélnek sem volt ereje. Hát hullámfiai, akiket a vízzel együtt hozott a világra, szintén csak szelíden nyaldosták a csónak palánkját.

Amikor már kiért a szirtfok elé, még egyszer visszanézett. De a ház akkor már nem látszott. Viszont a komor sziklafalak mindig valamilyen ünnepélyes érzést sugalltak neki. Hát ezért szerette ezt a percet. Amikor a szirt eltakarta előle a távolabbi sziklákat, megfordult és előre nézett. Balra lassan kibukkantak Zagora házai.

Benna ilyenkor gázt adott, a motorost biztos kézzel vezette rá a szoros vizére. Igyekezett elég távol elhúzni a halászfalu kikötője előtt, ne is lássa amazok arcát.

Persze biztos lehetett benne, hogy azok viszont látják őt. Nem jöhetett-mehetett olyan korán vagy későn, hogy valamelyik szemfüles szigetlakó ne lássa meg a motorost. így hát Benna biztos volt benne: nem telik bele fél óra és az egész faluban tudják majd a hírt: Az a boszorkány átment a szoroson. És ehhez csatlakozik majd a legtöbb szájban a második mondat is: Mi a fene dolga lehet neki odaát...? Hogy egy idő múlva aztán megszülessen a mai napon róla szóló harmadik mondat is: Biztosan bevásárol az az átkozott nőszemély...

És tulajdonképpen Benna még hálás is lehet, hogy csak ennyit, csak így mondanak róla. Mert talán akadnak ott olyanok, akik őt nagyon mélyről, zsigerből gyűlölik. Nem tudják ugyan, hogy miért kell így tenniök – de könnyebb a lelküknek ha utálhatnak valakit. Talán tudat alatt azt hiszik: nem elég, ha szeretünk egy-két embert a közösségben – kell legyenek ott olyanok, akiket viszont utálunk. Így teljes a kép, így jön létre valamiféle képzelt egyensúly...?

Akkor kelt fel a nap. Az égbolt keleti peremén, valahol messze a szárazföld fölött kibukkant az a kicsiny vörös gömb, amely eleinte még nem is vakította a belenézőket. Csak valamivel később tört át fénye a vöröses párákon, és beleszúrt a kíváncsi szemekbe. A táj világosodott, az égbolt színesedett.

A motoros belefutott a még halványan születő, reszketve vibráló kicsiny aranyhídba. A hullámok még pirosan reszkettek, tétován. Néhány fehér tarajt és tajtékot is rózsaszínre festett az égi sugárzás. Mígnem a csónak brutálisan belefutott a képbe és egyetlen pillanat alatt szétzavarta, összerombolta ezt a gyönyörű képet.

Vega hajnalban ébredt.

Szokása szerint még néhány percig mozdulatlanul feküdt. Ősi dolog lehetett ez benne – egyszer el is képzelte, hogy az ősei vagy százezer évvel korábban szintén így tettek. Amikor felébredtek, vagy valamilyen zaj miatt felriadtak – az első percben mozdulatlanul fekve maradtak, hogy ha az ellenség, a veszélyforrás már közel van, még ne támadjon rájuk. Igyekeztek tájékozódni, mielőtt kinyitják a szemüket...

Hát így feküdt ő is. A kábult álomból ébredve az első pillanatokban nem is tudta, hol van. Amikor szemhéja felpattant, értetlenül bámulta az idegen mennyezetet, a szoba sarkát. Aztán hirtelen beugrott neki, hol is van.

És a következő gondolata nem Lars, hanem Benna volt.

Lars jóleső háttértudatként terült szét benne. Kellemes érzést adott, hogy volt. Hogy létezett, hogy bizony valamilyen értelemben már az övé is volt. És amikor kimondta – valahol nagyon mélyen a lelkében azokat a szavakat, hogy Lars az enyém – nem arra az éjszakára gondolt, amikor őrülten szerették egymást ott az ősgyepen.

Amit Lars iránt érzett, az sokkal erősebb volt. Ha pedig Tony jutott eszébe... kénytelen volt arra gondolni, hogy Tony, szegény, csak arra szolgált öntudatlanul is, hogy felébressze az asszonyban a szerelmet. Vagy talán csak a vágyat a testi érintkezés iránt, ami még egyáltalán nem volt szerelem.

Ami Tonyval csak elkezdődött, és olyan hirtelen véget ért – az folytatódott Larsban. Vega számára kezdett összeállni a kép. Saját jelenlegi helyzetének képe.

Három hét alatt mennyire megváltozott minden!

Három szigetlakót ismert meg – és teljesen bizonyos volt benne, hogy mindhárman alakítottak valamit az életén. Tony talán a legkevesebbet. Ő csak Lauron pótlása volt, a férfi nélküli hónapok után az első mohón megkívánt emberi test. Nem kételkedett abban, hogy Tony alkalmas lett volna a szerelemre is – de hát ez már nem derülhetett ki.

Lars a sors nagy ajándékának tetszett. Egy kész ember, aki mindenben hozzá illik. Míg Tonyban azt a fiatalos lendületet becsülte, amellyel a fiú felbukkant mellette, és örült vidámságának, fiatalságának – az alig pár évvel idősebb Lars maga volt a megtestesült nyugalom, a biztonság. És ha az ősi késztetésre hallgatott, akkor nem a szeleburdi fiatalt kellett választania, hanem a megállapodottabbat, a valamivel idősebbet. Így volt ez minden korban és sokáig így is lesz még, hiszen ez belénk van kódolva. Az utódokat olyantól akarjuk és olyanra bízzuk, aki azokat életben tartja majd, aki fel is tudja nevelni...

A harmadik személy kétségtelenül Benna volt.

Ahányszor eszébe jutott az asszony, mindig valami melegséget érzett a lelkében – és ugyanakkor nagy káoszt. Bennával kapcsolatban rengeteg dolog nem volt még világos – és kételkedett abban, valaha is világos lesz-e?

Annyira zavaros volt a viszonya az asszonyhoz.

Volt egy olyan perc is, még az első napokban, amikor Benna a házába invitálta – hogy csúnya gondolata támadt. Benna talán olyan nő, aki a nőket kedveli...? De aztán rögtön el is búcsúzott ettől. Annyira abszurd volt, és a későbbi események egyáltalán nem igazolták.

Inkább valamiféle aranyos takarót érzett-látott maga előtt, amikor meghallotta önmagában a Benna Carten nevet. Az asszony meleget sugároz, van benne valami nagyon jó. Amit itt a szigeten csak nagyon kevesen tudhatnak, érezhetnek. Vajon valaha is megtapasztalták-e...? És ha igen, hogyan felejthették el?

Vega felkelt. Amikor függőlegesen állt már, elreppentek az iménti gondolatok. A fürdőszobában nem volt elég hely tornázni, hát miután kimosta szeméből az álmot, visszajött a szobájába.

Az ablakon át gyerekcsapatot látott. Néhány fiú és lány ment libasorban a ház melletti ösvényen. Amikor felértek a dombtetőre, habozás nélkül nekivágtak a partra vezető meredeknek. A kis testek és fejek hamarosan eltűntek a lány szeme elől.

Annyira azért érdekelte a dolog, hogy reggeli közben megkérdezte Rosa asszonyt:

– Hová mennek ilyenkor a gyerekek? Egy egész kis csapatot láttam vonulni arrafelé – és mutatta az irányt a kezével.

Rosa asszony kissé meglepő módon keresztet vetett. Mi több, eddigi szokása ellenére majdhogynem egy csúnya szó is kicsúszott az ajkán, de azt félúton elkapta és mintegy visszagyömöszölte ujjaival. Azután az égre nézett, és így fohászkodott:

– Valaki már igazán tehetne valamit a kölykök hülyesége ellen!

– Mit csinálnak? – Vega maga elé húzta a kávéscsészét. Ezt a pillanatot szerette a legjobban reggelizés közben. Amikor ajkához emelheti a meleg tejeskávét.

Egyszerre látja világosbarna felületét, érzi az illatát és egy pillanattal később az ízét is. Ahogyan a jóleső, finom meleg szétárad a testében... Ilyenkor az is eszébe szokott jutni, hogy milyen jó élni. Meg az is, hogy jó volt Európában születnie, itt élnie. Afrikában vagy a föld más szegény vidékein nem lenne ilyen jó dolga és rengeteg jó érzésről, kicsi vagy nagy élményről kellene lemondania. Mi több, meg sem tudná, talán soha, hogy ilyen érzések egyáltalán léteznek. Az éhező afrikai gyermekek jutottak eszébe. A felpuffadt barna hasukkal, nagy fekete szemükkel... Ilyenkor kicsit megkeseredett szájában a kávé.

– Hát aki nem ivoneri, az bizony el sem tudja képzelni. Tudja, van itt egy öböl, meg egy másik szikla. Az itteniek Szurdoknak nevezik. Olyan, mintha egy kis sziget lenne. A kettő között nemegyszer nagyon örvénylik a víz. Különösen akkor, ha egy bizonyos irányból fúj a szél... No, szóval a kölykök oda merészkednek be halat fogni.

– Felnőttek nem mennek velük?

– Annál azért okosabbak itt, még a férfiak is.

Ez a még a férfiak is elég határozottan hangzott el és egyértelműen jelezte, hogy Rosa Natah mit gondol az emberiség feléről. Vega magában kuncogott. Viszont amikor végzett a reggelivel és fogta a strandra szánt holmiját, eszébe jutott: elmegy és megnézi a gyerekeket. Rosa asszony magyarázata semmit sem árult el igazából arról, mit és hogyan művelnek ott a kölykök. És Vega volt még annyira gyerek – ott, legbelül – hogy érdekelte, mit csinálhat egy csapat gyerek, ha felnőttek nélkül tölti az idejét.

Felment hát a dombtetőre. Visszanézett, látta a házat és a saját ablakát is. Aztán tekintete körbeszaladt.

Most majdnem körbenézhetett akadálytalanul – csak az egyik ivoneri domb takart el egy kicsiny darabot a tengerből.

A víz nem volt nyugodt. Azon a péntek reggelen ugyan kék égből sütött a nap, de az óceán most közepesen hullámzott. A szél északnyugatról fújt, szaggatottan. Nem sugallt viharveszélyt a dolog, hát Vega nem is tartott ettől. Miután kigyönyörködte magát a látványban, követte a szemmel alig látható, mégis kitaposott keskeny ösvényt a gyepen. Errefelé már erősen lejtett a talaj és földből kinőtt szürke sziklák, embernyi nagy kövek között vitt az útja. Még a bokrok is egészen aprók voltak, mintha az örökös szélben nem mernének nagyobbra nőni. Ne kapaszkodhassanak beléjük a mozgó levegő láthatatlan ujjai, karmai...

Az ösvény hamarosan a domb túlsó oldalára vezette őt. Itt bokrok is nőttek. Alant a mélyben megpillantotta a tengert. Itt is hullámzott, de valahogy másképpen.

Kicsiny öböl lapult itt a sziklafalak között. Lehet, Vega sétált már erre, kicsit távolabb a dombtetőn és nem is sejtette, mi van itt. Ezt a helyet biztosan csak a szigetlakók ismerték.

Nagy köveket kerülgetve ért le a partra. Az ösvényt nem látta, de már nem is volt rá szüksége. A kövek természetes lépcsőt alkottak, és különben is hallotta a gyerekhangokat. No meg azt a különös zúgást...

A partra leérve először erre a zúgásra figyelt fel.

Látta, hogy itt sokkal kisebbek, de valahogyan gyorsabbak a hullámok. Szorgosan csapkodták a parti köveket. Mintha az odakünn méltóságteljesen, néha fenyegetően gördülő nagyoknak kicsiny másai lettek volna.

Amíg a kövek eltakarták, Vega leselkedett. Három fiút és két kislányt látott. Ez volt az a banda, amelyet az ablakából látott. Az eltelt fél órában már alaposan berendezkedtek itt. Nagy piros és sárga műanyag vödröket raktak a partra, két fiú egy csónakot állított az élére – az oldalsó palánkjára – és komoly képpel nézegették a fenekét, nem sérült-e...? Teljesen olyanok voltak, mint a felnőttek. Mint az ivoneri halászok...

Akik ők is lesznek majd egyszer, – villant a nő agyába.

A harmadik fiú meg az egyik kislány egy nagy merítőhálót emelgetett, olyan nagy volt és a nyele is vaskos, hogy Vega csodálta, egyáltalán elbírják.

Nem akart leskelődve lapulni, viszont félt, hogy megzavarja a játékot, hát mégis behúzódott egy nagy szikla mögé. Látta, hogy a kis öböl közepén – ahogyan Rosa asszony leírta – magasodik egy több háznyi magas jókora szikla. Olyan volt, mint apró sziget a nagy sziget mellett. Eléggé kitöltötte az öblöt, csak egy keskeny kijárat maradt mellette. A másik oldalán apró zátonyok füzére akadályozta meg a kijutást a nyílt tengerre. Ahol nem volt ilyen árnyék, mint itt, ott már valósággal tombolt a napsütés. Aranyfényben úsztak a hullámok és úgy tűnt, mindegyik egyenesen erre tart.

Be is rohantak a két nyíláson. De míg a kis zátonyok, kiálló sziklák valósággal megfésülték a tarajos hullámokat és azok megszelídülve csúsztak be az öbölbe, addig a sziget-szikla másik oldalán akadálytalanul robbantak be. Ez lehetett az az effektus, amire Rosa asszony célzott – értette meg Vega. A tenger a szikla mellett két oldalról jött be a kis öbölbe, amely nem volt nagyobb három teniszpályánál – de az egyik oldalon csak csökött, elcsituló hullámok jutottak be. A másikon viszont szabadon ömlött be a víz, harsogva zúgott a sziklafalak között, aztán körberohant a kis öbölben.

Ütköztek is egymással és megtört, szaporán csapkodó kisebb hullámok képében verődtek a parthoz.

Az öböl közepén pedig szinte folyamatosan örvénylett a víz. A hullámok körbe-körbe keringtek, megmozgatták az alsóbb rétegeket is. A halak pedig ott voltak – most már Vega is látta őket! Kitáguló szemmel, talán ősi vadászösztönnel figyelte, hogy az örvény közepén olykor-olykor ezüstös foltok villannak a habos tarajokban.

Halak!

Ott voltak, sokan. Az óceán hullámai is besodortak közülük jó néhányat, és biztosan voltak olyanok is, amelyek itt húzták meg magukat az öbölben. Az északnyugati szél besodorta a táplálékukat is. Jó vadászterület volt ez a halaknak...

És az embereknek is.

A gyerekek tudatában voltak, mit szerezhetnek itt.

Vega csak azt csodálta, hogy a felnőttek nem jönnek ide. Persze, a komoly, meglett férfiak, akik egy Kardhal vagy Cápa méretű hajón járnak ki az igazi óceánra, azoknak ez gyermekjáték lenne. Talán még kiskorukban jártak itt utoljára, azóta a Szurdokot a gyerekeknek hagyják...

Pedig itt elég sok halat lehet fogni, – értette meg Vega. Kényelmesen elhelyezkedett, letette egy kőre a napozóágyát, ráült. A gyerekeknek eszükbe sem jutott, hogy bárki is figyelheti őket. Nagyon természetesen viselkedtek, hisz maguk között voltak. A fiúk végül úgy látták, hogy a járműnek nincs semmi baja. Talán csak a lányok előtt fontoskodtak, mutatván szakértelmüket...?

Végre lefektették a csónakot és óvatosan a vízre tolták, egyelőre csak félig. A kislányok berakták a vödröket és a nagy merítőhálót. Amit csak ketten tudtak felemelni.

Két fiú és egy lány szállt a csónakba. Vega észrevette, hogy nem vittek magukkal evezőket. Viszont a csónak farában, a palánkon volt egy lyuk, amibe kötelet hurkoltak. Ahogyan a csónak óvatosan távolodott a parttól, az ottmaradt két gyerek tartotta a kötelet. Jókora összetekert köteg volt még belőle a parton. Vega kezdte felfogni, mi célt szolgál mindez. Ha a csónakot elragadná az örvény és nagyon pörgetné az öböl közepén, ezzel vissza tudják tartani.

De látta azt is, hogy még várnak a kölykök. Mind meredten figyelték az öböl szabad bejáratát. Ahol műútnyi szélességben sorban ömlött befelé a tengervíz, a hullámok bömbölve marták a köves partot. Az öbölben egyre magasabb lett a vízszint. Még eltelt néhány perc, és Vega azt is észrevette, hogy a lábához legközelebb eső partszakaszon az addig kiálló köveket is ellepte a víz. Egyre több volt belőle az öbölben. A kis zátonyok között kezdett előbb visszacsorogni. De ott nem volt elég hely, és ezért tovább nőtt, emelkedett a vízszint.

Aztán egyszercsak akkora lett a nyomás, hogy szembefordult a betörő hullámokkal. A felszínen talán néhány csökött kis hullám még betörhetett az öbölbe – de igazából ott a két sziklafal között most kifelé zúdult a víz.

Az erőre kapott áradat összecsapott a befelé tartó hullámokkal, szétzilálta azokat. Az öbölben gyorsan apadt a víz, egy perc tellett el talán, vagy annyi sem, és a szint hirtelen az eredetire apadt le. Hogy ez hol van, a parti kövekre tapadt zöld moszatrétegről látta Vega.

Amikor a víz kezdett kiáramlani az öbölből, a parton álló gyerekek éles kiáltást hallatva engedték a kötelet, és vele a csónakot. Egy oszlopszerű kő volt a parton, félig a földből állt ki. Beásták, vagy eleve ott nőtt? Fényes felületét a sok kötél simította ki?

A csónak sebesen besiklott az öböl közepére. Akkor a parti gyerekek a szikla köré tekerték a kötelet, a csónak megtorpant. A víz még mindig apadt, de már lassabban. A csónakban a kislány leült az evezőpadra és egy-egy kézzel megtartotta a fiúkat. Ujjai a nadrágszíjakat fogták, erősen. A két gyerek erőlködve a vízbe emelte a merítőhálót és a nyelét valahogyan rögzítették, tartották erősen. Közben véget ért az apadás, a víz az öböl közepén ismét örvényleni kezdett. Forgatta a csónakot is, de a kifeszülő kötél megtartotta ugyanott. Néha egy-egy erősebb hullám megemelte a járművet a gyerekekkel együtt. Ha lazult a kötél, a közepe beleért a vízbe, de aztán kipattant ismét. Gyöngysorként hullottak le róla a vízcseppek.

Az örvénylés ismét a felszínre dobta a halakat.

Nem sejtették a veszélyt. Amikor egyszerre kettő-három is a merítőháló fölé ért, a gyerekek kiáltva emelték ki. Néha egy-egy hal vergődés közben kijutott a háló szélére, és csobbanva esett vissza. De a fiúk áltálában fürgébbek voltak és mielőtt ez megtörténhetett volna, máris a csónak fölött voltak vele, befordították és a halak a járműbe estek bele. Aztán visszamerítették a hálót, fogták a palánkot. A kislány összekapkodta a halakat, betette a vödörbe és visszazárta a fedelet. Majd ismét megmarkolta a fiúk nadrágszíját. Keményen ellentartott a lábával. A csónak ezenközben néha majdnem megperdült, a víz ide-oda rángatta. A ferdén érkező hullámok és a sziklákról visszacsapódó víz egyszerre tíz irányba vitte volna.

A zaj nagy volt. A parton maradt két gyerek feszülten figyelte a kötelet. Vega is várt. Most nem akarta zavarni őket. Megvárta, míg egy negyedóra múlva látva a vízszint emelkedését – a csónakban ülők valamit intettek a partiaknak. Akkor azok elkezdték húzni a kötelet. Amint sikerült kihúzniok az öböl közepéből, az örvényből, akkor már nem volt baj – közelebb a parthoz nem volt ellenirányú szívóhatás, sőt a sziklafal mellett körberohanó hullámok egyenesen kisodorták a csónakot a partra. Csak arra vigyáztak, ne ütközzön a szikláknak.

Ilyenkor a merítőháló már a csónakban volt, három pár meztelen, nedves láb meredt kifelé a palánkról. A csónakbeli gyerekek azzal tartották vissza a járművet, nehogy túl erősen ütközzön a kövekhez.

Végül ismét a parton voltak. Kihúzták a csónakot félig, kitették a vödröket. Most azok szálltak be, akik eddig a parton vigyáztak a kötélre, aztán új, üres vödröket tettek be. A vízszint kezdett esni, az áradat ismét kisöpörte a túl sok vizet az öbölből... A csónak hát besiklott az öböl közepére, hogy egy perccel később ismét forogni kezdjen az örvénylés és a halak mit sem sejtve bukkanjanak a felszínre...

Vega eleget látott. Tulajdonképpen nem volt miért odamenni, megzavarni a kölyköket. Amikor csöndesen elosont a közelből és a bokrok takarásában kaptatott fel a meredek köves ösvényen, arra gondolt: a gyerekek csak megijedtek volna tőle. Egy idegen, egy felnőtt, aki beleszól a dolgaikba...? A játékukba, ami azonban ugyanakkor komoly élelemszerző ügyeskedés is lehet?

Talán a mai ebédet szerezték meg, öt családnak?

Ez annyira szép volt, hogy némi büszkeséget érzett.

Mintha bármi köze is lett volna az öbölhöz, az eseményekhez vagy a gyerekekhez. Hát igen, a halat biztosan megeszi valaki, és akkor már nem volt hiábavaló a kockázat.

A bokrok közül, fentről, még egyszer lenézett. A fiúk éppen kiemelték a hálót, miközben körülöttük valósággal forrongott a víz. Talán nem is olyan veszélyes a dolog, csak a Rosa-féle asszonyságok ijedeznek – nyugtatta meg önmagát is. Aztán a dombon átvágott a másik öböl felé, amelynek partján majd kiterítheti testét az áldott, aranyló napfénynek.

Délután volt egy kis ideje.

Maria éttermében ebédelt, mint rendesen. Igaz, a hely általában Tonyra emlékeztette, de észrevette, hogy már kopik az emlék. Végül is, a sziget minden pontja emlékeztetheti valakire. Ha felnézett a dombtetőre, ahol akkor éjjel ő és Lars... Hát igen. Egészen beleborzongott annak az éjszakának az emlékébe.

Még soha nem volt ilyen jó egy férfival. Lars, Lars... Izgatóan kellemes érzés volt arra gondolnia, hogy a férfi holnap megérkezik. Itt lesz Lars, az ő embere, a férfi, és valahol ismét annyi örömet adnak majd egymásnak...

Tehát nagyon szép volt az élet. Ma este talán visszajön Benna is, bár vele is csak holnap reggel találkozik, így beszélték meg.

Délután arra gondolt, hogy bemegy a faluba, fagylaltozni. Mindössze pár száz métert kell majd megtennie, tehát nem volt ez egy nagy séta. Ehelyett azonban úgy döntött, hogy egy merész ötlet nyomán körbejárja a szigetet.

A parton indult el. A nap még magasan járt, és Vega nem sietett. Vállán a kis tarisznyával, benne egy palack még hűvös ásványvízzel rótta útját. Zagorától nem messze ment le a partra. Szándékosan ott, ahol nyomát sem látta az embereknek. Nem álltak házak, nem volt út, és a közelben sem járt senki.

Ültetvények alatt haladt el. Most látta csak, mennyire érdekes alakulat ez az Ivoner. A sziget partjain volt egy keskeny, néhány alig ösvény-szélességű terület, ahol azért olykor járhatott valaki – látta nyomaikat.

Aztán hirtelen emelkedett a terep, pár embernyi magasságban a sziklákra az évezredek során rátelepedett a por, a szél földet is hordott oda, növények eredtek meg.

Néhol volt egy-egy lejáró ösvény, leginkább két ültetvény között.

A feje fölött hát kerítés nélküli szőlőskertek kezdődtek, vagy egy-egy gyümölcsös törpére vágott fáit pillantotta meg. Néha árnyékukban haladt. Az ösvény meg-megszakadt, olykor alaposan megtornáztatta Vegát, mert sziklákat kellett megmásznia, vagy veszélyes, nedves, tengeri párától síkos köveken mehetett csak. Még egy pillanatra az is eszébe jutott, hogy ha véletlenül beleesik a tengerbe vagy a lábát töri, bizony senki sem siethet a segítségére. Veszélyes is lehet az élet ilyen helyen, – mondta önmagának figyelmeztetően.

De hát a nagyvárosban is az, sőt veszélyesebb. Ráadásul undorító.

Egy nagy kövön megállt és a tengert nézte. Próbálta maga elé idézni a nagyváros zajait, hangulatait.

Ez túl jól sikerült – egy pillanatra a legforgalmasabb kereszteződésben érezte magát. Mintha ott állna a járda sarkán, száz másik emberrel, akik mind türelmetlenek, árad belőlük az idegesség. Mennének már, de egy piros lámpa feltartotta őket. Toporogtak a lábukkal, és toporognak a lelkükben is. Az elsuhanó autó bűze az orrot facsarja, a zaj elviselhetetlen...

Hát itt most jobb volt, sokkal jobb. Tényleg, minek is lakom én ott? – tette fel a kérdést. Rájött, hogy csak most mondta ki – de valahol a tudata alján már legalább egy hete születőben volt és van ez a kérdés.

Tudatba vágóan éles volt. Szinte fájt. Nem értette, miért habozik?

Az a két ember, aki most a szigethez kapcsolta, valamilyen mértékben szintén erre billentette a mérleget. Beköltözhetne Bennához, és mire Lars is elrendezi a maga életét, vagy a közelben fog dolgozni, addig talán, bérelhetnének itt egy házat. Vagy talán az erdészet segít a férfinak, ha az családot alapít...

Mit ugrálsz, Vega? Lars még meg sem kérte a kezedet!– figyelmeztette magát.

Benna Carten késő délután jött ki abból az irodából. Nagyon furcsán érezte magát. Amúgy sem kedvelte a várost. Hosszú volt ez a nap, – gondolta. Jó lett volna visszarohanni a szigetre, de ettől is tartott. Valamiféle reménytelenség-érzés uralta el őt. Ez annyira szokatlan volt számára, hogy eleinte el sem akarta hinni. Idegen volt a dolog.

Lassan ment az utcákon. Valami persze mégis a kikötő felé húzta őt. Végül egy parkba érkezett. Galambok sétáltak peckesen a járdán, fel-felsandítottak rá is.

Hoztál valamit? Magot, morzsát, bármit? – kérdezték ezek a tekintetek. Burukkoltak, piros gyufaszállábakkal mentek ide-oda, fontoskodtak. Egy hím folyton egy nőstény nyomában járt, farktollait széttárta és szaporán bólogatott a fejével.

Benna hallgatott.

Benne is csönd lett, és nem is volt kihez szólnia.

Nem hiányzott most a beszéd. Meg különben is – túl korán volt még ahhoz, hogy hazamenjen. A motorcsónakja várja a kikötőben. A tenger nem viharos, haza fog érni. A nap nyugaton van, de messze még az alkony.

Messze az alkony...?

Keserű volt a mosoly a szája szélén. Az élet nem tréfadolog. Ki is mondta ezt? Hát igen, az ügyvéd.

Amikor meghallotta. Nem fogja kikotyogni, titkot kell tartania. Még jó, hogy vannak ilyen szakmák és ilyen emberek. Olyanok, mint a papok a gyónási titokkal.

A papokról a templom jutott eszébe, aztán már látta is. Elég volt a padon ülve elfordítania a fejét, hogy szembetűnjön az a torony. Régebben sokszor elment mellette, de sohasem volt odabent. Mit árthat...? – kérdezte önmagától. Persze nagyon jól tudta, hogy ez képmutatás. Azelőtt sohasem járt ott, hát akkor most miért...?

De nem gondolkozott sokáig. Lassan felállt. A galambok kelletlenül húzódtak el előle. Lábai magányosan koppantak a park útján. A templom mind közelebb volt, a torony pedig mintha már-már fenyegetően magasodott volna a törékeny asszony fölé.

Ivoner nem volt nagy sziget. A kerülete mindössze pár kilométer lehetett. Még csak délután öt óra volt, amikor Vega újra Zagora közelébe ért. Persze itt-ott rövidített, hiszen például a Szurdokba sem ereszkedett le ismét, és a strand zsákutcáját is elkerülte. Inkább odafönt ment végig, ahonnan lenézhetett az alant hullámzó vízre. A szél egyenletesen fújt északnyugat felől, és most sem hozott felhőket. Csak a habtarajos hullámokat görgette maga előtt és azok fehér tajtékkal csapkodták a sziklás partokat.

Már látta maga előtt Zagorát, amikor a dombtetőről egy kis fekete pont közeledett. Először nem tudta felismerni, aztán rájött, Bruno fut feléje. Már ez is meglepte – a gyerek eddig nem szokott ilyen sebesen mozogni.

Ellenkezőleg, a megfontoltság szobrát lehetett volna mintázni róla.

Most lihegve ért oda és amint egy kis lélegzethez jutott, magyarázta:

– Küldetésem van...

– Az jó. Ezt igazán kevés ember mondhatja el magáról – tréfált Vega. De Bruno most nem volt alkalmas alany az ilyesmire, bár pontosan értette, hogy az idegen nő a küldetés szó alatt most sokkal fontosabb dolgot értett. Mélyet lélegzett:

– Úgy értem, üzenetet hoztam. És mivel jól megfizettek, hát beszaladtam az egész szigetet. Mondja, merre csatangolt?

Vegát mulattatta ez a szemrehányás. A kiskölyök felelősségre vonja őt, a szabad embert? Hát nem mehet oda, ahová akar? De Bruno is belátta, hogy nem ez a megfelelő hangnem, hát nagyvonalúan legyintett:

– No, hagyjuk. Megbocsátok... Valaki beszélni akar önnel, kedves Vega Vaal.

– És ki az?

– Majd odavezetem – így a gyerek, hasonlóan ellentmondást nem tűrő hangsúllyal. Vega azonban megmakacsolta magát:

– Tudni akarom, mielőtt elindulok.

– Hogy milyen kíváncsiak a nők! – fakadt ki a gyerek. – Pedig direkt a lelkemre kötötte az... szóval az illető, hogy ne áruljam el előre, kiről van szó.

– Hát akkor ne áruld el. Rendes ember?

– Igen – vágta rá a gyerek gondolkodás nélkül. – Nem kell tőle félnie, igazán.

– Nem félek – jelentette ki Vega határozottan.

Attól kezdve nem beszéltek. Bruno csöndesen ment mellette. Zagora felé indultak, de nem tértek be a faluba. Amikor a nap már majdnem érintette a tengert, célba értek.

Az ültetvények során volt egy kisebb ház. Kis kert tartozott hozzá. Meg talán a mögötte lévő szőlőskert, bár ezt Vega nem tudhatta biztosan. Bruno megmutatta a kaput, aztán villámgyorsan elszaladt.

Ez nem sok örömet ébresztett Vegában. Miről van itt szó? Valami csapdába csalták, vagy...?

Különösen akkor ijedt meg, amikor a kerítés másik oldalán egy jókora, sötét test mozdult... Kutya volt, nagytestű. Meghatározhatatlan fajú. Vega csak állt, a szíve a torkában dobogott. A kapu inkább jelképes lehetett, ez az állat bármikor átugorhatja. Akkor aztán hiába javítja meg a síkfutás világrekordját, ez biztosan utoléri...

De a kutya nem ugrotta át a kaput. Inkább bement a házba, kettőt vakkantott, és kijött megint. Így jelezte, hogy vendég érkezett. A homályosuló világban egy alak tűnt fel, közeledett a kerítéshez.

Egy nő volt. Meghatározhatatlan korú. De mindenképpen idősebb nála, igaz, nem sokkal.

– Szia, Vega Vaal.

– Ismerjük egymást? – a kérdés annyira filmszerű, nagyvárosbeli volt. Olyan távoli, előkelő – hogy semmiképpen sem illett ide. Mégis városi nő vagyok, a fenébe is! Az ember nem könnyen bújik ki a bőréből...

Ivonerben másképpen kéne viselkednem.

– Valamilyen értelemben biztosan – felelte amaz rejtélyesen. – Gyere be. Beszélgessünk.

Vegának ugyan komoly kétségei voltak afelől, csakugyan beszélniök kellene-e? De követte a nőt. A kutya megszagolta Vegát, majd a combja mellett ballagott is. Amint becsukódott a ház ajtaja, leült és szemét a kilincsre függesztette.

Odabent, ebben az apró házban, nem is volt nappali. Hát a konyhában ültek le, ahol egyszerű étkezősarokban állt egy apró asztalka. Minden azt sugallta, hogy ez a nő egyedül élt itt.

Aki harminckettő-harminchárom lehetett. Fekete haj, nem túl szép arc. Kemény tekintet és valami reménytelenség. Sovány volt a nő, hihetetlenül vékony végtagokkal. Ezenfelül is volt benne valami furcsaság, ami nem tetszett Vegának. Valami, ami őt taszította és idegenszerűséget sugallt. Nem illett bele az ivoneri emberekről alkotott képébe.

A nő nem kínálta őt semmivel. Leült és szótlanul nézte Vegát. Az meg őt. Látta, hogy az idegen szemei karikásak. Rosszul alszik.

– Ki vagy? – kérdezte Vega egyszerűen.

– Anna Brondy.

– És...?

– Nem hallottad a nevemet? – most amaz kérdezte, halkan.

– Bizony sohasem hallottam – Vega számára kicsit szürreálisnak tűnt a dolog. Már majdnem felállt, hogy elmenjen, amikor a nő folytatta:

– Maradj. Én voltam Tony Grandi menyasszonya.

– Tonyé...? – Vega döbbenten nézte. A tekintetéből kiolvashatta a másik, mire gondol. Amaz hát folytatta, mint aki belelát a másikba:

– Igen, én harminchárom vagyok, ő meg csak huszonöt volt. No képzelheted, hogy nem voltunk hivatalosan eljegyezve. Tony anyja kikaparta volna a szememet, ha csak megemlítem az egész ügyet...

– Titkos menyasszony voltál, azt akarod mondani? – Vega szája kiszáradt. Abszurd volt a helyzet, de most már nem akart elmenni, míg meg nem tudja, miről is van itt szó. A menyasszony a vőlegény halála után jelentkezik a férfi szeretőjénél.... Modern filmek kezdődnek így, – jutott még eszébe.

Anna Brondy beletörődve ingatta a fejét:

– Titkos menyasszony... így is mondhatjuk. Mióta a szüleim meghaltak, egyedül élek itt. Aztán egyszer bejött Tony... Ez egy éve volt. Hazajött a főiskoláról. Látogatóba... estig itt ragadt, sok mindenről beszélgettünk... Aztán lefeküdtem vele.

Vegát nem rázta meg a dolog. Hiszen Anna az előbb mondta már, hogy Tony menyasszonya volt.

Márpedig Tony nem az a férfi volt, aki egy menyasszonyt csak udvariasan körülugrál és hozzá sem nyúl.

De azért még nem mindent értett. Már kérdezte volna, de Anna megelőzte a válasszal:

– Jobbnak láttuk titokban tartani... egyelőre.

Ahányszor hazajött, mindig eljött hozzám. Csak este, hogy senki se lássa. Merthogy titkos menyasszony vagyok, ugyebár...

– És te hittél neki – szögezte le Vega.

Anna szomorúan ingatta a fejét:

– Igen. Tudod, kire számíthattam volna itt a faluban...? De most már ő sincs nekem.

Vega furcsa dolgot tapasztalt. Mintha a sors küldte volna elé ezt a nőt. Azért, hogy lefaragja róla az utolsó érzéseket, amelyek Tonyval kapcsolatban még a lelkéhez tapadnak. Különös volt, de kezdett megkönnyebbülni. Tony a halála óta amúgy is halványodott, viszont most, ebben a percben egy nagyot zuhant is. Kicsit töprengett, keserű lett a szája íze, de aztán kimondta:

– Ne haragudj, de ostobán viselkedtél. Miért hitted, hogy szeret?

– Hiszen mondta – szakadt ki a lányból. A vénlányból.

Vega úgy bólogatott, mint egy orvos, aki éppen most állapított meg betegénél egy súlyos kórt:

– Hát persze. Mondta... – mielőtt gúnyosan mosolygott volna, eszébe jutott: Lars – Tony fivére! – ő is ezt mondta. És ő elhitte.

– Olyan szép fiú volt. Kár, hogy meghalt.

– Igen, kár érte.

– Te is a szeretője voltál – jelentette ki Anna egyszerűen. Vega nem látta értelmét, hogy tagadja. Főleg azért nem, mert már elmondta a falusiaknak. Hamarosan Lars is megtudja – lehet, éppen tőle. Nem akarta titokban tartani. Tony meghalt és már semmit sem tehet.

Érte sem tehetnek semmit a túlélők.

– Igen, egyszer. Az indulása előtti órákban. Talán minden másképpen lett volna, ha hazatér a Delfin és rajta Tony is. De nem jött haza.

– Nem jött haza... – visszhangozta Anna. Most már nem nézte a nőt, inkább kezébe temette arcát. Vegát megint elfogta az értetlenség. Miért van ő itt...?

– Ezt akartad nekem elmondani?

– Látni akartalak, Vega Vaal, így, közelről. Hogy megnézzem, mennyivel vagy szebb nálam. Hogy megtudjam, miért esett beléd Tony Grandi!

– Nem esett belém. Én sem voltam szerelmes belé. Csak tetszettünk egymásnak. Tudod, ez manapság már csak így megy.

– A városban, de nem a szigeten.

– Lehet. Mindenesetre Tony már nagyon is városiasan viselkedett, amikor megismerkedtünk.

Csönd volt. Ismét Vega kérdezett:

– És most mit csinálsz?

– Semmit. Itt vegetálok – Anna körbemutatott.

Aligha csak a házat, de a szigetet is értette alatta. Egész Zagorát odalent a parton, egész Ivonert idefent, köröskörül talán az óceánnal együtt.

Vegában hirtelen makacs bizonyítási kényszer ébredt. Ez sem sokáig lesz titok, hát kimondta:

– Megismerkedtem Lars Grandival. Egymásba szerettünk.

Anna döbbenten nézte:

– Gyors nő vagy, Vega Vaal. A nagyvárosban ez már csak így megy? Lefekszünk az öccsel, aztán amikor meghalt, gyorsan lefekszünk a bátyjával is? Ha az egyik nem vált be, talán majd a másik?

Vega csodálkozva észlelte, hogy nem sértődött meg. Pontosan tudta, mit érezhet Anna Brondy. Neki már nincs Tony – úgy igazán soha nem is volt az övé az a szertelen, aranyhajú és örökké jókedvű fiatalember...

Ezt ő is tudja. Csak mondott valamit Tony, amikor nőre éhesen hazajött és gondolta, lefekszik ezzel a vénlánnyal. Mert hát a szigeten nem talált más szabad lányt.

És látta Anna arcán, ő is sejti ezt. Talán álmatlan éjszakáin pontosan tudja is.

– Megtudhatnád, hogyan megy ez a városban – az ötlet nagyon gyorsan született a lányban és szinte futva igyekezett kimondani, mielőtt meggondolja magát. Hogy ne vonhassa vissza többé.

– Például úgy, hogy odaköltözöl.

– Én? A városba? De hogyan?

– A legjobb lenne egy autón, vagy vonaton – engedte meg a tréfát, de az arca komoly maradt. A hangja sugallta, hogy nem viccel. Anna elfelejtett minden egyebet, le nem vette róla a szemét. Így nézték egymást a kis asztal fölött, a konyhai lámpák fényében. – A városban drága a lakás. Nekem van egy, nem is kicsi. Neked éppen jó lenne, Anna Brondy.

– De hát... – még nem értette. – Az lehetetlen!

– Van itt valakid? – csapott le Vega.

– Nem, nincs. Mióta Tony... Egyedül vagyok. Nem akarom a kertet művelni, nem is értek hozzá. Mások művelik, mióta a szüleim nincsenek.

– És itt sohasem találsz magadnak férfit – tette hozzá Vega, kegyetlenül realistán, rosszindulat nélkül.

Anna értette:

– Vagyis azt mondod, költözzem a városi lakásodba? És te hol fogsz lakni?

– Itt – mutatott körbe Vega. Még mindig nehezen hitte, hogy ez így lehetséges. De végül is – miért ne?

Egyelőre elég nekik egy ekkora kis ház. Amíg csak ketten lesznek. Lars és ő.

– Vagyis hogy... cseréljük el?

– Természetesen. Teljesen törvényesen, írunk majd szerződést is. Az én ottani lakásom a nagyvárosi árak miatt ér annyit, mint ez a kis ház földdel itt Ivoner szigetén. Az az ország kellős közepén van, ez meg a szélén. Előtte persze kérdezősködhetsz, mondjuk ingatlanirodákban. Azt fogják mondani, hogy az a lakás még valamivel többet is ér, mint ez a ház. De nekem nem számít. Én Ivoner szigetén akarok élni, te meg szívesen elmennél innen. Nem kell hirdetned, hogy eladod ezt, és nem kell keresgélned a városban sem. Nem fognak hitegetni, nem fogsz hónapokig keresgélni, és nem fognak becsapni sem.

Anna válla rázkódott. Sírt. Vega nem tudta, miért.

A lány felállt. Akkor Vega is felpattant. Anna megfogta a karját:

– Jobb vagy hozzám, mint Tony volt.

Az igazán nem nagy teljesítmény, – gondolta Vega, de persze nem mondta ki. Mást mondott helyette:

– Inkább nagyon is önző vagyok ebben a dologban. Megutáltam a nagyvárost és már nem tudnék ott élni. Ha pedig Lars is úgy akarja, akkor a szigeten fogunk lakni. Ebben a házban.

Anna a falnak vetette a hátát. Már nem szólt, csak bólintott. Aztán előre nyújtotta a kezét. Vega sejtette, hogy az ivoneri halászok és szőlősgazdák szokása szerint most paroláznak. Vagyis a kézfogás megpecsételi a szavaikat. Kötelező lesz az, ami eddig a percig csupán puszta szó, csak ígéret volt.

Kezet fogtak. Aztán már nem is beszéltek – miről is? Tudták, hogy majd a következő napokban beszélnek.

Talán éppen Lars jelenlétében is. Hiszen holnap már megjön!

Hazafelé a sötétben Vega majdnem ugrált örömében. Holnap jön Lars! És akkor már Benna is itthon lesz.

Ha pedig elmondja nekik a tervét, örülni fognak.

Vega megtorpant a dombtetőn. Ha előre nézett, a Natah-ház néhány otthonosan világító ablakát látta. Ha megfordult és lenézett, Zagora kicsiny házait sejthette a homályban. Csak néhol égett egy-egy lámpa. Az öböl előtt a tenger sötét volt, most nem látszottak a fehér hullámtarajok. Most is északnyugatról fújt a szél – és Vega annak is örült, hogy ezt érzékeli, tudja. Igazi szigeti asszony leszek – gondolta, ígérte. Kimondta hangosan is.

A hullámtörő mellett néha csillant valami fehér.

Egy-egy hullám... Vega lekapta tekintetét a tengerről.

Leguggolt, megtapogatta a gyepet. A földet.

Igen, a földet. Mert hát Ivoner, a sziget is föld, az éltető, a drága föld.

Ez hordoz bennünket a hátán. Csak benne bízhatunk.

9.

**Élet és halál**

Benna sötétedés után ért haza.

A motorcsónak halkan pöfögött. A hullámok halkan döngették a jármű fenekét, orrát. Amikor elhagyta a szárazföldet, még csak szürkült az ég. De mire az asszony a maga lassú, csöppet sem sietős módján megtette azt a pár kilométert, már besötétedett. Ivoner szigete inkább csak felsejlett előtte. Most nagy kört tett. Nem sajnálta az üzemanyagot. Nem akart Zagora előtt elhaladni és a kikötő látványára sem vágyott. Látta éppen eleget, valaha régen. Az utolsó komp már régen elment, és Benna egyetlen járművel sem találkozott a hosszú úton.

A szigeten csak kevés fényt látott. Talán valamelyik ültetvényen még dolgoznak? Vagy most szedelőzködnek? Laktak is némelyik felső házban, ahogyan ők nevezték. Az igazi, az első házuk odalent volt a parton. Minden ültetvény magasabban feküdt a falunál, az ottani házuknál. Ezért lettek azok felső házak.

A csónakban ülő asszony elé lassan új látvány fordult. Akkor is látta, ha nem látta. Képzeletben most nem éjszaka volt, hanem verőfényes napsütés. Mint azon a napon, amikor egy kölcsönmotorossal először jöttek a férjével a szigetre. Elhatározták, hogy körbehajózzák, és meg is tették. A férje innen, a nyílt vízről pillantotta meg először azt a széles hasadékot a két nagy fal között. Már akkor megjegyezte: ha a középső kis csúcsot sikerülne lefaragni és egyenletesre gyalulni, ideális lenne egy háznak...

Benna most sötétben jött. Bár mindenfelé terjengett a homály, maga az óceán segítette őt tájékozódni. A hullámok ugyanis fluoreszkáló fényt keltettek. És ahol közel volt a fenék, vagy a zátonyok, ott nappal is másképpen viselkedett a víz.

Benna idáig kiúszott nemegyszer. Motorossal pedig gyakorta jött erre nappal és este, vagy igen korai hajnalban. Tudta hát, hogy a zátonyoknál a megtörő hullámok nemcsak zajukkal figyelmeztetnek. A fehér hab csillan is a sötétben. Akkor is látni, ha nem világít oda erős zseblámpájával.

Hát nem is világított. A motoros kicsiny reflektorára sem volt szüksége. Teljes csöndben és sötétségben siklott a parányi hajó egyetlen utasával.

Amikor már ott volt az öböl előtt, határozott mozdulattal fordult be. Mennyi mindent tudok – jutott észébe – amit az évek során megtanultam, mind itt van a fejemben. Ez most mind kárba vész?

De elhessegette ezeket a fekete gondolatokat. Most már a homály ellenére is látta, hol a part. Fehéren törtek meg a hullámok, erősödött a szél. A hegy nem takarta el őt a légrohamok elől, erősebben kellett ellentartania a kormánnyal, mert a motoros kissé kiálló orrába bele-belekapott a szél.

De nem tartott már sokáig. Olyan biztonsággal siklott be az öbölbe, akárha nappal lenne. Amint beért a szirtek közé, a szél azonnal alábbhagyott, a hullámok pedig egyenesen eltűntek. Majdnem tökéletesen sima vízen haladt a csónak. Levette a gázt, lassított. Amikor felderengett előtte a part, le is kapcsolta. A lendület vitte a stéghez, miközben furcsa, szokatlan volt fülének az a nagy csöndesség.

Volt egy olyan halvány gondolata – reménye? – hogy Vega eljött, és meg is várja őt. Hiszen van kulcsa, már van neki. Bejöhet, főz egy forró teát, amit ott hagy a meleg főzőlapon, és vár. Ott ül talán a teraszon...

Ha igazán hinném, jeleztem volna a lámpámmal, ő pedig a teraszon vagy a nappaliban kapcsolgatná most a lámpákat, afféle gyermekes kalandként – tudta jól. Hát nem következett be. De mindez nem baj, – jutott még eszébe. Nem ez a baj.

Lassan kapaszkodott fel a sziklába vájt meredek és keskeny lépcsőn. Ismert minden fokot, naponta többször megjárta őket... hány éve is? Talpában vannak az egyenetlenségek. Lábában, agyában az egyes fokok közti különbségek. Mint ahogyan azt is tudja, mikor és milyen magasra emelje a kezét, ha a sötét házban a kilincsekre akar tapintani. A ház része lett testének, lelkének.

Ezért nem szabadna hagyni, hogy lakatlan maradjon, vagy hogy idegen költözzön majd bele – gondolta még. Felért a teraszra és most eléggé kifáradt. Lihegve állt meg a korlátnál. Visszanézett a tengerre. Nem akart saját gyöngeségére gondolni. És annak okára sem.

Másnap szombat volt.

Vega hamar felkelt és reggeli után lement a strandra. Sejtette – vagy biztos volt benne? – hogy egy rövid úszás közben Benna nézi őt a házból. A teraszról, azzal a már ismerős távcsővel. Így hát egyszer még intett is a ház felé, pedig nem tudhatta, valóban ott van-e Benna a teraszon? Innen bárhogyan is erőltette a szemét, nem láthatott el odáig.

Hát csak úszott egy nagyot, aztán kifeküdt a napra, száradni. Még mindig egyedül volt a parton. A turisták a jó idő ellenére sem jöttek. No, ami azt illeti, nem is hiányoztak neki.

Próbált most már úgy gondolni Ivonerre, mint egy itteni lakos. Hiszen itt fog élni – ezt eldöntötte. Sőt, mióta Anna Brondyval beszélt és parolával pecsételték meg egyezségüket, egészen biztos volt a dologban. Még akkor is ide költözne most már, ha Lars valami okból visszalépne a kapcsolatuktól.

De ebben viszont biztos volt. Nem csak Lars szereti őt, hanem ő is szereti a férfit. Most, ahogyan múltak a napok, sőt az órák, úgy lett egyre biztosabb saját érzelmeiben. Szereti Larsot és ez olyan mámorító volt...!

Még soha életében nem érzett ilyent. Próbált visszaemlékezni arra, milyen is volt Lauronnal az első időkben.

De Lauron Vaal mára már nagyon is az ex-férje lett, csak úgy tudott rá gondolni, és szinte semmi jóra sem emlékezett a közös évekből.

Itt volt viszont Lars, itt volt Benna és persze a sziget is!

Ettől megvidámodott. Úgy csapkodta a vizet, akár egy szertelen delfin. Nagyokat ugrott, talán a legszívesebben kirepült volna a vízből, éppen a delfinek könnyedségével. De aztán csillapodott. Amikor kilábalt a partra, vette észre, hogy kezdenek gyülekezni az emberek.

Mégis jöttek hát turisták! Csak persze nem a legelső, kora reggeli komppal. Talán már a Natah-házba is beköltözik valaki, rajta kívül? Rosa asszony biztosan örülne a kis mellékes keresetnek. De az egész sziget jól járna velük.

Már kezdek úgy gondolkozni, mintha magam is itt laknék... pedig ha így is lesz, attól még nem fogok részt venni a helyi idegenforgalomban.

A jövevények kis csoportokban szóródtak szét a parton. Javarészt családok voltak, meg egy fiatalokból álló csoport, három fiú, három lány. Most már Vega is jól látta, hogy mennyire másképpen mozognak, mint az itteniek. Volt bennük valami városi, ráadásul az olyan városiaké, akik kijöttek a természetbe és ennek most nagyon a tudatában vannak. Vega egy darabig feküdt a parton, a hátát süttette, állát feltámasztotta és napszemüvege mögül alaposan megnézte a jövevényeket.

A fiatal fiúk mind párosan voltak, hát egyik sem jött oda hozzá. Nem udvaroltak semmilyen ürüggyel, és nem mutogatták vélt vagy valós izmaikat. Ellenben hamarosan berontottak a vízbe és ott is ordítoztak.

A családfők csak oda-odapillantottak a csinos fiatal nőre, de nem mozdulhattak asszonyaik mellől. Egy kislány ugyan labdát pattogtatott a parton, az elgurult, éppen Vega felé. A kicsi odaszaladt és elkapta. De nem merte megszólítani az idegen nénit.

Amikor órájára nézett, már tíz felé járt. Ideje volt mennie Bennához. Volt benne egy kicsiny adag türelmetlenség, már csak azon csodálkozott, hogy eddig nem jutott eszébe: Benna várja. Biztosan most is távcsövezik...? Nem inthetett a villa felé – a sziklafalak mögül sütött a nap, tehát azok árnyékban voltak, nem is láthatta a házat – még félreértették volna integetéseit ezek a strandolók. Gyorsan összecsomagolta kis holmiját és nekieredt a hegyoldalnak.

Gyorsan haladt, ismerte már az utat. Ha itt lakom már... minden ösvényt megismerek egész Ivoneren. Sokat fogunk kirándulni. És főleg később, ha a kicsik is tudnak majd járni, és Lars sem lesz mindig a munkahelyén, remélem... Maga sem vette észre, hogy már nagyon is biztos a dolgában. És úgy tervez, hogy például igazából nem is látta még Anna Brondy házát. Azért alaposan meg kell majd nézni. Már csak azért is, hogy eltervezze, mit hová tesz. Az biztos, hogy a kis ház nem úgy fog kinézni, mint most, ha Lars és ő beköltöznek oda...!

Már fent volt a hegyoldalon. Hamarosan rálelt a Carten-házhoz vezető útra. Nemsokára megpillantja a vaskaput, tudta.

Még visszanézett a partra. A fürdőzők most kicsiny fekete, alig mozduló pontok lettek innen a magasból.

Az égen egyetlen felhő sem ült, a szél fújt, mint tegnap. Mint tegnapelőtt. Mint tízezer évvel ezelőtt. Vega ismét lehajolt, megtapogatta a földet, a füvet. A naptól meleg köveket.

– Enyém vagy, Ivoner...! – kiáltotta.

És ment tovább, amíg az úton össze nem találkozott Bennával.

Benna nagyon nyugtalan volt.

Ma éjjel alig aludt. És éppen erre gondolt, amikor végre aztán – nyúlós, önkívületi, rémes állapot után reggel magához tért. Valamit tennie kellett.

Furcsa vibrálást tapasztalt magában. Kívülről ezt senki sem láthatta volna benne. Még ő is nehezen érezte, inkább csak sejtette: tudat alatt mintha valamilyen dátumhoz, eseményhez közeledett volna. Valami lesz, valami lesz – dübörgött benne, némán.

És mivel csupán finom jeleit érezte, hát eleinte tudomást sem vett róla. Csak tett-vett a lakásban. Később rájött, hogy a napfelkeltét várja. Ez mindig eseménynek számított az életében.

Amikor lement az udvarra, ott még sötétség uralkodott. Talált magának néhány kisebb tennivalót, de maga is sejtette, ezekkel csak jobb híján foglalkozik. A szervezete ott belül elromlott, a szabályozók erejüket vesztették.

Mint az az óra, amit hetente kell felhúzni, de most már egy ideje nem tették meg vele, érte. Így hát ziláltan távolodik el a valós időtől, mindinkább csak a saját idejét méri, ahhoz hiszi magát közel. Azt tartja pontosnak, már ha az az óra önmagában is tud gondolkozni.

– És a szervezetem tudna élni a tudatom nélkül? – tette fel a kérdést Benna, a sötét belső lépcsőn jövet.

Szándékosan nem gyújtott fényeket – várta a napfelkeltét. Ilyenkor nemcsak pazarlásnak, de egyenesen fölöslegesnek tartotta volna a mesterséges fényeket.

Megszentségtelenítette volna a napfelkeltét, ha percekkel az igazi fény kibukkanása előtt holmi mesterséges, kicsiny kockákat világít meg. Minden helyiség egy kocka, vagy téglatest. Pár méter erre, pár arra, és vagy kettő, kettő és fél – felfelé. Egy szoba harmincvalahány köbméternyi sötétség, amit ujjának egyetlen hanyag mozdulatával ugyanannyi köbméter fényességgé változtathat. És akkor jobb lesz? – kérdezte, ismét hangosan.

Megszokta mostanában, hogy hangosan beszélhet a házában. Csak itt. Mert ezek a falak adták a biztonságot. És csak maga volt itthon, a falak, a szobák ura.

Meg a látványé.

Szokása szerint felment a teraszra. Könnyű kabátot dobott a testére – nem volt elég. Ma hajnalban hűvös volt. Benna mindig korán kelt, most amikor kiállt a korláthoz és körülölelte a levegő, érezte: ez még éjszaka. A tengerpart fölött lehűlt a levegő. Még nem indult meg a légjárás egyik irányból sem. A part hallgatott.

Különösen az öböl fölött terpeszkedett még a homály.

De Benna szeme, agya már régóta tudta, mi hol van. Hát látta a sziklás öblöt, látta a hegyoldalakat. Sejtette saját háza méreteit is.

Nem kellett csak sejtenie – percekkel később megindult a nagy kivilágosodás. A Föld elfordult, forgott rendületlenül. Bele a mind világosabb égboltba, amely előbb sötétszürke lett, aztán világosabb szürke – de még csak szürke, szürke. Közben elszürkítette a földet, a tengert is, mintha önnön színét ontaná el, egyenlően, pártatlanul osztogatva mindennek, mindenkinek.

Benna maga is szürke lett, része a tájképnek, kicsiny mozgó darabja. Aztán – az asszony már fázott – végre felbukkant az első fénysugár. Csak akkor fordult meg, irány a nappali. Ahol sokkal melegebb volt. Az egésznapos előző fénytömeget és melegtömeget begyűjtötte az ottani levegő, a bútorok, a padló.

Csak akkor ment el fürödni. És patikaszekrényét kinyitva döbbent rá, hogy az utolsó tégelynél tart. Az álomkenőcs – ő csak így hívta – mindig segített álomba ringatni őt. Tegnap este is eszébe juthatott volna. De nem, akkor szétzilálta tudatát valami...

– Nem baj, nincs késő. Ma sincs késő, és holnap sem lesz késő – mondogatta ismét hangosan.

És amint megnőtt a fény, összeszedte az ehhez szükséges kis tárgyait. Legfőképpen pedig a gyógynövénygyüjtő vászontarisznyáját, aminek belsejébe rekeszeket varrt valaha. De régen is volt... Egy percig állt és emlékezett. A férje akkoriban már nem érezte jól magát, hát csak ült a teraszon. A tengert nézte. Mintha a végtelen szabadságot jelentené maga a látvány. Talán hitt is benne. Ahogyan a beteg állat kifekszik a napra, különösen kora tavasszal – hiszi szentül, hogy a nap sugarai gyógyítanak. Úgy feküdt a férfi abban a kényelmes fotelben, a lábai felpolcolva – és naphosszat csak nézte a tengert. A szeme kifutott a láthatár széléig, újra és újra. Vagy azon is túl.

Vagy azon is túl?

Elhagyta a teret, hogy beleszövődjön az időbe. A tekintete nyomán aztán a teste is el-elment valahová, ami már nem tartozott ehhez a földi világhoz. A tudata, akár egy mozdony, húzta-vonta maga után mindazt a többit, amiből még az ember áll. És addig húzta, míg áthúzta abba a másik világba.

– Én még maradok – jelentette ki Benna szilárd hangon. A Láthatatlanoknak ígérte. Régi meggyőződése volt, hogy itt és szerte a térben, gyakorlatilag mindenütt élnek a Láthatatlanok. A fura, nem evilági lények, akik vigyáznak ránk. Nem őrangyalok, mert nem akadályozzák meg, ha ostobaságot csinálunk. Nem súgják a jó megoldást, ha válaszút előtt állunk. Nem adják meg előre a lottószámokat, nem foglalkoznak apró ügyekkel.

Mégis vannak, – hitte Benna. Lehet hozzájuk szólni, tanácsot kérni. Valamilyen jellel aztán majd csak tudatják, mit gondolnak, miként vélekednek. És különben is... Elég hinni bennük. Elég hinni abban, hogy léteznek és figyelik a világot – az ember máris jobban érzi magát és nem csinál annyi ostobaságot, mint különben csinálna.

– Ezen alapulnak a vallások is – tette hozzá, fölöslegesen.

Amikor már egészen világos lett odakünn és igazán felkelt a nap is, Benna Carten megint birtokba vette a házát.

Szerette ezeket a falakat. Szerette őket éjszaka, amikor nem látszottak határai, amikor a ház mintegy szétfolyt a feketeségben. Nem voltak határai, és semmi sem látszott bizonyosnak. A függőleges nem volt függőleges, mert a sötétben, láthatatlanul, éppenséggel el is ferdülhetett. A vízszintes is elmozdulhatott, a képzeletbeli szintező légbuborékja hol erre, hol arra úszhatott az üvegcsőben... De nappal mindig helyreállt a rend, amelynek ellentéte olykor nyugtalan, fájdalmas éjszakái közepette csak az ő elméjében termett. Nappal rend volt, semmi kóros tombolása az engedetlen anyagnak, minden fal függőleges, minden padló vízszintes. Sehol semmi nem reped, nem akar szétesni. Szilárdan állnak a falak, áll az élet.

Az élet...

Amikor már nagyon világos lett, Benna még egyszer kiment a hátsó udvarra. Elrakta, ami fölösleges, majd lassan jött felfelé. A szárítókötélről leszedte a ruhákat, melléhez szorította őket. Nem baj, ha meggyűrődnek, hiszen egyenesen vasalni viszi őket. Most a nappali és a konyha között, a kiszélesedő folyosón állította fel a régimódi vasalódeszkát. Innen ugyanis olykor kipillanthatott a tengerre.

Régóta tudta, hogy balra, a hegyoldal és a láthatárvonal képzeletbeli találkozásánál láthatja meg legelőbb a vihar jelét. Maga sem tudta pontosan, hogyan működik a vonal. De ha arrafelé kicsit elszürkül, elhomályosul a látvány – és csak ott – akkor hamarosan vihar lesz.

Mennyi mindent kell majd elmondania az új lakóknak, hogy ők is tudják! Ne kelljen mindent tíz vagy húsz év alatt felfedezniök, megtanulniuk – mint neki, nekik annak idején.

Amikor a napsütés már ellepte a partot, kiment a teraszra. Otthonos mozdulattal állt a korláthoz. Belül ugyan fájt valami, a teste jelzett és lázadozott egyszerre – de nem vett róla tudomást. Inkább a Láthatatlanokhoz szólt, miközben kezébe vette a távcsövet:

– Nektek jó dolgotok van! Semmi bajotok nem lehet. Semmi sem fáj, nincs ami mozgásban, tervekben korlátozna benneteket. Tiétek az Idő – hát van ennél nagyobb adomány? Van szebb képesség?

A Láthatatlanok természetesen nem válaszoltak.

Soha nem válaszolnak.

A távcső látványkarikája végigszaladt a strand partján. Aztán megállapodott Vegán.

A fiatal nő akkor ment be a vízbe. Testét hamarosan elnyelte a víz, a hullámok fölött csak a feje látszott, ahogyan úszott. A parton voltak mások is, de ezek nem érdekelték Bennát, a kör alakú kicsiny látványmező közömbösen siklott el mit sem sejtő testükön.

Benna később tette a dolgát. Néha odament még a korláthoz, megnézte, Vega fürdik-e? Napozott, aztán ült és nézelődött. Olykor erre is nézett, fel a házra. De messze volt, nagyon messze.

Már javában tartott a délelőtt, amikor a következő alkalommal hiába pásztázta végig a partot – Vega eltűnt. Benna gyorsan a hegyoldal felé irányította a műszert. Meglátta a fiatal nőt – jött fel, a meredek ösvényen.

Erre kapkodva átöltözött. Most eszébe sem jutott tartani a helybeliektől. A szigetiek voltaképpen mit is tehetnének vele, az elátkozott asszonnyal...? Egy pillanatra belenyilallt a gondolat, amikor felfogta: igazuk van.

– Tényleg elátkozott asszony vagyok. Vagy elátkozott ember, mert a nememnek ehhez semmi köze – mondta hangosan. Kicsit vádlóan is, a Láthatatlanoknak címezve. De azok – mint mindig – most is némák maradtak. Tőlük hiába is várt volna választ. Pedig azt tette, már vagy tíz éve társalgott velük ugyanígy, mint most.

Mint ezen a napon, amikor ott a belsejében ismét érezte a vibrálást.

Sietősen ment, ne kelljen erre gondolnia. Most nem lejáróban lévő öreg óra volt, amit elfelejtettek felhúzni.

Ahogy becsukta maga mögött a vaskaput és indult Vega elé, úgy feszültek az izmai. Úgy lett egyre inkább megtöltve sajátos élet-dinamittal. Robbanásig feszült benne az erő. Azt hitte, végtelen az energiája. És kinek köszönhette mindezt, ha nem...

– Kösz, Láthatatlanok! – mondta hangosan. Ez volt az utolsó hely, egy jellegzetes és számára nagyon is fontos pont a térben, közel a házához, ahol még merészkedett hangosan beszélni. Aztán ahogyan távolodott a házától, úgy lett egyre csöndesebb. De ez nem jelentette, hogy ott belül, a lelkében ne feszültek volna továbbra is azok a folyamatok, amelyek erőt adtak, erőt elvettek.

Ahol végre találkoztak, onnan már nem is látszott a ház.

Elmerült a múltban, Benna múltjában. Elmerült a jövőben – Vega jövőjében. Most nem volt fontos.

– Szia, Benna!

– Szia, Vega!

A szavak egymás felé röppentek, két sirály a szélben, szikrázó napsütésben, fehér villanások odafönt.

– Hová indultál ilyen korán? Csak nem elém jöttél?

– Nem, Vega, de láttalak, hogy elindultál. Eszembe jutott, fogyóban van némelyik gyógynövényem, és szedni kéne... Tudod, nem mindegyiket termelem magam. Abban a kis kertben el sem férnének.

– Fogadjunk, valahol a szigeten, vagy több ponton is ugyanúgy vannak rejtett helyeid, mint a laskagombával... Amelyekről csak te tudsz?

– Egészen kicsi mini-ültetvények – nevetett Benna, felszabadultan. Feledve a fájdalmat, ami közben ismét eluralta a testét. De nem akart róla tudomást venni, és erről már üzenetet sem küldött a Láthatatlanoknak. – Tudod, néha ősszel is kimegyek és a szándékosan otthagyott virágok magvait szétszórom a földön... Ez jó módszer. A többit elvégzi a természet.

– Te viszont nem bízol semmit a véletlenre.

– Nem szeretem. Nem szerettem – most egy pillanatig Benna maga sem tudta, miért ez a múltidő. Hát megrázta a fejét, képzeletben a lelkét is. Levetette a gondot. Pedig lehet, figyelmeztető jel volt...? A Láthatatlanok üzenete? De most menekült ettől, nem akart rá gondolni. Másfelé vette hát az irányt, nem a fejében, hanem a szavaiban. A tetteiben: – Gyere velem, és majd utána visszamegyünk a házba. Lars mikor érkezik?

– Azt mondta, legkorábban a déli komppal jön.

– Nem csinálsz neki ebédet?

– Óh, ilyen korán még nem szabad elkapatni őt – nevetett Vega. – Tudok főzni, de nem vagyok egy nagy szakács. És eddig mindig sajnáltam az időt a főzésre, őszintén szólva. Persze, majd másképpen lesz.

Vega maga sem tudta, miért hallgat az Anna Brondy-féle házról. Persze – jutott most eszébe az ötlet – Benna idevalósinak számít, ismeri a szigetlakókat.

Hát talán tőle megtudhatna egyet és mást a tulajdonosról? Mégis elmondta a tegnap esti történetet addig, amíg el nem kezdtek a lakáscseréről beszélni Annával.

Bennának ennyi is elég volt, hogy elindítsa emlékezései motorját:

– Anna mindig különös lány volt. Amikor mi a szigetre kerültünk, kis kamaszként egy kis bandával járta a vidéket. Sokat rosszalkodott, mindig a fiúkkal együtt. Ahogyan nőtt, úgy lett egyre csúnyább. Nem ment férjhez, a szülei is meghaltak nemrégen, de akkor már vénlány volt. Azt mondod, Tonyval adta össze magát? Ez a kisebbik baj. Nagyobb, hogy sok más fiúhoz is dörgölődzött.

– Larshoz is?

– Róla nem tudok. Lars mindig komolyabb volt, és különben sem foglalkozott a szigeti lányokkal... eddig. Anna Brondy pedig végigjárta a csúnya nők szokásos útját. Régebben foglalkoztam macskákkal. Volt egyszer egy testvérpár. Két fiúmacska. Az egyik, az elsőszülött szép volt, büszke, válogatós. Nem akárkivel állt szóba, nemegyszer megközelíthetetlenül viselkedett. Ám az öccse, aki sokkal vékonyabbnak, betegesebbnek, csúnyábbnak született, egészen más lett. A természet így kárpótolta – vagy maga találta ki? – hogy neki simulékonynak, szeretetreméltónak, hízelgőnek kell lennie. Csak így kompenzálhatta azt, amit a külsejével elveszített.

– Értem a tanmesét – nevetett Vega. Jól érezte magát az asszonnyal. Attól a perctől kezdve, hogy összefutottak, valami megváltozott Vega körül is. Benna aurájába került, amely most kiterjedt, széles lett, színes és jót sugalló.

Bár mintha nagyon halványan, a tudata legalján érzékelt volna egy kicsiny veszélyt. Valami rosszat, valami meghatározhatatlanul nyirkosat. Veszélyt sugallót.

De erre nem figyelt, mert nem akart figyelni. Különben is, olyan jó volt átadni magát a jó érzésnek! Ez mindent betöltött most Vega lelkében, majdnem mindent.

Mentek át a dombon. Bokrok között kapaszkodtak fel. Amikor Vega legközelebb körülnézett, rájött, itt sem járt még. Hány olyan rejtett sarka lehet Ivoner szigetének, amit netán csak évek múlva fedez majd fel?

Könnyű a szigetieknek, kik már kicsiny gyermekként bejárhatják, megismerhetik minden darabkáját.

– Anna egyre kétségbeesettebben kapkodott a fiúk, a férfiak után. Egyszer magával a polgármesterrel kezdett szemezni, aki azért olyan hat-hét évvel ezelőtt még egészen fess férfi volt... mármint szigeti viszonylatban. Néha persze akadt a horgára egy-egy turista is, inkább a szezonban, egy-két hétig, de aztán azok is megkönnyebbülten menekültek el tőle, előle. A polgármestert pedig, mielőtt beleszédült volna a fiatal test karjaiba...

– Akinek csak a feje csúnya, de az nagyon...

– Hogy mi milyen rosszmájúak vagyunk...

– El kell ismerni, hogy Anna azért úgy-ahogy kinéz...

– Ha a fejét letakarják egy újsággal, talán minden férfinak tetszene...

– Ha csak nem szőrös a lába, túlságosan...

Így évődtek, csúfolódtak, kacagtak. Nevetésük messze szállt. Hogy a dombon átvágva ismét egy ismerős területre jutottak, erre Vega csak akkor jött rá, amikor már újra lefelé mentek a domboldalon, a gyepen. Ez a Szurdok felé vitte őket. De Benna léptein látszott, hogy nem a keskeny, hullámoktól zajos kis öböl felé vette az utat. Ferdén mentek a lejtős területen. Egy kisebb bokros-fás, ligetes részt látott Vega. Távolabb pedig a dombhát mögül ismét kibukkant a tenger. De az most nem volt, nem lehetett céljuk.

– Anna ellenfele ekkor a polgármester felesége lett. No, ha ismernéd... Az egy kemény asszony. Fogott egy botot, bement Anna házába és a szó szoros értelmében kiverte a lány fejéből azt az ötletet, hogy ő és a polgármester valaha is... bárhogyan is... bármit is. Szóval érted!

– Ilyen komoly dolgok is történnek a szigeten?

– Mi az, hogy! Hát úgy vigyázz!

– Jó, hogy szóltál – Vega gyöngyözően kacagott. – Egy biztos: a polgármesterre már nem vetem ki a hálómat. De ugye, rajta kívül akad itt még arra érdemes férfi...?

– Ha csak Lars nem! – felelte Benna. Most már ő is nevetett. Pedig valahol belül ismét szétterült a fájdalom. És a Láthatatlanok nem nevettek vele. Ezt érezte.

Arcán az izmok még a nevetés felé ingerlődtek. Vega talán látta is az asszony arcán a mosolyt – még akkor is, amikor ott belül már régen nem nevetett. Valami közeledett feléje, feléjük. És ezt akkor csak Benna sejtette, érezte.

Vega még nevetett. Benna megszokott mozdulattal készítette már a kis tarisznyát. Hogy előbbre húzza, a hasára. Hogy amint belépnek a bokrok közé és meglátja az első növényt, nekiállhasson szedni. Egyiknek a termését, a másiknak a virágát. Ilyenkor kora nyáron már szaporodnak a kis zacskókban a magok, telik-húsosodik nemcsak a levél, a szár, de a virág is...

Aztán minden elröppent. Az egész hangulat. Odalett a szándék is.

Kiáltást hallottak. Vékony gyerekhang visított.

Nem, ez nem az öröm hangja volt – inkább a félelemé.

A két nő egymásra pillantott.

– Te is hallottad?

Vega csak bólintott. Többre nem is maradt ideje, mert akkor megpillantott egy kislányt. A Szurdok felől szaladt igen sebesen. A száján egyszerre törtek ki a különös hangok. Mintha sírt és kiabált volna egyszerre.

Veszélyt sugallt ez a töredezett hang. Kétségbeesést. A kislány – volt vagy tíz-tizenegy éves – szinte eszét vesztve rohant előre. Már-már elment volna mellettük a kisebb bokrok takarták előle az asszonyokat – amikor Benna rákiáltott:

– Mi baj van...? Gyere ide!

A kicsi felocsúdott és arrafelé szaladt. Az arcán akkora volt a rémület, hogy a két nő azonnal tudta, tudnia kellett: itt komoly dolog történt. A gyerek meg sem állt Bennáig. Az asszony elkapta a karját, leguggolt és a kicsi arcába nézett:

– Mondd már, mi van!

– A Szurdokban... elszakadt a kötél... gyerekek a csónakban... és süllyed...

Vega máris megperdült. Milyen jó – villant bele hogy ismeri az utat! Tegnap ilyenkor járt erre. Hát rohant, szeme azt az alig látható kis ösvényt kereste. Amit az öbölbe járó gyerekek tapostak ki maguknak. Hát ezek minden nap odajárnak...?

– Fuss a faluba és szólj az embereknek! – kiáltotta Benna. Ő is felpattant. Már nem nézett a kislányra, aki csak egy pillanatig állt döbbenten. A rémület még benne volt. Jobban, mint eddig. Aztán megperdült és rohant Zagora irányába, át a dombon.

Vega futott elöl, de Benna hamar utolérte. Nem szóltak egymáshoz. Fölösleges lett volna. Tudták, mi a dolguk. Benna lekapta válláról a vászontarisznyát, eldobta. Most minden erejével arra összpontosított, hogy ne merüljön ki, mire leérnek. Járt már itt, tudta, meredek a lejtő.

Vega még a lábát is megrándította, de nem érezte a fájdalmat. Elcsapta arca elől a makacs ágakat. Aztán máris a sziklákon csúszott lefelé, kapaszkodott, lépett, ugrott, megint csúszott, fogódzkodott. Benna szorosan a nyomában járt. Mielőtt leértek volna a Szurdok szintjére – rájuk borultak az árnyékok – Benna egy másik kis ösvényt látott, azon ment és valamivel hamarabb ért az öböl partjára, mint Vega.

Aztán máris látták, mi történt.

Az öböl látványa az első pillanatban – Vega számára – pontosan olyan volt, mint előző nap. Közepén örvénylett a víz. Feketére festett mindent az itt örökösen uralkodó árnyék. A parton egy kislány állt, tehetetlenül.

Csorgott róla a víz és szinte sugallta már a látványával is, hogy baj van. Baj, amin nem segíthet. Az arcán könnyek folytak.

A csónak az öböl közepén pergett. Az elszakadt kötél valahol mögötte forgott, együtt az örvénnyel, de már mélyen a vízben. Vega látta, hogy telik az öböl, a vízszint egyre magasabb...

A csónakban hárman ültek. Három kicsi gyerek, talán nyolc-tíz évesek. És a csónak palánkja elég mélyen volt már. A gyerekek rémülten kiabáltak, és kapaszkodtak a palánkba.

Benna egyetlen pillantással felmérte a helyzetet, aztán Vegának kiáltott:

– Kötél kell! A csónakban egyre több a víz.

Majd tölcsért csinált tenyereiből és bekiáltotta az örvénybe:

– Ugorjatok ki...! Ússzatok a partra!

Amazok nem is válaszoltak. Görcsösen kapaszkodtak. Nagyon kicsiknek, és gyáváknak látszottak most. A csónak pereméből is mind kevesebb látszott. A járművet egyre sebesebben forgatta az örvény.

Vega a parton szaladt. Ahogyan tegnap látta, most is megpillantotta a kötélcsomót. Szépen feltekerve hevert ott. Elég vékony, de erősnek látszott. Hát igen, ezek halászok gyerekei. Van kötelük, van honnan hozni.

Otthonról.

– Alig tudnak úszni! – tört ki most a parton lévő kislányból. Benna döbbenten bámult rá. Az folytatta:

– Robin még csak nyolc éves... Theo kilenc, ő egyszer már kiúszott a kikötőöbölbe, de alig jött vissza... És Carola, de ő egyáltalán nem úszik még...

– Akkor minek mentetek be az örvénybe? – kiáltotta Benna csalódottan, dühösen. Majdhogynem kétségbeesve. Vega felmutatta a kötélcsomót. Benna az örvény felé fordult.

– Kimegy a víz! – kiáltotta.

Elgyengült. Csak a hangja maradt nagy. Az erő egy pillanatra mintha elszállt volna belőle. De összekapta magát. Az nem lehet, hogy... Semmit se tegyen? A fájdalomnak most nyoma sem volt benne. Nem így, nem most kell ezt éreznie. Most dolga van. Hát valahová a magasba kiáltotta, némán: Hé, Láthatatlanok, ezt nem hagyhatjuk így...!

Nem fohászkodott hozzájuk segítségért. Az esze azon járt, mit tegyen. De mielőtt dönthetett volna – az események nagyon gyorsan történtek – máris megelőzték őt az elemek.

A Szurdok-öböl száján, a magas sziklafalak között betörő hullámok hirtelen elcsendesedtek. Már nem bírtak a benti nyomással. Az öbölben rekedt víz egy félelmetes üvöltést hallatott. Vagyis megkönnyebbült sóhaj volt az? A víz maga sóhajtott? A sziklák, a partok...?

Vega számára egy pillanatra megállt az élet. Mint egy lassított filmen, úgy látta az eseményeket. Ott állt tehetetlenül a parton. Látta, hogy nem jön kintről több hullám. Az északnyugati szél ugyan hajtotta a vizet befelé, a nyílt tengeren jól látta őket. A sziklafalak keskeny résén át most is erre tartottak azok a kékeszöld, fehértarajos, szép nagy hullámok. De a sziklasziget és a magas part közti nyílásnál meghaltak, elenyésztek, dühösen csapódtak a falnak. Aztán megindult a belső áradat, kifelé...

Az öböl közepén abbamaradt az örvény. Az áradat kifelé sodorta a csónakot. Vega most értette meg, miért kötözték ki a csónakot a gyerekek a parti sziklához.

Nem csak azért, hogy az ne forogjon...

Sárga vödrök estek a vízbe, a halak kiszöktek belőlük, vissza elemükbe. A merítőhálót is elejtették, már régen a vízben lehetett, ott keringett, csak vaskos nyele látszott még, mielőtt az örvény a mélybe húzta.

A csónak pereme alig arasznyira látszott ki a vízből. És amikor a csónak még egy utolsót perdült, Vega látta a három kicsiny fejet. A kis, síró arcokat. Rajtuk a rémület torz vonásait...

A gyerekeknek már kiáltozni, sírni sem volt erejük.

Görcsösen kapaszkodtak. Vízben guggoltak, a csónakban már az evezőpadig ért a víz. Amikor az örvény pörgette szabadon, egyre több víz csapott be oldalt, a palánk fölött...

– Elmerülnek – mondta Vega. Vagy csak hitte, hogy mondja? A hangját úgysem hallotta senki. Még maga sem.

Egy pillanatig Benna is révülten nézte a jelenetet.

Talán abban reménykedett, hogy a csónak fennakad a sziklákon? De hát a kis szigetnek azon az oldalán szabad volt az út és mély a tenger. Százezer éve minden percben mosták, mélyítették a hullámok, ennyi idő alatt nem egy akadályt, követ elgörgettek már onnan. Ez nem a másik oldal volt, ahol a kiálló kisebb sziklák afféle fésűként szűrték a vizet...

Arra pillantott, ez adta az ötletet. Vega csak annyit látott, hogy az öbölből kitörő víz már nem pörgeti a csónakot. Hanem viszi magával, kifelé...

– Odakünn túl nagyok a hullámok! – mondta most, és a hirtelen beálló kisebb csöndben Benna is hallotta.

Ez volt az az apró időpillanat amikor a víz kifolyt a Szurdok-öbölből, és a kinti hullámok még nem kezdtek befelé áramlani. A zaj most megszűnt. De csak annyi időre, hogy azt éppen kitölthették saját kiáltásaikkal:

– Csináljunk valamit!

– Hozd utánam a kötelet, és futás!

A csónak eltűnt a szemük elöl, már a sziklasziget takarta el. Egy perc, és rácsapnak a nyílt tenger hullámai. Talán visszahozzák az öbölbe, talán nem...?

Ha vissza is hozzák, addigra elmerül. A gyerekek pedig nem tudnak úszni. Egy perc alatt odaveszik mind a három. Ilyen hullámzásban a gyenge úszóknak nincs esélyük. A gyerekeknek meg annyi sem. A sziklafalhoz vágja őket egy hullám, és máris mennek a fenékre.

Meghalnak.

Meghalnak...!

Rohantak a nők, ahogyan csak a tüdejük bírta. Most már Benna sem gondolt semmi másra. Eltűnt a fájdalom, eltűntek a rossz gondolatok. Igaz, jók sem maradtak. Hiszen nem volt szabad gondolkodni. Valami azt sugallta, ne töprengjen. Mert ha azt teszi, időt veszít.

És talán elfogy az akarata is, ami arra készteti, hogy...

Máris a sziklasziget mellett állt, de a parton. Ismét látták a csónakot. Benna hátrafordult:

– Ide a kötél végét!

Lázasan siető, mégis szakértő, begyakorolt, gépies mozdulatokkal hurkolta lazán a derekára. Vega értetlenül nézett, hát magyarázott neki valamennyit. Nem sokat:

– Beúszom utánuk és kezükbe adom a végét! Amikor látod, hogy már fogják, húzzad... ki a partra!

Vega még annyit sem mondhatott, hogy igen, amikor Benna elfordult tőle. Nem maradt több idő a beszédre. Az asszony fürgén indult, a nedves szirteken, a kicsiny, alig talpnyi zátonyokon ugrált befelé. Veszélyes volt, hiszen azokon is át-átcsaptak a hullámok.

Bármikor megcsúszhatott a lába. Az egyiken megtorpant, ledobta cipőit, és futott tovább.

Vega szemmel követte az asszonyt. Közben automatikusan engedte tovább a kötelet, amelyből még sok volt a kezében. Vigyázott ösztönösen, ne feszüljön, ne tartsa vissza Bennát.

Benna elérte az utolsó sziklát. Kicsi volt, két lába alig fért el egymás mellett. Innen már csak a tenger volt előtte.

Látta a csónakot is. Már éppen csak a felszínen úszott, a palánkon át-átcsaptak a hullámok. Azok most újra feltámadtak és rohamra indultak a part felé.

A gyerekek feje a habos tajtékok között... Mély lélegzetet vett és fejest ugrott. A kötél nem akadályozta, könnyű volt. Remélte, nem szívja magát tele nedvességgel. Remek műanyagból vannak, vékonyak és erősek, a súlyuk sem változik a vízben.

Vega döbbenten nézte, hogy Benna eltűnt. Szorgosan eresztette utána a kötelet, közben a tekintete az asszony felbukkanó fejét kereste. De sehol sem látta.

Csak nem ugrott egy víz alatti sziklára...? Aztán megértette: a nagy hullámok miatt Benna – amíg csak lehet – a felszín alatt úszik. Ott talán gyorsabban jut előre...?

Vagy csak ebben reménykedik?

Benna úszott. Mint régebben, a saját öble tiszta vizében. Amely folyékony kristály volt. Nem úgy, mint ez. Itt zavaros és piszkos a víz. Csak félig tartotta nyitva a szemét. A tüdejébe zárt levegő még kitartott. De valami pattanásig feszült benne. És hallotta a pattogást is. A halántékán az az ér... Az számolja, hányat ver a szíve.

Amely most mind gyorsabban vert. Az oxigén fogyott, hát a szív erőteljesebb munkával akarta az oxigént eljuttatni a sejtekhez. Az agyhoz is.

Benna úszott.

Most egész tudata ebben az úszásban volt. Minden mozdulatára ügyelt, nehogy elrontson bármit is. Nem látta az öböl fenekét, csak azt érezte, hogy a víz alatt visszatérő hullámok az ellenkező irányba sodorják a testét. Nem tudott egyenes vonalban haladni, de ez így volt jó. Kiszámíthatta. Próbált felnézni, de nem látta a csónak jellegzetes alakját, az árnyékot, amit a vízre vetett. Még messze volt.

Messze volt.

Bármennyire is hajtott és erőlködött, azt tudta – a levegője nem tart ki addig. A csónakot a hullámok nem feléje hozzák, még nem. Az már olyan mélyre merült, hogy a hullámok nem bírnak megnövekedett súlyával.

Hiszen tele van vízzel. A fa még tartja magát, úszni akar, a felszín felé törekszik – de sok benne a víz, és a gyerekek súlya is terheli.

A gyerekek...

Valami azt kiáltotta benne, tartson ki. A saját tudata? A víz alatt is hallotta a hullámok bömbölését.

Kénytelen volt felmerülni. A nap szerint tájékozódott értette meg most, ebben a pillanatban. Amikor beugrott, az ösztönös tudata rögzítette, hogy a naphoz képest milyen irányban kell keresnie a csónakot. Most, amikor felmerült – a levegő sivítva szállt ki tüdejéből, egy hullám éppen felemelte. Ezalatt levegőt cserélt, frisset szívott be, közben körülnézett.

A csónak nem volt messze. Talán húsz méterre. A pereme nem látszott. Egy hullámról csúszott le éppen.

Még látta mind a három gyerek fejét... Hát megvannak, még megvannak...!

Egy taréj az arcába csapta a habot, nem volt ideje kitörölni a szeméből. Különben is, eljött az idő a merülésre. És még egy pillantással megjegyezte az irányt a csónak most eltűnt a hullámok között – de Benna már tudta ismét, hogy jó irányban halad. Gyorsan lemerült, a világ zajai elhaltak körülötte. Mégsem volt ez siket csend, hiszen a zajok a víz alatt is éltek, csak halkabban.

Hallott sikítást, kiáltást is. A gyerekek... Erejét megfeszítve úszott tovább.

Vega a parton állt. Néha a kötélcsomóra pillantott kitart még...? Már több mint a fele elúszott, bele a hullámzó vízbe, ahol nyoma veszett. Még vagy egy méternyit látott belőle a víz alatt is, aztán a fehér vonal megszakadt, beleolvadt a kékeszöld-fehér semmibe.

A hullámok néha térdig csaptak fel, de nem is érzékelte. Sikerült megvetnie a lábát, az egyiket előre tette egy magasabb kőre, oda feszítette. Néha úgy hitte, érzi Bennát, a kötél mintegy közvetíti az asszony mozdulatait a víz alól. De ez csak érzékcsalódás lehetett – a kötelet az egymást követő hullámok rángatták. Mindig utánaeresztett, valamivel többet, mint kellett volna. És csak azért imádkozott, nehogy beakadjon a víz alatti sziklákba.

Benna úszott.

Most nem csinált mást, csak úszott. A fejéből kiirtotta a gondolatokat. Teljes valója azonban a régtől begyakorolt, oly megszokott mozdulatokban volt – nem érzett semmit, nem gondolt másra. Semmire.

Úszott.

A teste engedelmeskedett. Bár az a tompa fájdalom már ismét felnőtt. Nem akart róla tudomást venni. Volt ebben csábítás is – most értette meg. Csak ösztönösen.

Ha enged a csábításnak... nem lesz több szenvedés...

De Benna úszott.

Amikor ismét a felszínre, bukkant, már majdnem a csónaknál volt. Hirtelen olyan fáradtság lepte el... Nem vigyázott eléggé és amikor mohón beszívta a levegőt, víz is került a szájába, orrába. Egy hullám az arcába csapott.

A csónakot látta, köhögve. Rázta testét a köhögés, és szeméből csorgott a víz. De a csónak... Akkor ment a fenékre! Benna szeme előtt kezdett süllyedni. Merült.

A gyerekek sikítottak. Vagy csak az egyik...? A kislány Benna felé úszott. Az egyik fiú még fogta csónakot, de az mind nehezebb lett, húzta őt is magával. Benna rákiáltott volna, engedje el. De a gyerek magától is megértette, elengedte. Ugyanakkor Benna vizet érzett a torkában is. Rázta a köhögés, alig kapott levegőt.

Vega hiába erőltette a szemét. Egy pillanatra ugyan meglátta Benna fejét, de aztán az ismét eltűnt a hullámok között. Viszont a következő, nagyobb hullám felemelte őket. Benna feje az egyik gyerekfejhez nagyon közel volt... hát sikerült?

Benna nehezen szedte le magáról a kötél végét.

Rángatta, beakadt. Közben egyik kezével fogta a kislányt. Aki alig élt a rémülettől, görcsösen kapaszkodott az asszony vállába. A két fiú is arrafelé úszott. Benna szólt volna, de a torkát kaparta a sós víz. Tele volt a szája.

Végre sikerült leszednie magáról a kötelet. Ügyelt rá, hogy ne a végét adja a kislány kezébe. Akit különben alig tudott elszakítani magától. Hagyott vagy három métert, ott hurkolta a gyerek egyik kezére, és ellökte magától. A part felé:

– Ússzál!

Sikerült kimondania ezt a szót. Máris elkapta a harmadikat, közben taposta a vizet. Egy hullám felemelte, de rögtön jött a völgye és az máris lemerítette őket. Még a fején is átcsapott. Szerencsére szájába tehette a kötél végét, egy-egy gyereket fogott a kezeivel.

Aztán a kisebbiket magához hurkolta – nem nézett az arcukba – nem beszéltek. Talán nem is sírtak a kicsik?

Annyira elfogyott az erejük? Vagy annyira bíztak a felnőttben, aki ott volt mellettük?

Amikor a harmadik gyerek karjára is ráhurkolta a kötelet, egy minden addiginál nagyobb hullám jött.

Vega már a kötél másik végénél tartott. Ezt a csuklójára hurkolta. Kihajolt előre, de félt, hogy egy újabb rántás nyomán beleeshet a vízbe. A lába olyan erősen tapadt a kőre... Kétségbeesetten kémlelte a vizet. A csónakot sehol sem látta. Volt majdnem egy teljes perc, amikor egyetlen fejet sem látott. Hát vége...?

Elmerültek?

És mi van Bennával?

Belátta, hogy nem sikerülhet, és a víz alatt úszik visszafelé...? Vagy fáradtan, erejét veszítve csak sodortatja magát a hullámokkal, be a Szurdok-öbölbe?

Annyira izgult, hogy azt sem tudta, mi történik körülötte. Az a kislány talán még ott sírdogál a parton?

Vagy ő is elfutott, ijedten? Segítségért...? Nem volt ereje megfordulni. Most teljes figyelmét a látványra összpontosította. És gyűjtötte az erőt, hogy majd húzza a kötelet, ha már lehet.

És akkor... Megpillantotta őket!

Négy fej emelkedett fel egy hullám tetején. A kékeszöld víztömeg játszi könnyedséggel emelte az embereket, miközben közömbösen gördült tovább. Az egyik fej mellől egy kéz intett. Egyenesen a part, egyenesen Vega irányába.

És mintha egy kiáltást is hallott volna az elemek félelmetes zajából:

– Húzzad...!

De lehet, ezt csak képzelte...?

Nem merte volna túl korán húzni a kötelet. Mi van, ha elszakítja őket egymástól, és valaki ott marad? Ha Benna hiába úszott be értük? Vagy nem mindenki kapaszkodik majd a kötélbe? Az egyik gyereket Benna hozza ki?

Ilyen lehetséges változatok peregtek le agya képernyőjén, miközben erősen húzni kezdte a kötelet. Az rögtön belevágott a tenyerébe, de most nem érezte.

Csak valahol a tudat határán kívül. Mint amikor a szemünk elől tűnik el valami, amely már a láthatár közelében jár, előbb törpévé teszi, aztán szinte nyomtalanul eltünteti a távolság, a fénytörés.

Húzta a kötelet, ahogyan csak bírta.

Benna a part felé lökte az utolsó gyereket. Ugyan sodorták őket a hullámok, de látta, a görcsös félelem most majd segít – nem merik elengedni a kötelet. Nem is tudnák, hisz rájuk kötötte. Ha legalább pár percig fenn tudják magukat tartani... a felszínen... úgy mint ő, most...

A szeme egyre közelebb volt a vízszinthez. Mindent kezdett betölteni az a kékeszöld tömeg. Milyen furcsa, hogy a nap nem süt... Vagy süt, világít, csak nem látja? Árnyékba került. Ha túl közel vagyok... a sziklához... odacsaphat... egy... hullám – gondolta még.

De a gondolat is fáradt volt, lelassuló.

A kezével csinálta, amit kell. A fájdalom azonban egyre jobban elhatalmasodott rajta. Mintha eddig csak lapult volna egy sötét sarokban, éhes tigris, félelmetes morgással ugrott elő. Rávetette magát... Az erő fogyott.

Még a férje arcát látta maga előtt. Meg azt a házat. Ott a sziklafalak között... valahol felragyogott egy nap.

Talán egy másik nap? A Láthatatlanok nem lesznek láthatók, még ilyen furcsa, nagy fényben sem. De biztosan itt vannak valahol.

Tudta.

Érezte.

És csakugyan ott voltak, nagyon közel. Szinte benne. Vigasztalták, simogatták a lelkét. A fájdalom... nem is volt már fájdalom. Elenyészett az is, mint annyi más az életben. A halálban. Benna nem sajnált semmit. És azt sem tudta, hogy ő Benna. Hogy van, volt egy világa.

Ez most egy másik világ lett. Rá várt, érezte erősen.

Semmi egyebet nem érzett.

Vega húzta a kötelet.

Váratlanul mozdult valaki mögötte. Keskeny kéz ragadta meg a kötelet. Az első másodpercben, mielőtt odakapta volna a fejét, azt hihette: Benna az. Kijött a partra úgy, hogy ő észre sem vette, és persze máris siet segíteni, kihúzni a gyerekeket...

De nem Benna volt.

Bruno. A kamasz komor arccal kapta el a kötelet.

Négy kéz váltotta egymást. A zajban Vega nem hallotta, mi történik a háta mögött. A faluból ideszaladtak az emberek, kezdte sejteni. És ahogyan terjed a hír, hogy veszélyben vannak a kicsik, úgy rohannak majd, egyre többen...

– Húzzad! – kiáltotta, fölöslegesen. Hiszen Bruno friss erővel húzta, sokat segített Vegának. Aztán még egy árnyék jelent meg a vízen. Talán egy férfi a faluból. Ő is előrenyúlt a kezek között, tartotta-húzta erősen.

A gyerekek feje már kibukkant a hullámok között.

Együtt voltak mind a hárman, szabad kezükkel egymást fogták. A kis kezek, amelyekre a kötelet kötötték, felfelé meredtek, a levegőbe. Még vagy húsz méterre voltak a zátonyoktól. De most már Vega és Bruno, meg az ismeretlen férfi erősen húzták a kötelet. A kislány feje el-eltünt a víz alatt, de mindig kiemelte.

– Nem fulladtak meg! – kiáltotta Bruno. Talán valahová hátra, a partra? Vega nem törődött semmivel.

Olyan nagy erőt érzett magában, és azt az utolsó morzsáig erre akarta kiadni magából. Csak a kötelet nézte, amely el-eltűnt a hullámok között, majd minden húzásukra megfeszült, kipattant a vízből, csöppek hullottak róla. Vega nem érezte, hogy a kezét már össze-vissza szabdalta a vizes kötél, egyetlen seb az egész. Húzta, húzta...

A gyerekek közelebb kerültek. Már majdnem elérték őket kézzel is. Aztán eljött az a pillanat is. Vega csak a kötelet tartotta. Bruno és a férfi elsőnek a kislányt emelték ki – ő volt a kötélen a legközelebb. Kézről kézre adták. Aléltan lógott a kezekben, de valamit motyogott és a szeme is nyitva volt. Halálosan kimerült.

Így szedték ki az első fiút is. A másodiknál már Vega is segédkezett. Akkor vette észre, hogy véresek a tenyerei. De elsőnek ragadta meg a gyerek karját. Hihetetlen erőt érzett magában, amikor egyetlen kézzel kikapta a vízből. Igaz, egy hullám is segített, de ez kis híján ledöntötte őt a lábáról. Bruno kapta el a másik kezét.

Aztán volt egy kis idő-kiesés – Vega csak arra eszmélt fel, hogy a parton ül, a földön. A keze-lába reszketett. Nem emlékezett rá, hogyan jutott ki a zátonyokból, biztosan a férfiak segítettek. Nem tudta, mennyi idő telt el azóta. Tétován körülnézett.

– Hol van Benna? – kérdezte.

A parton maradt kislány biztosan elmondta már, mi történt. Vega szinte hallotta a hangját is. A boszorkány néni beúszott a kötéllel...

A hullámok most is ostromolták a partot. Fel-felemelkedtek, lélegzett a tenger háta. Az öbölben emelkedett a szint – látta Vega, hiszen a lábától pár lépésre zajlott mindez. Az örök árnyékban, az örvényben forgott a víz. És néha fel-felcikázott egy hal, ezüstös villanás volt... Most nem kellett tartaniok semmitől.

– Hol van Benna? – kérdezte Vega. A hangja jeges lett. Vádló, reménykedő egyszerre. De csak a csönd válaszolt neki. A nő a tengert nézte, az öblöt. A hullámok jöttek, csapkodtak, emelkedtek. Vízzel töltötték az öblöt. Mígnem egyszercsak megtelt – ekkor egy percre elcsitult minden, az öböl ürülni kezdett. Pihentek egyet a sziklafalak, most megszűnt az évmilliók óta tartó ostrom. De csak azért, hogy hirtelen ismét beszabaduljon az elemek üvöltése...

– Hol van Benna...?

10.

**Tenger fölött, ég alatt**

Lars Grandi a déli komppal érkezett a szigetre.

Egész úton a hajó orrában állt. Már előre élvezte a pillanatot, amikor közelebb jut Ivonerhez. Amikor már nem csak a hegyeket és az ültetvényeket, majd a kikötő hullámtörőjét különbözteti meg a szeme. Hanem a déli verőfényben az egyes alakokat is. És persze meglátja Vegát, amint ott áll a mólón. Vajon milyen ruhát vett fel ma...? Drága Vega!

A férfi úgy tele volt érzelemmel, hogy alig bírta már ki. Az óráját nézte, míg a komp szembe került a komor szürke betonmólókkal. Már jól látta a Kardhalat és a Cápát, minden rozsdafoltjuk oly ismerősnek, barátságosnak tűnt. Bár, ha eszébe jutott a Delfin, hát elromlott a kedve.

Nyugtalan lett, felfedezve, hogy a mólón senki sem áll. Mi ez...? Máskor mindig kijönnek néhányan. És alig nyugodott meg, látva, hogy csakugyan kezdenek gyűlni az emberek. Páran ott voltak. Egy-két turista is volt a kompon, még olyan is akadt, aki az autóját is áthozta.

Fölöslegesen tette, tudta Lars.

De nem látta Vegát. Ettől homályos nyugtalanság lopózott bele. Még remélte persze, hogy csak elkésett.

Hogy idefut hamarosan, kicsit zavart mosollyal, de oly szépen, amilyen szép csak ő tud lenni. Óh, ne haragudj, kedvesem, elnéztem az időt... És Lars oly szívesen megbocsátott volna!

Ha pedig arra gondolt, mit érez majd, amikor először megöleli leendő asszonyát... Mert egy pillanatig sem voltak kétségei, hogy Vega lesz az ő asszonya.

Akire oly sokáig várt. De megérte várni.

De Vega nem bukkant fel a mólón. A komp kikötött. Lars tétován markolta táskáját, körülnézett. Vega sehol. Amikor kilépett a partra, Bruno szaladt hozzá.

– Hello, Lars... Üzenetet hoztam.

– Vega...? Történt valami?

– Történt, de neki semmi baja. Gyere, odavezetlek. Majd útközben elmondom a többit.

Vega a Szurdok-öböl partján ült.

A vizet nézte. Ellenségesen. Várakozóan. Hol fázott, hol melege volt. Azon a határon ült éppen, ahová már odatűzött a nap. De az égre felhők gyűltek. A szélirány még nem változott. Most is északnyugatról fújt, de csökkenő erővel. Mintha a hullámok is kisebbek lettek volna már. Dél elmúlt, odébb vándoroltak az árnyékok.

Lars jött le a meredek parton. Bruno odafönt maradt. A Szurdokban már senki sem volt. A gyerekeket bevitték a faluba, nem esett komolyabb bajuk.

Bruno még lenézett egyszer, kétszer. Aztán leült egy bokor árnyékába és a szemét nem vette le az öbölről.

– Vega, drágám...

Lars odalépett, lerogyott mellé. Vega karjai szorosan tapadtak rá. Arcát a férfi melléhez szorította. Csak akkor vette észre Lars, hogy a nő sír. Rázta a zokogás.

– Benna...

– Mindent tudok már. Drágaságom, talán valahol kiúszott...

– Ne vigasztalj. Nem úszhatott ki, hiszen akkor már idejött volna, ha bárhol partot ér... – Vega megtörölte a szemét. A férfihoz bújt. Annyi mindent szeretett volna mondani neki. Bennáról, igen, főleg Bennáról, aki még kulcsot is adott a házához. És Annáról, akivel elcseréli a házát. És rengeteg más ötletéről. Arról, hogy itt kellene lakniok a szigeten...

Lars nem fékezte magát. Ölelte, ölelte asszonyát, közben csak annyit mondott:

– Elfogadták a tervemet. A jövő hónapban beindul a projekt. Az egész szigetet én telepítem be erdővel.

– És itt fogunk lakni? – kérdezte Vega könnyek között. Vagy nem is volt ez kérdés... Ölelték egymást, szomorú örömmel. Szívesen lettek volna most valahol másutt.

– Kedvesem, nem maradhatsz itt órákon át!

– Itt kell maradnom, Lars. A tenger vissza fogja adni őt. Ebben biztos vagyok.

– De hát... el is mehetünk...

– Még kitart az északnyugati szél. A tenger még most is errefelé hajtja a hullámokat. Benna ott van valahol az öbölben, érzem. És tudom, hogy behozza őt a víz, az áramlat... Behozza ide, a Szurdokba. És nekem meg kell őt várnom, egyetlenem.

Az óceán délután öt órakor adta vissza Benna Cartent.

Elsőnek Bruno pillantotta meg. A gyerek étlen-szomjan ült odafent a magas parton. Már akkor észrevette a testet, amikor az még a víz alatt sodródott. A hullámok hozták be a Szurdok-öbölbe, és az örvény kezdte forgatni. Csak valamivel később bukkant a felszínre. A halak ezüstösen és közömbösen ugráltak körülötte, ki-kicikázva a vízből, a fehér körkörös habokból.

Bruno kiáltott, mutatta is, hol látja, aztán futott lefelé.

Lars is látta már. Ledobta ruháját és fejest ugrott.

Vega utána dobta volna a kötelet, de erre most nem volt szükség. Az örvény kidobta magából a testet, az csöndesebb vizekre sodródott. A Szurdokban emelkedett a vízszint... Mielőtt a fölösleges víztömeg kirobbant volna a tenger felé, Lars és Bruno a partra vonszolták Bennát.

Már alkonyodott, amikor hazafelé tartottak.

Vega megtalálta és felvette Benna eldobott vászontarisznyáját. Úgy szorította a melléhez, akár egy kincset. Lars némán ment mellette. De Vega sem szólt.

Egyszerűen tudta, hogy Benna nyomába fog lépni, ő is gyógynövényeket fog termelni. Járja majd az erdőt és mezőt. Gombát, bogyókat szed, és örül minden hajnali nedves fűnek. Amikor a réteken minden fűszál végén kicsiny harmatgömböcske ragyog majd rubinfényben, smaragdszínben, zafírkéken. Amikor ősszel egy-egy pókhálóba sodort száraz falevél akad. És amikor lenézhet majd a dombtetőről a tengerre. Benna gyilkosára de hiszen az óceán akkor is szép lesz. Mert mindig gyönyörű.

Lars ujjai Vega ujjaira kulcsolódtak. Nagyon lassan mentek. Innen nem látták a Carten-házat. Csak a Natah-ház jelent meg előttük. Még nem sötétedett, a napnyugta vörös fénye hullott a falakra, az ablakokra. Vízszintesen jöttek a sugarak és még a füvet, azt a pár fát, a köveket is vörösbe öltöztették.

Rosa Natah állt a ház előtt, a kis teraszon. A gyerekei is ott voltak. Mindenki hallgatott. Amikor Lars elengedte Vega kezét, hogy elférjenek az egyszemélyes ajtóban, Rosa asszony megszólalt:

– Ezzel Benna mindent megváltott. Csak tisztelhetjük őt.

Vega bólintott. Nagyon, nagyon fáradtnak érezte magát. Csak annyi ereje volt, hogy elmenjen az ajtóig.

Megfordult. Lars szép, tiszta szeme egyetlen szó nélkül ismerte a választ a ki sem mondott kérdésére. Itt maradjak veled éjszakára? Nem, nem, szívem. Kábulatba zuhanok, és jó, ha az álom megkönyörül rajtam. Talán valamennyit sikerül pihennem.

– Majd reggel jövök – mondta Lars, inkább csak Rosa asszonynak, mert Vega mögött már becsukódott az ajtó.

Vasárnap este, sötétedés után lementek a kikötőbe.

Lars vitte a kicsiny hajókat, Vega a virágokat. Aztán egy zsebből előkerült a két kis mécses is, meg a gyufa.

Már majdnem éjszaka volt. A kávézó felől könnyű, halk zenét hozott a szél. A polgármesteri hivatal bejárata fölött a kis fekete zászló már nem látszott – teljesen elnyelte, magáévá tette a sötétség. Hiszen éppen hozzá tartozott.

Vegát megborzongatta most ez a látvány. Ez a világ. Hiszen amikor a mólóra értek, csak a teljes homályt látták maguk előtt. Minden, ami a kis kikötőn kívül terült el, maga volt az éjszaka. A korán jött, mégis érett, súlyos-fekete éjszaka.

Lépteik magányosan koppantak. Egy nő, egy férfi.

A betonmóló érdes felülete nem tompította a zajt. Amikor Vega egy pillanatra visszanézett a falu felé – valami arra kényszerítette, hogy lásson egy kis fényt, egy kis életnyomot is – a part néptelen volt. A kávéház előtt álltak néhányan, úgy rémlett neki. Most ők is halkan beszélgettek. Az utca mélyén is mozdultak talán páran.

Zagora majdnem üresnek látszott.

– Majd én – mondta Lars.

Vega hát állva maradt, a parton. A férfi lement az egyik lépcsőn, ahol a horgászok csónakjai sorakoztak.

A kis stégre guggolt. Manipulált valamit, aztán visszajött a móló széléhez és felnyújtotta kezét a virágokért.

Vega leguggolt. A keze még sajgott, sebes is volt a tegnapi kötéltől. De mit nem adott volna érte, ha ez nem következik be – vagy nem így...! Nem érezte hát a fájdalmat. Lars visszament a stég végébe a virágokkal.

Aztán gyufa lángja csillant bátortalanul. Az elsőt el is oltotta a hirtelen támadt légmozgás. Mintha a tenger sóhajtott volna egyet, a part felé – villant Vega tudatába. Még mindig guggolt és a lángot nézte.

A másik már az első mécsesről született, erős volt, és bár ide-oda hajlongott, kibírta élve, állva. Talpon maradt és aprócska fényt árasztott maga körül.

Lars óvatosan a vízre helyezte őket. Előbb az első kicsiny, fából faragott durva csónakot, aztán a másikat.

Még várt, hogy megálljanak az apró hullámokon. Hogy ne sodródjanak be a stég alá. Egyik kezével finoman meg is lökte mindkettőt. És amikor már látta, hogy a kikötőben szokásos apró, észrevehetetlen áramlat elragadta őket és viszi, viszi a betonfal mentén, akkor felállt. Visszajött, fel a partra.

Az arcát nem látta Vega. De hallotta a férfi szavait:

– Isten veled, Tony.

Nehezen szakadt ki a hang a nőből. Rekedt volt, torkában maradt elsőre. Megköszörülte hát és már bátrabban, talán kicsit a kelleténél hangosabban mondta ki ő is:

– Isten veled, Benna Carten.

Álltak mozdulatlanul. Nézték azt a két kis lángot.

A mécsesek lobogtak, halvány fénykört vetettek az alig mozduló vízre. Mégis, volt a tengerben valami vészes, valami fenyegető. Talán éppen a színe miatt. Hiszen most az is éjszakai lett, fekete.

– Tudod, Lars... Amikor idejöttem a szigetre, én csak egy nyaralásra vártam. Az otthoni zűrök, a válás után pihenni akartam. És most, három hét alatt más ember lett belőlem. Ezt ketten tették velem, két halott. Az egyik rádöbbentett, mi a halál, a másiktól megtanultam, mi az élet.

A kis emlékhajók kifelé sodródtak. De mielőtt még elérték volna a legszélső móló végét – emellett most a Cápa állt, alig észrevehetően ringatózott a nagy hajótest – Vega zajt hallott maga mögött.

Három kis alak jött. Aztán ott álltak meg mellettük.

– Mi is eljöttünk – mondta Robin. Nyolc éves volt, vékony hangú, vékonytestű.

– Gondoltuk, ez jó lesz – tette hozzá a barátja, Theo.

– Meg a szüleink is mondták – vallotta be a harmadik. Carola, a kislány. Most olyan apró volt, hogy Lars a legszívesebben felkapta volna a karjára.

– Lars bácsi... melyik Benna néni mécsese?

– Mindegy az, kicsim – felelte a férfi. – A kettő közül az egyik Tony, az öcsém.

– A kettő közül az egyik Benna, a barátnőm mondta Vega ugyanolyan hangon.

Akkor vették észre, hogy mások is jönnek. Az a kis csoport, amely előzőleg a kávézónál várakozott – a szülők voltak. Carola, Robin és Theo szülei. Meg a testvéreik. Aztán jöttek mások is. Vega egy pillanatra látta a polgármestert, és Natah asszonyt. Meg másokat.

Akiket ismert és akiket soha nem látott. Lars lassan fordult meg. Már nem a fényeket nézte, hanem az embereket. Ott volt Anna Brondy, aztán a kávézó tulajdonosa. Bruno és az anyja. A kis bolt tulajdonosa. Meg vagy húszan, mások.

– Elmentek. Nyugodjanak békében – mondta Lars erős hangon.

– Nyugodjanak békében – ismételte a tömeg.

Egy órával később Vega és Lars fent álltak a dombon.

Innen az éjszaka ellenére is jól látták a kikötőt. Azt ugyan most nem világították ki. De a másik domb tetejéről a világítótorony forgófénye időnként végigsöpört a kikötőn is. Még őket is befogta, percenként egyszer, egy mérhetetlenül rövid ideig.

– Arra gondoltam, hogy holnap elmegyek a Carten-házba. Meg kell öntözni a virágokat. És talán... Ha félbemaradt ott valami munka, azt befejezem.

Lars a tengert nézte. Csak itt-ott sejtette, hogy létezik – mert csak helyenként bukkant fel egy kis fehér taraj. El is tűnt megint. A férfi hallgatott, de Vega beszélt:

– Aztán az is eszembe jutott, hogyan oldjuk meg az életünket... Ha te kapsz egy szolgálati lakást, akkor az Anna-féle házat teljesen berendezve kiadjuk a turistáknak. Tavasztól őszig elég sok pénzt hozna, nem...? De úgy, hogy Bruno és az anyja viseljék a gondját. Az anyja takarítana, a gyerek pedig elsősorban oda vinné a turistákat.

– Ahogy én Brunót ismerem, az a ház mindig tele lesz. Ha sehol másutt az egész szigeten sem lakna egyetlen turista, de az ő házában mindig foglalt lesz minden ágy...

– És a haszon felét ők ketten kapják. Hadd legyen miből élniök.

– Én meg a legszegényebbeket veszem fel az erdőtelepítéshez. Hadd keressenek, akik már nem akarnak vagy mernek kimenni a tengerre. Vagy akiknek az ültetvényük nem hoz eleget a konyhára. No és akik fiatalok... Ők sem maradnak ki a dologból. Mert hiszen lesznek itt olyan munkák is, amiket napi hat órában fiatalkorúak is elvégezhetnek.

– És akkor itt mindenütt erdő fog susogni? – kérdezte Vega. A férfi inkább csak sejtette, érezte, mintsem látta mosolyát. Úgy örült, hogy végre eddig is eljutottak. De hát fog még nevetni is az ő kedvese! A felesége.

– Igen, kedves Grandi asszony... Itt is, ahol állunk, meg amott, a másik dombon, meg ott lent a parton... és másutt is erdő lesz. Alig tíz-tizenöt év, mert hiszen nem csak kicsi csemetéket ültetek... Ivoner szigetét benövi az erdő, gyönyörű zöld lesz itt minden. A gyerekeink már a nagy fák alatt játszhatnak majd, és ott is nőnek fel.

Vega nem válaszolt. Ajka a férfi száját kereste.

Rövid és kicsit fájdalmas, emlékező és szenvedő volt ez a csók. Mégsem akartak most másfélét.

Kedden reggel idegenek keresték Vegát.

Két komor férfi jött, sötét öltönyben, aktatáskákkal.

Rögtön látszott rajtuk, hogy a szárazföldről jöhettek, a komppal. Vegát a panzióban találták meg. Természetesen a nélkülözhetetlen Bruno vezette ide az idegen férfiakat. Megkapta az érte járó jutalmat és azonnal eltűnt.

Natah asszony döbbenten nézte, ahogyan közeledtek. Aztán felszalajtotta egyik gyermekét a nőért. Bruno alighanem figyelmeztette Larsot is, mert az erdész is megjelent. Amikor Vega lejött a lépcsőn, Natah asszony éppen a nappalijába terelte be a kéretlen vendégeket.

Aztán Vega elé futott és izgatottan suttogta:

– Az egyik egy ügyvéd odaátról, láttam már. A másik valami híres doktor, a kórházból. A szigetieket is gyógyította.

Vega mit sem értve ment be az idegenekhez. Azok rögtön felpattantak és nevüket mormolva üdvözölték.

Rosa asszony nyilván valahol a közelben hallgatózott.

Mielőtt Vega bármit mondhatott volna, megérkezett Lars. A nő csak akkor szólt:

– Uraim, Lars Grandi úr... a vőlegényem. Minden, amit velem akarnak közölni, őt is érdekelheti.

– Természetesen, asszonyom. Végső soron amit mondani akarunk önnek, már nem titok – ezt az ügyvéd mondta, alacsony, élénk mozgású, kistermetű férfi sötét szemekkel.

A másik, az orvos, szikár volt és kimért. Amikor mind a négyen helyet foglaltak, ránézett az ügyvédre:

– Azt hiszem, értelemszerűen nekem kell előbb szólnom.

– Természetesen, doktor úr – az ügyvéd még ültében is meghajolt. Nagyon tisztelhette az orvost.

A doktor elsősorban Vegához beszélt:

– Kötelességem tudatni önökkel, hogy Benna Carten súlyos beteg volt. A nyirokrendszerét támadta meg a rák és bizony, már áttétek is voltak nála. Legutóbb éppen pénteken járt nálam, amikor minden vonatkozásban csak az állapota rosszabbodását konstatálhattam nála.

Vega lélegzete elakadt. Lars némán nézte az orvost.

Vega sápadtan suttogta:

– Tehát tudott róla... pedig igyekezett olyan egészségesen élni!

– Késő volt már – az orvos csak ennyit jegyzett meg róla. – Arra kért, hogy ha vele valami történne, ennyit mondjak meg önnek... Illetve, önöknek. Merthogy ő is említette Grandi urat.

– Hát... ezért halt meg?

– Amennyire tudom, a vízbe fulladt. Tegnap reggel felboncolta őt egy kollégám. Víz volt Carten asszony tüdejében. Az más kérdés, hogy egy ilyen nagy fizikai erőkifejtés nem javíthatott az állapotán... Mondhatni, éppen ellenkezőleg.

Vega mélyet lélegzett:

– Úgy rendelkeztem, hogy égessék el és adják ki nekem a hamvakat.

– Ez így is fog történni, még ezen a héten – az orvos hátradőlt és az ügyvédre nézett. Mintha jelezné: én befejeztem.

Az ügyvéd aktatáskájába nyúlt. Egy dossziét vett ki belőle – ijesztően lapos volt. Lars úgy hitte: ha kinyitja, nem lesz benne semmi. Mert hát mi férne bele...? De amikor az ügyvéd kinyitotta, két dolgot is talált a dossziéban. Egy papírlap volt, valami rövid szöveggel. És egy boríték. Az ügyvéd előbb egy-egy kezébe vette a két papírt, mintha azt súlyozná, melyiket vegye sorra előbb és melyiket később.

Aztán ismét csak Vegára nézett. Lassan kezdte:

– Carten asszony nálam is pénteken járt. Csak halványan célzott a betegségére, de azért értettem, amit és amennyit kellett értenem. Az ügyfelek sokszor beszélnek ilyen rejtélyesen, de Benna Carten ehhez képest azért elég világos volt. Nálam hagyott egy levelet és lediktálta a végrendeletét. Amit tanúk jelenlétében alá is írt. Ez az okirat, hölgyem és uraim – minden szempontból megfelel a törvényes kívánalmaknak.

Ezt a formulát nyilván el kellett mondania. Aztán felvette a papírt. Lars látta, alig két sor az egész. Az ügyvéd hangosan olvasta:

– Én, Benna Carten, a mai napon tiszta tudattal úgy rendelkezem, hogy minden ingó és ingatlan vagyonomat Vega Vaal örökölje...

Az ügyvéd még mondott valamit, ami alighanem Vega lakcíme vagy valami egyéb azonosítója lehetett.

Lars döbbenten ült és nem tudott mozdulni sem.

De amikor végre sikerült neki – a szobában mély csönd uralkodott – azt látta, hogy Vega... mosolyog. A három férfi tekintetét érezve Vega megmagyarázta:

– Most már értem minden célzását. Minden szavát, amit a házával kapcsolatban mondott nekem. Azt akarta, hogy ott lakjam... Hogy Lars és én ott lakjunk. Neki sohasem volt lánya, gyermeke, unokája... Azt is mondta egyszer: ha nem tudja, kié lesz a háza, amihez annyi szép emlék fűzi, akkor azt inkább felrobbantatná... De hát erre nem kerül sor.

Az ügyvéd ekkor átadta a borítékot is:

– Ezt a levelet is önnek címezte.

Vega szemét elfutotta a könny. Pedig most látnia kellett – az ügyvéd aláíratta vele, hogy átvette a végrendeletet. Lars segített a formaságokat intézni. Aztán két hűvös kézfogás, az urak elmentek. Lars csak egy perccel később mert megszólalni:

– Drágám... A levél.

– Igen. Tudom. Elolvasom. De... nem itt. És ne haragudj, de... Egyedül akarom, először. Utána majd megmutatom neked is.

– Természetesen megértelek, Vega.

Felment a dombra. A csúcsára. Amikor bármerre nézett, mindenfelé az óceánt látta maga előtt, akkor lassú mozdulatokkal kinyitotta a borítékot.

A levél rövid volt.

*Drága Vega!*

*Nem tudom, ezt a levelet mostanában, vagy évek múlva kapod meg – sajnos azt hiszem, már nem tart sokáig. Ha olvasod, akkor már tudod, mi történt velem.*

*De ne gondolj erre. Jól éltem Ivoner szigetén még mint elátkozott asszony is – és remélem, te ugyanabban a házban, a családoddal még szebben élhetsz majd.*

*Örülnék, ha a nekem eddig olyan kedves szobákat boldog nevetés és gyermekzsivaj töltené be.*

*Gondolj néha rám, kedvesem. Ha igaz, hogy voltaképpen sohasem halunk meg, ha igaz, hogy folyton újjászületünk – egyszer majd ismét találkozunk. Valamikor, valahol.*

*Légy boldog asszony, Vega. És légy ember.*

*Benna*

Vega a helyére tette az urnát.

A sziklamélyedésbe most éppen besütött a nap.

Délután volt már, az asszony kis korlát fölött jól látta a tengert.

– Látjátok ti is – mondta a két urnának. Még melléjük helyezte a virágot is. Aztán lassan elment onnan.

Becsukta az ajtót.

– Megyek és befejezem a szőnyegedet, Benna – mondta még, de ezt már inkább magának.

Amikor a lépcsőn ment felfelé, zajt hallott a nappaliból.

Lars állt a szoba közepén. Valamit mondott az erdőről amit most kezdenek telepíteni – de azt Vega már nem hallotta. Repült át a szobán, és amikor a férfi széles mellére hajtotta a fejét, tudta: megérkezett.

Végre itthon volt.

Vége

Tartalomjegyzék

1. Az első napon.................................................... 2

2. Szigeti hangulatok.............................................. 9

3. A különös ház.................................................... 25

4. Várakozás.......................................................... 39

5. Sötét napok........................................................ 54

6. Találkozások.......................................................71

7. Gyönyörű napok.................................................95

8. A szigeten kívül................................................119

9. Élet és halál.......................................................143

10. Tenger fölött, ég alatt......................................166